parİs söhbətlərİ

Həzrət Əbdül-Bəha tərəfindən 1911-ci ildə Parisdə edilən çıxışlar

\*\*\*

Mündəricat

Birinci hissə

1. Yad insanlara və əcnəbilərə qarşı mehribanlıq və rəğbət borcu
2. Əsl niyyətin gücü və əhəmiyyəti onun əməldə təcəssümündən asılıdır
3. Yeganə əsl şəfa verən Allah böyük mərhəmətli həkimdir
4. Şərq və Qərb xalqları arasında birliyin zərurəti
5. Allah hər şeydən agahdır; O, Özü isə dərkolunmazdır
6. Müharibə mənfur səbəblərdən yaranır və hər bir kəsin vəzifəsi sülhə can atmaqdır
7. Həqiqət Günəşi
8. Həqiqət nuru hazırda Şərqə və Qərbə saçır
9. Ümumbəşəri sevgi
10. Həzrət Əbdül-Bəhanın dustaqlığı
11. Allahın insana ən böyük hədiyyəsi
12. Həqiqət Günəşinin qarşısını kəsən buludlar
13. Dini mövhumat
14. Allahın insana gözəl sovqatları
15. Fərqlilikdə gözəllik və ahəng
16. Məsihin gəlməsinə aid kəhanətin gerçək mənası
17. Müqəddəs Ruh, Allahla insan arasında vasitəçi qüvvə
18. İnsanın iki mahiyyəti
19. Maddi və ruhani tərəqqi
20. Materiyanın təkamülü və ruhun inkişafı
21. Parisdə ruhani görüşlər
22. İşığın iki növ müxtəlifliyi
23. Qərbdə ruhani diləklər
24. Paris studiyalarının birində söylənən mühazirə
25. Həzrət Bəhaullah
26. Yaxşı niyyətlər əmələ çevrilməlidir
27. Su və odla vəftizin əsl mənası
28. “Alyans Spiritualist” cəmiyyətində çıxış
29. Ruhun təkamülü
30. Həzrət Əbdül-Bəhanın istək və duaları
31. Bədən, qəlb və ruh haqqında
32. Bəhailər dünyadakı vəziyyətin yaxşılaşdırılması üçün bütün qəlbi və ruhu ilə səy göstərməlidirlər
33. Böhtan haqqında
34. Mənəviyyat olmadan əsl xoşbəxtlik və tərəqqi ola bilməz
35. Kədər və acı
36. Mükəmməl insan hissləri və məziyyətləri
37. İnsanların özgə xalqların müsibətlərinə qarşı rəhmsiz laqeydliyi
38. Biz sayımızın azlığına görə ruhdan düşməməliyik
39. Parisdə Pastor Vaqnerin (Fuaye de l’Am) kilsəsində Həzrət Əbdül-Bəhanın çıxışı

İkinci hissə

On bir prinsip

1. Paris Təsəvvüf Cəmiyyəti
2. Birinci prinsip – Həqiqətin axtarışı
3. İkinci prinsip – Bəşəriyyətin birliyi
4. Üçüncü prinsip – Sevgi və rəğbət
5. Dördüncü prinsip – Din və elmin əlaqəsinin qəbul edilməsi
6. Beşinci prinsip – Mövhumatdan imtina
7. Altıncı prinsip – Yaşama vasitələri
8. Yeddinci prinsip – İnsanların bərabərliyi
9. Səkkizinci prinsip – Ümumbəşəri sülh
10. Doqquzuncu prinsip – Dinin siyasətə qarışmaması
11. Onuncu prinsip – Qadın və kişi bərabərliyi
12. On birinci prinsip – Müqəddəs Ruhun gücü
13. Bu böyük və şərəfli Əmr
14. Son görüş

Üçüncü hissə

1. Dostların Londonun Seynt-Martin-Leyn küçəsindəki Dua Evində Həzrət Əbdül-Bəhanın çıxışı
2. Dua
3. Pislik
4. Ruhun tərəqqisi
5. Sevginin dörd növü
6. Həzrət Əbdül-Bəha tərəfindən nazil edilmiş Lövh

Bu nəşrdəki qeydlər və istinadlar

\*\*\*

**Birinci hissə**

- 1 –

**Yad insanlara və əcnəbilərə qarşı mehribanlıq və rəğbət borcu**

1911-ci il, 16-17 oktyabr

İnsan üzünü Allaha tərəf çevirdikdə o, öz ətrafında yalnız günəş şəfəqləri görür. Bütün insanlar onun üçün qardaş kimi olurlar. Əcnəbilərlə görüş zamanı şərtiliklərin laqeydlik və soyuqluq səbəbi olmasına yol verməyin. Onları cani, oğru və ədəbsiz hesab edirmişsiniz kimi onlara baxmayın. Siz fikirləşirsiniz ki, ehtiyatlı olmaq və ehtimal ki, sizin üçün arzuedilməz olan bu insanlarla tanışlıq riskinə getməmək lazımdır.

Sizdən təkcə özünüz barədə düşünməməyi xahiş edirəm. Türkiyədən, Yaponiyadan, İrandan, Rusiyadan, Çindən və ya hər hansı bir başqa ölkədən gəlib-gəlməməsindən asılı olmayaraq əcnəbilərə qarşı mehriban olun.

Onların özünü evlərindəki kimi hiss etməsinə kömək edin; onların harada qaldıqları ilə maraqlanın, nə iləsə kömək edib-edə bilməyəcəyinizi soruşun, onların həyatını heç olmasa bir qədər daha xoşbəxt edin.

Hətta ilkin şübhələriniz təsdiqini tapsa belə, onlara münasibətdə nəzakətli olaraq qalın – bu cür mehribanlıq onlara daha yaxşı olmağa kömək edəcəkdir.

Axı ümumiyyətlə biz əcnəbilərlə niyə yad kimi davranmalıyıq?

Görüşdüyünüz adamlara bu barədə elan etmədən sözün əsl mənasında bəhai olduğunuzu bildirin.

Bütün xalqlara xeyirxah münasibət barədə Həzrət Bəhaullahın təlimini həyata keçirin. Öz dostluğunuzu göstərərkən təkcə sözlərlə kifayətlənməyin, qoy sizin qəlbləriniz yolunuzun kəsişdiyi bütün insanlara qarşı sevgi və mehribanlıqla dolsun.

Ey Qərb xalqlarının övladları, aranızda olan Şərq ölkələrindən çıxmış insanlara qarşı xeyirxah olun. Onlarla söhbət zamanı şərtiliyi unudun, bu, onlar üçün qeyri-adidir. Bu cür rəftar şərq insanları üçün soyuq və qeyri-səmimi rəftar kimi görünür. Daha çox rəğbət göstərməyə çalışın. Onların böyük, hər şeyi əhatə edən sevgi ilə dolu olduğunuzu hiss etməsinə imkan verin. Əgər siz fars və ya digər əcnəbi ilə görüşürsünüzsə, onunla dost kimi danışın; əgər o, təkdirsə, ona kömək etməyə çalışın, ona öz xidmətlərinizi təklif edin; əgər o, qəmgindirsə, ona təsəlli verin, əgər o, yoxsuldursa, ona kömək edin, əgər o, məzlumdursa, onu müdafiə edin, əgər o, bəla ilə üzləşibsə, dəstəkləyin. Bu cür davranmaqla siz bütün insanları özünüzə qardaş saydığınızı təkcə sözdə yox, həm də əməldə göstərərsiniz.

Ümumbəşəri dostluğun yaxşı olduğu ilə razılaşıb, insan nəslinin həmrəyliyi barədə danışmağın xeyri nədir? Bu fikirlər həyata keçirilməyənə qədər onların faydası yoxdur.

Dünyada pis işlər ona görə qalmaqda davam edir ki, insanlar öz idealları haqqında yalnız danışırlar və onların həyata keçirilməsi üçün heç bir səy göstərmirlər. Əgər bu sözlərin yerini müvafiq davranışlar tutsa, tez bir zamanda yer üzündə bəlalar əmin-amanlıqla əvəz olunardı.

Xeyirxah iş görüb bu barədə az danışan insan kamillik yolundadır.

Çox da yaxşı iş görməsə də, sözlərdə etdiklərinin əhəmiyyətini artıran insanın dəyəri böyük deyildir.

Əgər mən sizi sevirəmsə, bu barədə daim danışmağıma gərək yoxdur – siz bunu sözsüz də biləcəksiniz. Digər tərəfdən əgər mən sizi sevmirəmsə, siz onsuz da bunu başa düşəcəksiniz və mən sizi sevdiyim barədə sizə minlərlə söz desəm də, mənə inanmayacaqsınız.

Gəlişi gözəl sözlərdən istifadə etməklə insanlar xeyirxahlıq ətrafında çox səs-küy qaldırırlar, çünki onlar ətrafdakılardan yüksək və yaxşı görünmək və tanınmaq istəyirlər. Xeyir əməl edənlər bu barədə hamıdan az danışır.

Allah övladları Onun əhdlərini yerinə yetirərkən, öz işləri ilə lovğalanmırlar.

Mən ümid edirəm ki, siz zorakılığı və zülmü aradan qaldıracaq və hər bir ölkədə ədalət qalib gələnə qədər yorulmadan çalışacaqsınız və qəlblərinizi təmiz saxlayacaq və əllərinizi ədalətsiz əməllərə bulamayacaqsınız.

Bu Allaha yaxınlaşmaq üçün zəruridir və mənim sizdən gözlədiyim budur.

- 2 -

**Əsl niyyətin gücü və əhəmiyyəti onun əməldə təcəssümündən asılıdır**

18 oktyabr

İnsan mahiyyəti onun fiziki cismi yox, onun fikirləridir. Fikrin gücü və maddi güclər qarşılıqlı əlaqədədir. İnsan heyvani yaradılışların bir hissəsi olsa da, ona təfəkkür gücü verilmişdir və bu da onu bütün digər yaradılışlar üzərində üstün edir.

Əgər insan öz niyyətlərində həmişə ruhani zənginliyə can atırsa, o, müqəddəslik yoluna qədəm qoyur; niyyətləri yüksəklərə deyil, aşağı, bu dünyadakı bütün maddi şeylərə can atan kəslər isə getdikcə daha aşağı sürüşərək sonda heyvandan az fərqlənən hala çatırlar.

Fikirləri iki kateqoriyaya bölmək olar:

1) Müstəsna dünyaya aid mücərrəd fikirlər.

2) Əməllərdə özünü göstərən konkret fikirlər.

Bəzi kişilər və qadınlar öz fikirlərinin nəcibliyi ilə kifayətlənirlər, lakin həyata keçirilmədən bu fikirlər səmərəsizdir – fikrin gücü onun əməllərdə təcəssümündən asılıdır. Lakin, filosofun fikri hətta o, öz həyatında bu böyük ideaları yerinə yetirmək iqtidarında olmasa belə, digər insanların əməllərində öz ifadəsini tapa və tərəqqi və inkişaf işinə xidmət edə bilər. Bu qrupa filosofların əksəriyyəti aiddir, çünki onların təlimləri əməllərindən olduqca yüksəkdir. Ruhani mübəlliğ olan filosoflarla sadə filosoflar arasında fərq də elə bundan ibarətdir. Ruhani mübəlliğ – öz təliminə riayət etməklə öz ruhani anlayış və idealarını əməllər aləminə keçirən kəsdir. Onun ilahi fikirləri dünyada üzə çıxır. O, öz təfəkküründən ayrı deyildir. Lakin, əgər filosof bir tərəfdən ədalətliliyin vacibliyini və əhəmiyyətini tərifləyib, digər tərəfdən, tamahkar və müstəbid hökmdarı dəstəkləyirsə, biz tez bir zamanda başa düşürük ki, o, birinci qrupa aiddir, yəni səma kateqoriyaları ilə düşünür, lakin onları müvafiq məziyyətlərdə həyata keçirmir.

Ruhani filosoflarda bu cür vəziyyət mümkün deyildir, zira onların uca və nəcib fikirləri mütləq əməllərdə ifadə olunur.

- 3 -

**Yeganə əsl şəfa verən Allah böyük mərhəmətli həkimdir**

19 oktyabr

Hər bir əsl şəfa Allahdan gəlir! Xəstəliklərin meydana gəlməsinin iki səbəbi vardır maddi və mənəvi. Əgər bədən xəstələnərsə, onun sağalması üçün maddi vasitələr, ruh üçün isə mənəvi vasitələr tələb olunur.

Əgər müalicə zamanı biz İlahi xeyir-dua almarıqsa, tam sağalma baş verməyəcəkdir, belə ki, bizim dərmanlar İlahi şəfaya çatmağımıza imkan verən yalnız xarici hiss edilə bilən vasitədir. Hər şey Allahın əlindədir və O olmadan heç bir sağlamlıq ola bilməz!

Bir çox insanlar məhz xüsusi olaraq öyrəndikləri xəstəliklərdən ölmüşdülər. Həzm orqanlarını öyrənən Aristotel mədə xəstəliyindən ölmüşdür. Ürək sahəsində mütəxəssis olan İbn Sina ürək xəstəliyindən ölmüşdür. Allah – yeganə əsl şəfa gücünə malik böyük, mərhəmətli Həkimdir.

Bilikləri, gücü və müstəqilliyi nə qədər böyük görünsə də, bütün yaradılışlar Allahdan asılıdır.

İnsana verilə biləcək bütün hakimiyyət tamlığına malik yer üzünün əzəmətli hökmdarlarına nəzər salın. Ölüm onları səsləyəndə, onlar da öz sadə təbəələri kimi buna tabe olmalı olacaqlar.

Öz zahiri güclərinə baxmayaraq heyvanların nə qədər aciz olduğuna diqqət yetirin! Ən böyük heyvan olan fili milçək bezdirir, şir isə parazitlərdən yaxa qurtara bilmir. Hətta yaradılışların tacı olan insan üçün də həyatda bir çox şeylər lazımdır. Bu, hər şeydən əvvəl havadır – əgər insan bir neçə dəqiqəlik havadan məhrum olsa, o, ölər. Eynilə bizə su, qida, geyim, isti və bir çox başqa şeylər lazımdır. İnsan hər tərəfdən təhlükə ilə əhatə olunmuşdur və onun fiziki bədəninin öhdəsindən gələ bilmədiyi çətinliklərə məruz qalır. İnsan ətraf aləmi müşahidə edərsə, o, başa düşür ki, bütün yaradılanlar Təbiət qanunlarına tabedir və onlardan asılıdır.

Yalnız insan öz ruhani gücünün köməyilə maddi aləmdən ucaya qalxa və onu özünə xidmət etməyə məcbur edə bilər.

Allah köməyi olmadan insan ölməkdə olan heyvan kimi gücsüzdür, lakin Allah ona ecazkar güc vermişdir ki, bunun sayəsindəə o, həmişə üzünü səmaya tuta və Ondan İlahi xeyir-dua, digər bəxşişlərlə yanaşı xəstəliklərdən şəfa ala bilər.

Lakin təəssüf! İnsan bu ən yüksək nemətə görə təşəkkür bildirmir, o, Allah tərəfindən ona verilən böyük mərhəmətə etinasız yanaşaraq, üzünü işıqdan döndərərək və öz yolunu qaranlıqda davam etdirərək qayğısız yuxuda yatır.

Mən səmimi qəlbdən dua edirəm ki, siz belə insanlara oxşamayasınız, inadla işığa doğru üz tutasınız və həyatın qaranlığında yanan məşəl kimi olasınız.

- 4 -

**Şərq və Qərb xalqları arasında birliyin zərurəti**

20 oktyabr, cümə

Həzrət Əbdül-Bəha dedi:

Hazırda olduğu kimi, keçmişdə də Həqiqətin Ruhani Günəşi həmişə Şərq üfüqündən saçmışdır.

Həzrət İbrahim Şərqdə yaşamışdır. Həzrət Musa öz xalqını arxasınca aparmaq və onu öyrətmək üçün Şərqdə ayağa qalxmışdır. Həzrət İsa Məsih Şərq üfüqündən doğmuşdur. Həzrət Məhəmməd şərq xalqlarına göndərilmişdir. Həzrət Bab öz missiyasını İranda elan etmişdir. Həzrət Bəhaullah Şərqdə yaşamış və təlim vermişdir. Bütün böyük Ruhani Müəllimlər Şərqdən çıxmışdılar. Amma yenə də, Məsihin Günəşi Şərqdə çıxsa da, o, Qərbdə aşkar olmuş, burada onun şəfəqi daha aydın olmuşdur. Onun Təliminin nuru Qərbdə onun meydana gəldiyi ölkədən daha böyük güclə parlamışdır.

Bu günlərdə Şərq maddi inkişafa ehtiyac duyur, Qərbə isə ruhani ideal lazımdır. Qərbin Şərqə tərəf çevrilərək onun ruhani nuru ilə şəfəqlənməsi və əvəzində ona öz elmi biliklərini verməsi yaxşı olardı. Bəxşişlərin bu cür mübadiləsini həyata keçirmək lazımdır.

Digərində çatmayan şeyləri bir-birinin arasında bölmək üçün şərq və qərb birləşməlidir. Bu cür ittifaq əsl sivilizasiyaya gətirib çıxaracaqdır ki, burada ruhani olan öz əksini və mücəssəməsini maddi olanda tapacaqdır.

Bu mübadilə dünyada çox böyük harmoniyaya gətirib çıxaracaq, bütün insanlar birləşəcək və yüksək kamillik halına çatacaq, sarsılmaz əlaqələr meydana gələcək və bu dünya Allahın xüsusiyyətlərini əks etdirən parlaq güzgü olacaqdır.

Bizim hamımız, Şərq və Qərb xalqları gecə-gündüz, bütün qəlbimiz və ruhumuzla bu yüksək idealın – yer üzünün bütün xalqlarının sarsılmaz birliyinin həyata keçməsinə can atmalıyıq. O zaman bütün qəlblər saflaşacaq, bütün gözlər açılacaq, bizə ən ecazkar güc veriləcək və bəşəriyyətin xoşbəxtliyi təmin olunacaqdır.

Biz dua etməliyik ki, İlahi təyid ilə İran qərb sivilizasiyasının maddi və elmi nailiyyətlərinə qoşula bilsin və əvəzində Allahın mərhəməti ilə öz ruhani nurunu versin. Şərqin və Qərbin birləşmiş xalqları coşqun və fədakar işləri ilə bu nəticənin əldə olunmasına nail olacaqlar, çünki Müqəddəs Ruhun gücü onlara kömək edəcəkdir.

Həzrət Bəhaullahın prinsipləri sizin şüurunuz və qəlbiniz tərəfindən dərk edilənə və başa düşülənə qədər bir-bir diqqətlə və ardıcıllıqla öyrənilməlidir – o zaman siz Təlimin yenilməz ardıcılları, Allahın İranda, Avropada və bütün dünyada gerçək sivilizasiyanın əldə edilməsinə və yayılmasına kömək edən əsl ruhani, sadiq əsgərləri olacaqsınız.

Bütün bəşəriyyətin Calal Səltənətində birlik çadırı altında bir yerə yığılacaqları vaxt elə yer üzündə gözlənilən cənnət olacaqdır.

- 5 -

**Allah hər şeydən agahdır; O, Özü isə dərkolunmazdır**

20 oktyabr, cümə, axşam,

Həzrət Əbdül-Bəha dedi:

Hər gün Parisdə müxtəlif məqsədlər üçün, siyasət, ticarət, təhsil və tərbiyə, incəsənət, elm və bir çox digər məsələlərin müzakirə olunduğu çoxsaylı görüşlər keçirilir.

Bütün bu görüşlər yaxşıdır, lakin bu toplantıda bir yerə yığışmışıq ki, üzümüzü Allaha çevirək, bəşəriyyətin rifahı üçün mümkün olduğu qədər daha yaxşı çalışmağı öyrənək, mövhumatları necə aradan qaldırmağı və insanların ürəklərində sevgi və ümumbəşəri qardaşlıq toxumunu necə səpməyi başa düşək.

Allah bizim yığıncağın niyyətini bəyənir və bizə xeyir-dua verir.

Əhdi-Ətiqdə biz Allahın bu sözlərini oxuyuruq: “Qoy insanı Öz surətimizdə yaradaq”. İncildə Həzrət İsa Məsih deyir: “... Mən Atadayam və Ata Məndədir”1. Quranda Allah buyurur: “İnsan Mənim Sirrim, Mən isə onun sirriyəm”. Həzrət Bəhaullah yazır ki, Allah buyurur: “Sənin qəlbin mənim sığınacağımdır; Mənimlə üz-üzə gəlmək üçün onu əziz tut. Sənin ruhun Mənim vəhy yerimdir; Mənimlə görüşmək üçün onu təmizlə”.

Bütün bu müqəddəs sözlər bizə göstərir ki, insan Allahın surətində və Ona oxşar yaradılmışdır və hər bir halda Allahın Mahiyyəti insan şüuru üçün dərkedilməzdir, çünki “məhdud idrakla sonsuz Sirri dərk etmək mümkün deyildir”. Allah hər şeyi əhatə edir, lakin Onun Özünü əhatə etmək mümkün deyildir. Əhatə edən əhatə olunandan üstündür. Tam öz hissələrindən böyükdür.

İnsan tərəfindən dərk edilən şeylər onun düşüncəsinin hüdudlarından kənar yerləşə bilməz, buna görə də insan qəlbi üçün Allahın Böyüklüyünü dərk etmək mümkün deyildir. Bizim təxəyyülümüz yalnız yarada bildiyini təsvir edə bilər.

Dərk etmənin gücü müxtəlif məxluqat səltənətlərində dərəcələrə görə də fərqlənir. Minerallar, bitkilər və heyvanlar aləmi daha yüksək inkişaf dərəcəsində olan hər hansı bir məxluqatı dərk etmək iqtidarında deyildir. Mineral bitkilərin inkişaf gücünü dərk edə bilməz. Ağac heyvanların nə cür hərəkət etdiyini anlaya bilməz, eləcə də o, görmə, eşitmə və ya iybilmə hissinə nə cür malik olmağı dərk edə bilməz. Bu, bütün fiziki məxluqata aiddir.

İnsan da məxluqatın bir hissəsidir, lakin aşağı səviyyədə olan aləmlərin heç birinin insan şüurunda nəyin baş verdiyini dərk etməsi mümkün deyildir. Heyvan insana xas olan dərrakə imkanını təsəvvür edə bilməz, o, yalnız hissetmə orqanlarının köməyilə əldə olunan məlumatlara malikdir, lakin, o, nəsə mücərrəd bir şeyi təsəvvür etməyə qadir deyildir. Heyvan Yer kürəsinin yumru formada olduğunu və Günəş ətrafında fırlandığını və ya elektrik teleqrafının necə qurulduğunu dərk edə bilməz. Bunlar yalnız insan üçün mümkündür. İnsan yaradılışların ən alisi, bütün məxluqatlar arasında Allaha ən yaxın olanıdır.

Daha yüksək olan bütün aləmlər daha aşağı səviyyədə duran aləmlər üçün dərkedilməzdir. Bu halda insan hər şeyin ən qüdrətli Yaradıcısını necə dərk edə bilər?

Bizim təsəvvür etdiyimiz Allahın mahiyyəti deyildir, belə ki, O, Dərkolunmaz və Təsəvvüredilməzdir, insanın ən yüksək anlayışlarının hüdudlarından kənardır.

Bütün məxluqatlar İlahi Təyiddən asılıdır. Öz mövcudluğumuza görə biz Allah Mərhəmətinə borcluyuq. Günəş işığı bütün dünyaya nur saçdığı kimi nəhayətsiz Allahın mərhəməti də bütün yaradılışların üzərinə yağır. Günəş heyvanlara həyat və istilik verdiyi, meyvələri yetişdirdiyi kimi, Həqiqət günəşi də bizim qəlblərimizin üzərinə saçır və onlarda ilahi sevgi və idrak atəşini alovlandırır.

İnsanın bütün qalan yaradılmış aləm üzərində üstünlüyü həm də onda üzə çıxır ki, o, İlahi ruhu daşıyan qəlbə malikdir. Aşağı səviyyədəki məxluqatların ruhları öz mahiyyətinə görə daha aşağıda yerləşir.

Bu səbəbdən insan öz mahiyyətinə görə Allaha bütün digər məxluqatlardan daha yaxındır və buna görə də, o, İlahi Təyidin daha böyük bəxşişlərini alır.

Minerallar səltənəti mövcud olma qabiliyyətinə malikdir. Bitkilərə mövcud olma qabiliyyəti və artma qabiliyyəti xasdır. Heyvanlar mövcudluq və artımdan başqa sərbəst hərəkət etməyə və hissi qavrayışa qadirdilər. İnsan aşağı dərəcəli mövcudatların xüsusiyyətləri ilə yanaşı bir çox digər xüsusiyyətlərə də malikdir. İnsan özünə qədər hər bir yaradılışa aid olan şeyləri özündə birləşdirərək onların məcmusu kimi çıxış edir.

İnsana xüsusi bacarıq – əqli qabiliyyətlər verilmişdir ki, bunların sayəsində o, İlahi nurun böyük bir hissəsini qəbul etməyə qabildir. Kamil İnsanı Həqiqət Günəşini əks etdirən və Allahın keyfiyyətlərini göstərən cilalanmış güzgü ilə müqayisə etmək mümkündür.

Həzrət İsa Məsih buyururdu: “Kim Məni görmüşdürsə, o, Mənim Atamı da görmüşdür”, yəni insanda zühur edən Allahı görmüşdür.

Günəş özünün səmalardakı yerini tərk etmir və güzgüyə enmir, zira, çıxma və batma, gəliş və gediş Nəhayətsizə aid deyildir, onlar yalnız fani məxluqlara xasdır. Allahın Məzhərlərində İlahi başlanğıc mükəmməlliyə qədər cilalanmış güzgüdəki kimi insan dərrakəsinə çatacaq formada əks olunur.

Bu, o qədər sadədir ki, hamı bunu dərk etməyə və dərk edərək birdəfəlik özü üçün qəbul etməyə qadirdir.

Əgər biz inana bilmədiyimiz və başa düşmək iqtidarında olmadığımız ehkamları bir kənara atarıqsa, Atamız buna görə bizi ittiham etməyəcəkdir, zira, O, Öz uşaqlarına qarşı həmişə ədalətlidir.

Yeri gəlmişkən, bu misal o qədər məntiqlidir ki, onun mənasını dərk etməyi arzulayan istənilən insan tərəfindən asanlıqla başa düşülə bilər.

Qoy sizin hər biriniz alovu Allaha sevgi olan parlaq çıraq olasınız. Qoy sizin ürəkləriniz birlik nuru ilə alışsın. Qoy sizin gözləriniz Həqiqət Günəşinin şüaları ilə parlasın!

Paris çox gözəl şəhərdir, yəqin ki, müasir dünyada maddi inkişafda daha mükəmməl olan və daha çox sivilizasiya etmiş başqa bir şəhər tapmaq çətindir. Lakin, xeyli vaxtdır onu ruhani nur işıqlandırmır: onun ruhani inkişafı maddi tərəqqisindən çox geridə qalıb. Onun ruhani həqiqəti dərk etmək üçün ayılması və yatmış ruhunu həyat eşqi ilə doldurması üçün ali güc lazımdır. Siz birləşməli və Ali Gücün köməyilə onun sakinlərinin ruhunu oyatmalı və canlandırmalısınız.

Xırda nasazlıq olan zaman sağalmaq üçün yüngül bir dərman kifayət edir, lakin nasazlıq ağır xəstəliyə çevrildikdə İlahi Loğman qəti vasitələrə əl atmalıdır. Bəzi ağaclar soyuq iqlimdə çiçəkləyir və bar verirlər, digərlərinə isə tropik iqlim lazımdır. Parisdə elə ağaclardır ki, onun ruhani inkişafı üçün Səma İlahi Gücünün böyük, nur saçan Günəşinə ehtiyac vardır.

Mən sizin hamınızdan və ayrılıqda hər birinizdən Müqəddəs Təlimin Həqiqət Nuruna riayət etməyi xahiş edirəm və Allah Müqəddəs Ruhun vasitəsilə sizə elə bir güc verəcəkdir ki, siz bütün çətinlikləri aşacaq və insanlar arasında parçalanma və ədavətə səbəb olan mövhumatları dağıdacaqsınız. Qoy sizin qəlbləriniz böyük İlahi Sevgi ilə dolsun və qoy sizin sevginiz bütün insanları isitisin, zira, hər bir insan Allahın bəndəsidir və hər kəsə İlahi Təyiddən pay verilmişdir.

Maddi və geridə qalmış baxışlara malik olanlara qarşı xüsusilə diqqətli olun və cəmiyyətin birləşməsi işində sizin sevginiz, səbriniz və səyləriniz sayəsində siz onları inandıracaqsınız.

Əgər siz öz böyük işinizə sadiqsinizsə və Müqəddəs Həqiqət Günəşinin arxasınca gedirsinizsə, xoşbəxt günlərin birində bu gözəl şəhərdə ümumbəşəri qardaşlıq hökm sürməyə başlayacaqdır.

- 6 -

**Müharibə mənfur səbəblərdən yaranır və hər bir kəsin vəzifəsi sülhə can atmaqdır**

21 oktyabr

Həzrət Əbdül-Bəha dedi:

Mən ümid edirəm ki, siz hamınız yaxşı və xoşbəxtsiniz. Mən isə xoşbəxt deyiləm və olduqca kədərliyəm. Benqazi yaxınlığındakı döyüşlər barədə xəbər mənim ürəyimi narahat edir. Mən hələ də dünyada mövcud olan insan qəddarlığına təəccüb edirəm! Bu necə mümkündür ki, insanlar səhərdən axşama qədər döyüşür, bir-birini öldürür və öz yaxınlarının qanını tökürlər?! Axı nəyə görə? Ancaq ona görə ki, öz mülkiyyətinə bir qədər torpaq daxil etsin! Hətta heyvanlar belə döyüşəndə hücum etmək üçün daha tutarlı əsaslara malik olurlar. Bu ən ali varlıq olan insanın özünü bir parça torpaq sahəsinə malik olmaq naminə yaxınlarını məhv edəcək və ya yoxsulluğa məruz qoyacaq dərəcəyə düşürməsi nə qədər dəhşətlidir!

Mövcud məxluqatların ən alisi olan ən aşağı materiya forması – torpaq almaq uğrunda döyüşür! Torpaq hansısa bir xalqa yox, bütün insanlara məxsusdur. Torpaq insanın evi yox, onun qəbridir. Belə çıxır ki, insanlar öz qəbirlərinə görə döyüşürlər. Bu dünyada qəbirdən, insan cisminin çürüyüb parçalandığı yerdən daha dəhşətli bir şey yoxdur.

İstilaçı nə qədər qüdrəli olsa da, hər nə qədər ölkəni əsarəti altına alsa da, bütün viran edilmiş torpaqlardan o, özünə bapbalaca bir hissədən – öz qəbrindən savayı heç nə saxlaya bilməyəcəkdir. Əgər hər hansı bir ölkəyə öz xalqının rifahını yaxşılaşdırmaq və ya sivilizasiyanı yaymaq üçün, məsələn, qeyri-insani adətlərin yox edilməsi və ədalətli qanunların bərqərar edilməsi məqsədilə, öz ərazisini genişləndirmək tələb olunursa, buna dinc yolla nail olmağın bir üsulu hökmən mövcuddur.

Müharibələr isə insanın təkəbbürünün məmnun edilməsi üçün aparılır. Bəzilərinin maddi xeyrinə görə insanlar yüzlərlə qəlbi dağıdan dəhşətli bəlaya məruz qoyurlar!

Nə qədər dul qadın öz ərləri üçün göz yaşı axıdır, dəhşətli qəddarlıqlar barədə biz nə qədər hekayələr eşidirik! Nə qədər yetim qalmış uşaq öz ölmüş atalarını səsləyir! Nə qədər ana öz həlak olmuş oğullarına görə zar-zar ağlayır!

İnsan qəddarlığından dəhşətli və onun qədər bizim qəlblərimizi sındıran heç nə yoxdur!

Mən sizin hamınızı məsul edirəm ki, hər biriniz ürəklərinizin bütün fikirlərini sevgi və birlik üzərində cəmləşdirəsiniz. Savaş fikri gəldikdə, ona daha güclü olan sülh fikri ilə müqavimət göstərin. Nifrət fikri isə daha qüvvətli olan məhəbbət fikri ilə dağıdılmalıdır. Savaş fikirləri bütün ahəngi, rifahı, dincliyi və məmnunluğu pozur.

Sevgi fikirləri qardaşlıq, sülh, dostluq və xoşbəxtlik qurucusudur.

Hərbiçilər öldürmək üçün öz qılınclarını çıxaranda Allahın əsgərləri əl-ələ tuturlar! O zaman qoy Allahın Mərhəməti ilə qəlbləri təmiz və ruhları səmimi olanların vasitəsilə insan vəhşiliyinə son qoyulsun. Yer üzündə sülhü əlçatmaz bir ideal saymayın!

Allahın İltifatı üçün mümkün olmayan heç bir şey yoxdur.

Əgər siz yer üzündə bütün xalqların dostluğunun möhkəmlənməsini bütün qəlbinizlə arzulayırsınızsa, şübhsiz ki, sizin məsləkiniz yer kürəsinin ən ucqar hissələrinə çatana qədər getdikcə daha çox insanı əhatə edərək sürətlə yayılacaqdır.

Ruhdan düşməyin! Sarsılmaz surətdə hərəkət edin! Səmimiyyət və sevgi ədavətə qalib gələcəkdir. Bizim dövrümüzdə nə qədər qeyri-mümkün görünən hadisələr baş verir! Üzünüzü həmişə Dünyanın Nuruna tərəf tutun! Hamıya gerçək sevgi ilə yanaşın. “Sevgi – insan qəlbində Müqəddəs Ruhun nəfəsidir”. Cəsarətli olun! Allah özünün səy göstərən, zəhmət çəkən və dua edən övladlarını heç vaxt tərk etmir! Qoy sizin qəlbləriniz bizim müharibələrdən yorulub əldən düşmüş dünyamızda həmrəylik və əmin-amanlığı bərqərar etmək yolunda tükənməz arzu ilə dolsun. O zaman sizin səyləriniz uğurla nəticələnəcək və ümumbəşəri qardaşlıqla birlikdə dinc və xoşməramlı Allah Səltənəti bərqərar olacaqdır.

Bu gün bu zalda bir çox irqlərin nümayəndələri: fransızlar, amerikanlar, çinlilər, almanlar, həbəşistanlılar – dostluq və həmrəyliklə bağlanmış qardaş və bacılar toplanmışdır! Qoy bu yığıncaq dünyada həqiqətən baş verəcək hadisənin nişanəsi olsun ki, o zaman hər bir Allah övladı başa düşəcək ki, biz hamımız bir ağacın yarpaqları, bir bağın gülləri, bir okeanın damcıları və adı Sevgi olan bir Atanın oğul və qızlarıyıq!

- 7 -

**Həqiqət Günəşi**

22 oktyabr

Həzrət Əbdül-Bəha dedi:

Bu gün gözəl bir gündür, günəş bütün məxluqatlara işıq və istilik bəxş edərək yer üzünü nura boyayır. Həqiqət Günəşi də nur saçaraq insanların ruhunu qızdırır və işıqlandırır. Günəş yer üzünün bütün məxluqatlarına canlandırıcı güc verir: istilik olmadan onların böyüməsi dayanar, inkişafı sona çatar və onlar dağılmağa və məhvə məhkum olardılar. Eynilə Həqiqət Günəşinin şüaları da insanların ruhunun bərəkətli zəmisinə nur saçaraq onları zənginləşdirir, inkişaf etdirir və çətin anlarda onları dəstəkləyir. Günəş insan bədəni üçün nədirsə, Həqiqət Günəşi də onların ruhu üçün belədir.

İnsan maddi rifahın yüksək dərəcəsinə çata bilər, lakin Həqiqət Günəşi olmadan onun ruhu solar və tükənər. Başqa birisi ictimai nərdivanın aşağı pillələrində yerləşə bilər, lakin onun Həqiqət Günəşindən qızan ruhu uca ola bilər və onun ruhani anlayışı aydın ola bilər.

Xristianlığın meydana gəldiyi dövrdə yaşamış bir yunan filosofu özü xristian olmasa da, bu təlimin bir çox görüşləri ilə həmfikir idi. O, yazırdı: “Mən əminəm ki, din gerçək sivilizasiyanın əsl təməlidir”. Həqiqətən də, əgər insanların mənəvi keyfiyyətləri, şüuru və qabiliyyətləri inkişaf etməzsə, sivilizasiyanın möhkəm təməli olmayacaqdır.

Din mənəvi keyfiyyətlər tərbiyə etdiyindən o, elə əsl fəlsəfədir ki, əbədi sivilizasiya yalnız elə onun əsasında yaradıla bilər. Nümunə qismində adı çəkilən filosof erkən xristianlığın ardıcıllarının yüksək mənəvi keyfiyyətlərini göstərirdi. Bu fkir həqiqətə uyğundur, zira, xristianlıq sivilizasiyası o dövrdə ən yüksək və maarifçi sivilizasiya idi. Xristianlıq təlimi İlahi Həqiqət Günəşinin nuru ilə işıqlanmışdır və buna görə də, onun ardıcılları bütün insanları qardaş kimi sevməyi və heç nədən, hətta ölümdən belə çəkinməməyi öyrədirdi! Öz yaxınını özün qədər sev və bəşəriyyətin daha artıq rifahı naminə səylərində öz xudbin maraqlarını unut. Həzrət İsa Məsihin dininin böyük məqsədi bütün insanların qəlblərini Allahın parlaq Həqiqətinə doğru cəlb etməkdən ibarət idi.

Əgər Həzrət İsa Məsihin ardıcılları sarsılmaz sadiqliklə bu prinsipləri tutmağa davam etsəydilər nə Xristianlıq əsərlərinin yenilənməsinə, nə də Onun xalqının oyanışına zərurət qalmazdı, belə ki, dünyada hazırda böyük və şərəfli sivilizasiya hakim olardı və yer üzündə Səma Səltənəti qurulardı.

Bəs bunun əvəzində nə baş verdi? İnsanlar öz Mübəlliğlərinin İlahi nurla şəfəqlənmiş hökmlərindən üz döndərdilər və qışın soyuğu onların qəlblərini dondurdu. Zira, insan bədəninin həyatı günəş şüalarından asılı olduğu kimi, ilahi məziyyətlər də ruhda Həqiqət Günəşinin Şəfəqi olmadan inkişaf edə bilməz.

Allah öz övladlarını əziyyətdə qoymur və qışın zülməti onları bürüyəndə O, yenidən onlara Öz Müjdəçilərini, xoş baharı gətirən Peyğəmbərlərini göndərir. Dünyanın üfüqündə yenidən Həqiqət Günəşi doğur və yatanların gözünə nur salır və onları yeni, parlaq günün şəfəqi ilə oyadır. O zaman bəşəriyyət ağacı yenidən çiçəklənir və xalqların şəfası naminə ədalət bəhrələri gətirir. İnsan Həqiqətin səsinə səs vermədiyindən, Müqəddəs Nuru görmədiyindən, İlahi Göstərişlərə laqeydlik etdiyindən bütün yer üzü müharibə və çaxnaşma, narahatlıq və ehtiyac zülmətinin çarəsizliyi halına gətirilmişdir. Mən dua edirəm ki, siz hər bir Allah övladını Həqiqət Günəşinin Nuruna doğru yönəltmək üçün bütün səylərinizi əsirgəməyəsiniz, və zülmət Onun calalının hər yerə çatan şəfəqləri ilə sökülsün və qışın sərt şaxtaları Onun parıltısının mərhəmətli istiliyi qarşısında ərisin.

- 8 -

**Həqiqət nuru hazırda Şərqə və Qərbə saçır**

23 oktyabr, bazar ertəsi

Əgər insana hər hansı bir yerdə sevinc dadmaq nəsib olmuşdursa, o, bunu bir daha hiss etmək üçün oraya qayıdır. Əgər kimsə, qızıl mədəni tapmışdırsa, o, daha çox qızıl çıxarmaq üçün oraya qayıdacaqdır.

Allah tərəfindən insana verilmiş daxili güclər və təbii instinktlər, eləcə də insanda olan həyat enerjisinin gücü bu cür meydana çıxır.

Həmişə belə olmuşdur ki, Qərb Şərqdən ruhani aydınlıq almışdır. Səma Səltənəti haqqında nəğmə ilk dəfə Şərqdə səslənmişdir, lakin Qərbdə onun səslənməsi onu eşidənlər üçün daha güclü olmuşdur.

Həzrət İsa Məsih parlaq Ulduz kimi Şərqdə göyə qalxmışdır, lakin onun nuru Qərbi daha aydın işıqlandırmışdır ki, burada Onun Təlimi Öz doğma ölkəsində olduğundan daha dərin köklər buraxmışdır.

Məsihin Nəğməsi Qərb dünyasının bütün ölkələrində səslənmiş və onun sakinlərinin qəlblərinə nüfuz etmişdir.

Qərb insanları əsaslıdırlar və onların öz tikililərini qurduqları bünövrə qayaya bənzəyir; onlar səbatları ilə fərqlənirlər və unutqanlığa meyilli deyildirlər.

Qərbi güclü havanın şıltaqlıqlarına davamlı bitki ilə müqayisə etmək olar: əgər onu yağış sulayarsa və günəş istilik verərsə, o, təyin edilmiş vaxtda çiçəkləyəcək və yaxşı bəhrələr gətirəcəkdir. Həzrət İsa Məsih tərəfindən əks olunmuş Həqiqət Günəşinin Qərbi aydınlatdığı vaxtdan artıq çox illər keçmişdir və günah pərdəsi və insanların unutqanlığı Allah Simasını gizlətmişdir. Hazırda, Allaha şükür ki, Müqəddəs Ruh yenidən bütün dünyaya müraciət edir! Sevgi, müdriklik və güc ulduzları toplusu nəzərini İlahi Nura çevirənlərin hamısına sevinc gətirərək İlahi Üfüqdə yenidən doğmuşdur. Bəhaullah insanların ruhlarının boğulduğu mövhumat və xurafat örtüyünü yırtmışdır. Gəlin Allaha dua edək ki, Müqəddəs Ruhun nəfəsi insanlara ümid versin, onları şövqə gətirsin və onlarda İlahi İradəni yerinə yetirmək arzusu oyatsın. Qoy bizim ruhlarımız və qəlblərimiz təmizlənsin və qoy hər kəs öz yenidən doğulmasına sevinsin.

O zaman İlahi Sevginin nurunda bəşəriyyət yeni görünüş alacaq və yeni dünyanın şəfəqi görünəcəkdir. O zaman Ən rəhimlinin Mərhəməti bütün bəşəriyyətin üzərinə yağış kimi yağacaq və insanlar yeni həyata qalxacaqlar.

Mənim səmimi arzum odur ki, siz hamınız bu şərəfli məqsədə can atasınız və ona nail olmaq üçün zəhmət çəkməyə başlayasınız, yeni ruhani sivilizasiyanın sadiq və sevgi ilə aşıb-daşan yaradıcıları və Allahın Onun ən uca göstərişlərini hazırlıqla və sevinclə həyata keçirən seçilmişləri olasınız! Uğur, həqiqətən də yaxındadır, zira, bütün bəşəriyyətin gözləri önündə doğan İlahi Mürüvvət Günəşinin şüalarında Müqəddəs Bayraq bizim üzərimizdə qaldırılmışdır!

- 9 -

**Ümumbəşəri sevgi**

24 oktyabr

Bir hindli Həzrət Əbdül-Bəhaya demişdir: “Mənim həyatımın məqsədi – Krişnanın müjdəsini insanlara çatdırmaqdır”.

Həzrət Əbdül-Bəha bu cür cavab vermişdir.

Krişnanın müjdəsi – sevgi müjdəsidir. Allahın bütün Peyğəmbərləri sevgi müjdəsi gətirmişdirlər. Onların heç biri müharibə və ədavətə haqq qazandırmamışdır. Hər biri sevgi və xeyirxahlığın dünyada ən yaxşı şey olduğu fikri ilə razılaşmışdır.

Sevginin mahiyyəti sadəcə sözlərdə deyil, əməllərdə aşkara çıxır – təkcə sözlər heç nə vermir. Sevgi özünün bütün gücü ilə aşkar olsun deyə, ona predmet, vasitə, səbəb lazımdır.

Sevginin prinsipi insanların müxtəlif qarşılıqlı münasibətlərində öz ifadəsini tapır: ailəyə, vətənə sevgi olur, həmçinin milli hisslər, siyasi entuziazm, işdə yoldaşlıq münasibətləri mövcuddur. Bütün bunlar sevmək qabiliyyətinin ifadə vasitələri və yollarıdır. Onlarsız sevgini görmək, eşitmək, hiss etmək mümkün deyildir – sevgi ifadə olunmamış, üzə çıxmamış qalardı! Su öz xüsusiyyətlərini müxtəlif cür göstərir: susuzluğu yatırır, toxumların cücərməsinə imkan verir və s. Qaz alovu kömürün xüsusiyyətlərindən birini, elektrik lampasının parlaq işığı isə elektrik enerjisinin xüsusiyyətlərindən birini açır. Əgər nə qaz, nə elektrik olmasaydı, dünyada zülmət hökm sürərdi! Beləliklə, sevginin təzahürü üçün səbəb, predmet və vasitə lazımdır.

Biz bəşər övladları arasında sevginin yayılması üsulunu tapmalıyıq.

Sevgi hədsiz-hüdudsuz, nəhayətsiz, sonsuzdur! Maddi şeylərin isə əlbəttə ki, öz sərhəddi, öz hüdudu vardır. Məhdud vasitələrin köməyilə nəhayətsiz sevgini lazımi şəkildə ifadə etmək mümkün deyildir.

Mükəmməl sevginin hər cür buxovdan tam azad təmənnasız vasitələrə ehtiyacı vardır. Ailəyə sevgi mükəmməl deyildir, belə ki, qan qohumluğu bağları heç də ən möhkəm bağlar deyildir. Tez-tez bir ailənin üzvləri arasında nifaq olur və hətta onlar bir-birinə nifrət edirlər.

Vətənə sevgi nisbidir: öz ölkənə sevgi başqa ölkələrə nifrətlə birləşərək nöqsanlı sevgi yaradır! Bəzən hətta həmvətənlər də ədavətdə yaşayırlar.

Öz xalqına sevgi məhduddur. Hərçənd burada müəyyən birlik olsa da, o, açıq-aydın kifayət deyildir. Sevgi məhdudiyyətlərə malik olmamalıdır!

Öz irqinin nümayəndələrinə sevgi digər irqdən olan insanlara münasibətdə nifrətlə birləşə bilər, eyni zamanda nəzərə almaq lazımdır ki, eyni irqin nümayəndələri də bir-birinə nifrətlə yanaşa bilərlər.

Siyasətdə tərəfgirlik bir partiyanın digərlərinə nifrəti şəklində ola bilər; bu cür sevgi olduqca məhdud və anidir.

Maraqların ümumiliyinə əsaslanan sevgi də bir o qədər dəyişkəndir. Çox zaman qısqanclıq yaradan rəqabət hissi meydana çıxır və son nəticədə sevginin yerinə nifrət gəlir.

Bir neçə il bundan əvvəl Türkiyə ilə İtaliya arasında dostcasına siyasi münasibətlər vardı, hazırda isə onlar müharibə edirlər!

Bu cür sevgi bağları möhkəm deyildir. Aydındır ki, qeyri-mükəmməl maddi münasibətlər ümumbəşəri sevginin gerçək təcəssümü üçün kifayət deyildir.

Bəşəriyyətə qarşı böyük fədakarcasına sevgi bu qeyri-mükəmməl və müəyyən dərəcədə xudbin bağları tanımır. Bu, bütün insanlar üçün əlçatan olan yeganə mükəmməl sevgidir. Ona yalnız İlahi Ruhun gücü ilə müvəffəq olmaq olar. Ümumbəşəri sevgiyə səbəb ola biləcək dünyəvi güc yoxdur.

Qoy insanlar sevginin İlahi gücü vasitəsilə birləşsinlər! Qoy hamı Həqiqət Günəşinin nuru altında güclənməyə can atsın və qoy onların qəlbləri hamının üzərində bu nur saçan sevgini əks etdirməklə birlikdə işıq saçsınlar ki, həmişə bu nəhayətsiz sevginin şəfəqində olsunlar.

Mənim sizə burada, Parisdə müraciət etdiyim sözləri yadda saxlayın. Mən sizə xəbərdarlıq edirəm: bu dünyanın maddi nemətlərinin qəlblərinizi kölə etməsinə imkan verməyin. Mən sizi maddi olanın əsiri kimi etinasızlıq lojasında özündən razı bir halda yatmamağa, ayağa qalxıb onun buxovlarını qırmağa çağırıram!

Heyvanlar aləmi materiyanın əsiridir; insana isə Allah azadlıq bəxş etmişdir. Heyvan təbiət qanunlarından qaça bilməz, insan isə onları idarə edə bilər, çünki o, təbiətə mənsub olsa da, onun üzərindən yüksələ bilər.

Müqəddəs Ruhun Gücü insan zəkasını aydınladır və ona bir çox təbii qanunları öz iradəsinə görə istifadə etmək imkanı verən imkanlar açmaq qabiliyyəti verir. İnsan uçur, dənizdə üzür və hətta suyun dərinliklərində belə hərəkət edir.

Bütün bunlar sübut edir ki, insan zəkası onu təbiətin bir çox məhdudiyyətlərindən azad edə və onun bir çox sirlərini açmaq imkanı verə bilər. İnsan müəyyən dərəcədə təbiətdən asılılıq zəncirini qırır.

Əgər insan ruhani yüksəkliyə can atarsa, Müqəddəs Ruh ona daha böyük imkanlar verər və o, bütün qəlbini sonsuz İlahi sevgi ilə doldurar.

Qoy sizin öz ailənizə və ya həmvətənlərinizə sevginiz bu sonsuz Sevginin şəfəqləri ilə nurlansın! Qoy o, Allah ilə və Allah üçün olsun! Əgər hər hansı bir insanda İlahi keyfiyyətləri görürsünüzsə, onun sizin ailənin, yaxud başqa bir ailənin üzvü olmasından asılı olmayaraq, onu sevin. Hədsiz sevginin nurunu ölkəsindən, irqindən, dərisinin rəngindən, milliyətindən və ya siyasi mənsubiyyətindən asılı olmayaraq qarşılaşdığınız hər bir insanın üzərinə yağdırın. Bütün dünyaya səpələnmiş xalqları ən qüdrətli birlik çadırının kölgəsinə toplamağınızda Səma sizə dəstək olacaqdır.

Bəşəriyyətə xidmət işində siz Allahın bəndələri, Ona yaxın kəslər, Onun ilahi köməkçiləri olacaqsınız. *Bütün* bəşəriyyətə xidmətdə! Hər bir insana xidmətdə! *Bunu heç zaman unutmayın!*

Bu italyandır, ya fransızdır, amerikandır, ya ingilisdir deməyin, ancaq onu yadda saxlayın ki, biz hamımız Allahın övladıyıq, Hər Şeydən Uca olanın bəndələriyik. Hamı *insandır*! Milli mənsubiyyəti yaddan çıxarın; *Allahın nəzərində hamı bərabərdir!*

Güc və imkanlarınızın məhdud olduğunu fikirləşməyin; Allahın köməyi sizinlə olacaqdır. Özünüz barədə düşünməyin. Allah mütləq kömək edəcəkdir!

Güc almağınız üçün Allah Mərhəmətinə üz çevirdiyiniz zaman sizin gücünüz on qat artacaqdır.

Mənə diqqət yetirin! Mən çox zəif biriyəm, lakin mənim bu gün sizinlə bir yerdə olmağa gücüm çatmışdır: sadə bir Allah bəndəsi sizə bu gün bu müjdəni çatdıra bilir! Mən sizinlə çox qalmayacağam! Öz zəifliyinin qulu olmamalısan, yalnız Sevginin Müqəddəs Ruhunun gücü başqalarını öyrətməyə güc verir! Öz zəifliyin barədə fikirlər yalnız ümidsizliyə gətirib çıxara bilər. Biz yer üzündəki bütün işlərimizdən daha yüksəklərə baxmalıyıq; özümüzü hər bir maddi fikirlərdən azad etmək, ruhani zənginliyə susamaq gərəkdir; qəlblərimizi Onun “Bir-birinizi sevin” əmrinə xidmət üçün sevinc hissi dolduran Ən Qüdrətlinin əbədi və səxavətli Mərhəmətinə nəzərlərimizi dikməliyik.

- 10 -

**Həzrət Əbdül-Bəhanın dustaqlığı**

4-cü Kamoens prospekti

25 oktyabr, çərşənbə

Çox təəssüf edirəm ki, bu gün səhər sizi bir qədər gözlətməli oldum, hətta indi buradakı qısa səfərim zamanı da mən Allah Sevgisi Əmri üçün çox işləməli oluram.

Sizi bir qədər gözlətdiyimə görə mənə acığınız tutmasın. Mən bu gün sizi görə bilməyim üçün uzun illər zindanda gözləməli olmuşam.

Lakin ən əsası odur ki, Allaha şükür, bizim qəlblərimiz həmişə bir ahəngdə vurur və eyni Allah Sevgisi məqsədinə yönəlmişdir. Məgər bizim arzularımız, qəlblərimiz və ruhlarımız İlahi Səltənət Təyidinin təsiri altında meydana gələn sarsılmaz bağlarla birləşməmişdirmi? Məgər bizi birləşdirən bu deyilmi?

Dünən cənab Dreyfusun evindən yaşadığım yerə qayıtdıqda mən özümü çox yorğun hiss edirdim və uzun müddət yuxuya gedə bilmədim. Mən uzanıb fikirləşirdim.

Mən öz-özümə dedim: “Ey mənim Allahım, budur mən Parisdəyəm! Paris nədir və mən kiməm?” Mən heç vaxt qaldığım zindanın qaranlığından buraya gələ biləcəyimi arzulamamışdım, hərçənd mənə hökm olunduqda mən ona inanmırdım.

Eşidəndə ki, Əbdül-Həmid mənə ömürlük həbs cəzası hökmü kəsib, mən fikirləşdim: “Bu mümkün deyil. Mən əbədi dustaq olmayacağam. Əgər Əbdül-Həmid ölməz olsaydı, bu hökmü həyata keçirmək olardı. Şübhəsiz ki, bir gün mən azadlığa qovuşacağam. Mənim cismim müəyyən bir zaman dustaq edilə bilər, lakin Əbdül-Həmid mənim ruhum üzərində heç bir hakimiyyətə malik deyildir – o, azad qalmalıdır, çünki *onu* heç kim dustaq edə bilməz”.

Allahın Gücü sayəsində həbsxanadan azad olduqdan sonra mən burada Allahın dostları ilə görüşürəm və buna görə Allaha minnətdaram.

Gəlin mənim təqiblərə məruz qaldığım Allah Əmrini birlikdə yayaq.

Burada azad bir şəkildə görüşə bilməyimiz bizim üçün bir imtiyazdır. Allahın bizə İlahi Səltənətin yaranması naminə birlikdə çalışmaq imkanı verməsi bizim üçün böyük xoşbəxtlikdir!

Siz azadlığa çıxıb indi sizə bu şərəfli İsmarıcı çatdıran qonağı qəbul etdiyinizdən məmnunsunuzmu? Belə görüşün mümkün olacağını heç ağlına da gətirməyən qonağı? Hazırda Allahın Mərhəməti ilə, Onun ecazkar Gücü ilə mən, Şərqdəki uzaq şəhərlərin birində əbədi dustaqlığa məhkum edilmiş biri, hazırda burada, Parisdəyəm və sizinlə söhbət edirəm!

Bundan sonra biz qəlbimizlə, canımızla və ruhumuzla həmişə bir yerdə olacağıq və bütün bəşəriyyət Səltənət çadırı altında bir yerə toplanana və sülh nəğməsini oxuyana qədər səylə çalışacağıq.

- 11 -

**Allahın insana ən böyük hədiyyəsi**

26 oktyabr, cümə axşamı

Allahın insana verdiyi ən böyük hədiyyə zəka, yaxud ağıldır.

Ağıl elə bir gücdür ki, onun vasitəsilə insan müxtəlif məxluqatlar səltənəti haqqında və varlığın müxtəlif dərəcələri haqqında, həmçinin gözlə görünməyən şeylər haqqında bir çox biliklər əldə edir.

Bu bacarığa malik olan və özündən əvvəlki məxluqatların məcmusu olan insan onların səltənətləri ilə əlaqəyə girməyə qadirdir; və bu bacarığın köməyilə o, elmi biliklər vasitəsilə bir çox hallarda kəhanət baxışlarına çatır.

Həqiqətən də, ağıl İlahi Kəramətin insana bəxş ediyi ən qiymətli hədiyyədir. Bütün yaradılmış varlıqlar arasında yalnız insan bu heyrətamiz gücə malikdir.

İnsandan əvvəl gələn bütün məxluqatlar sərt təbiət qanunları ilə bağlanmışdılar. Böyük günəş, saysız-hesabsız ulduzlar, dənizlər və okeanlar, dağlar və çaylar, bitkilər və böyüklü-xırdalı bütün heyvanlar – bunlardan heç biri bu qanunlara tabe olmaqdan qaça bilməz.

Yalnız insana azadlıq verilmişdir və öz ağlı və ya zəkası sayəsində o, təbiət qanunları üzərində nəzarət əldə edə və onların bəzilərini öz şəxsi məqsədləri üçün istifadəyə uyğunlaşdıra bilmişdir. Öz zəkasının gücü ilə insan müxtəlif hərəkət vasitələri yaratmışdır ki, bunların vasitəsilə o, təkcə sürət qatarı ilə böyük məsafələr, hətta bütöv qitələri qət edib gəmilərlə ucsuz-bucaqsız okeanları üzüb keçmir, həm də sualtı qayıqlarda balıq kimi suyun altı ilə üzür və hava gəmilərində quş kimi göylərdə uçur.

İnsan elektrik enerjisindən müxtəlif cür istifadə etməyi öyrənmişdir – işıqlandırma üçün, hərəkətəgətirici qüvvə qismində, dünyanın bir ucundan digərinə məlumatlar göndərmək üçün və hətta elektrik enerjisinin köməyilə o, minlərlə kilometr uzaqlıqdan ona yönəldilən səsləri eşidə bilir!

Ağıl və ya zəka bəxşişi sayəsində o, həmçinin insanların və əşyaların təsvirini almaq üçün və hətta uzaq səma cisimlərinin formalarını müəyyən etmək üçün günəş şüalarından istifadə etməyə qadirdir.

Biz müşahidə edirik ki, insan təbiət qanunlarını öz iradəsinə tabe etməyin nə qədər üsulunu öyrənmişdir.

Lakin bunu görmək nə qədər kədərlidir ki, insan Allah tərəfindən verilmiş bu bacarığı Allahın “Öldürməyin” Əmrini pozmaq və Həzrət İsanın “Bir-birinizi sevin” hökmündən imtina etmək üçün müharibə vasitələri yaratmağa sərf edir.

Allah insana bu gücü sivilizasiyanın tərəqqisi naminə, bəşəriyyətin rifahı naminə, sevgi, həmrəylik və sülh naminə istifadə etmək üçün vermişdir. Lakin insan bu bacarıqdan yaratmaq əvəzinə dağıtmaq üçün, nifrət və haqsızlıq, zülm, ixtilaf və dağıdıcılıq, öz yaxınlarını, Hz İsanın özün kimi sevməyi buyurduğu yaxınlarının məhvi üçün istifadə etməyə üstünlük verir.

Mən ümid edirəm ki, siz *öz* ağlınızdan bəşəriyyətin birliyinə və əmin-amanlığına kömək etmək, xalqlara maarif və sivilizasiya vermək, bütün ətrafınızda sevgi yaratmaq və ümumbəşəri sülhə yol açmaq üçün istifadə edəcəksiniz.

Elmlər öyrənin, daha çox biliklər əldə edin. Həqiqətən də, ömrünün sonuna qədər öyrənmək olar! Öz biliklərinizdən yalnız başqalarının rifahı naminə istifadə edin ki, bu gözəl dünyamızdan müharibələr birdəfəlik yox olsun, sülh və həmrəylik məbədi ucalsın. Öz yüksək idealarınızın həm yer üzündə, həm də Səmada Allah Səltənətində həyata keçməsinə çalışın.

- 12 -

**Həqiqət Günəşinin qarşısını kəsən buludlar**

4-cü Kamoens prospekti

27 oktyabr, cümə günü səhər

Bu gün gözəl bir gündür, hava təmizdir, günəş saçır və nə duman, nə bulud onun parıltısının qarşısını kəsmir.

Onun parlayan şüaları şəhərin bütün hissələrinə yayılır; qoy Həqiqət Günəşi də insanların ruhunu beləcə nurlandırsın.

Məsih demişdir: “...İnsan Övladını səma buludlarında gələn görəcəklər...”1. Həzrət Bəhaullah buyurmuşdur: “Məsih ilk dəfə peyda olanda, o, buludlarda gəlmişdir”2. Məsih demişdir ki, O, göylərdən, Səmadan gəlmişdir – O, Allahdan gəlmişdir – hərçənd O, öz Anası Məryəmdən olmuşdur. Lakin, O, Səmadan gəldiyini deyəndə, təbii ki, O, mavi rəngli göy qübbəsini nəzərdə tutmur, Allah Səltənətinin Səması haqqında danışır, Məhz həmin Səmalardan buludların üzərində yerə endiyini deyirdi. Buludlar günəşin parıltısının qarşısını aldığı kimi, bəşər dünyasının buludları da İlahi Məsihin şüalarını insan gözlərindən gizlətmişdir.

İnsanlar deyirdilər: “O, Nazaretdən gəlib, Məryəmin oğludur, biz Onu və Onun qardaşlarını tanıyırıq. O, nəyi nəzərdə tuta bilər? O, nə deyir? O, Allahdan gəlib?

Məsihin cismini Nazaretdən olan Məryəm doğmuşdur, lakin Onun ruhu Allahdan idi. Onun insan cisminin imkanları məhdud idi, lakin Onun ruhunun gücü sonsuz, qeyri-məhdud, ölçüsüz idi.

İnsanlar soruşdular: “Nəyə görə O, Allahdan olduğunu deyir?” Əgər onlar Məsihin mahiyyətini dərk edə bilsəydilər, başa düşərdilər ki, Onun insan cismi Onun İlahiliyini gizlədən bulud idi. Dünya Onun yalnız insan surətini görürdü və ona görə də, Onun “göylərdən endiyinin” necə ola bilməsinə təəccüb edirdilər.

Həzrət Bəhaullah buyurur: “Buludlar günəşi və səmanı sizin gözlərinizdən gizlətdiyi kimi, Məsihin insan surəti də Onun gerçək İlahi mahiyyətini insanlardan gizlədirdi”.

Mən ümid edirəm ki, siz dumanlanmamış gözlərinizi Həqiqət Günəşinə tərəf çevirəcəksiniz və maddi olan şeylərə nəzər salmayacaqsınız ki, qəlbləriniz dəyərsiz, fani dünyəvi zövqlərə məftun olmasın; qoy bu Günəş sizə öz Gücündən versin ki, mövhumat buludları sizin gözlərinizin qabağından Onun nurunu tutmasın! O zaman günəş sizin üçün buludsuz olacaqdır.

Təmizlik havası ilə nəfəs alın. Qoy sizin hər biriniz Səma Səltənətinin İlahi Səxavətlərindən pay alasınız. Qoy dünya sizin üçün Məsihin insan surətinin Onun İlahiliyini Öz dövrünün insanlarından gizlətdiyi kimi Həqiqəti örtən maneə olmasın. Qoy siz Müqəddəs Ruhun aydın təsvirini ala biləsiniz ki, qəlbləriniz nurlansın və bütün maddi örtüklərdən keçib parlayan və Kainatı öz calalı ilə dolduran Həqiqət Günəşini qəbul edə biləsiniz.

Cismə aid olan şeylərin ruhun səmavi nuruna mane olmasına imkan verməyin ki, Allahın Mərhəməti ilə siz Allahın övladları ilə Onun Əbədi Səltənətinə daxil ola biləsiniz.

Bu mənim sizin hamınız üçün duamdır.

- 13 -

**Dini mövhumat**

27 oktyabr

Həzrət Bəhaullahın Təliminin əsası – Bəşəriyyətin Birliyidir, Onun ən böyük arzusu isə ondan ibarət olmuşdur ki, insanların qəlblərində sevgi və xeyirxahlıq hökm sürsün.

O, insanları ixtilaf və çəkişmələrə son qoymağa çağırdığından mən sizə xalqlar arasında ədavətin əsas səbəblərini izah etmək istəyirəm. Başlıca səbəb dini rəhbərlər və mübəlliğlər tərəfindən dinin yanlış təfsiridir. Onlar öz ardıcıllarına öyrədirlər ki, onların etiqad etdiklər din forması Allaha xoş olan yeganə dindir və istənilən digər dini etiqadın tərəfdarları Ən Sevgi Dolu Ata tərəfindən lənətlənmişdilər və Onun Mərhəmət və Təyidindən məhrumdular. İnsanlar arasında ziddiyyət, təkəbbür, ədavət və nifrət də buradan qaynaqlanır. Əgər dini mövhumat aradan qaldırılarsa, xalqlar arasında sülh və həmrəylik hökm sürər.

Bir dəfə mən yəhudilərin Məbədinin olduğu Tiberiyada oldum. Mən həmin bina ilə lap üzbəüz olan evdə qalırdım. Orada mən bir ravvin gördüm və onun məbədə gələnlərə müraciətlə dediyi bu sözləri eşitdim:

“Ey Yəhudilər, siz həqiqətən Allah xalqısınız! Bütün digər xalqlar və dinlər iblisdəndir. Allah sizi   
Həzrət İbrahimin nəsli olaraq yaratmış və sizin üzərinizə Öz xeyir-duasını ələmişdir. O, sizə Həzrət Musanı,   
Həzrət Yaqubu, Həzrət Yusifi və bir çox başqa böyük peyğəmbərləri göndərmişdir. Bu peyğəmbərlərdən hər biri sizin xalqınıza aid olmuşdur.

Allah sizin üçün fironun hakimiyyətini devirmiş və Qırmızı dənizi aralanmağa məcbur etmişdir; O, sizə həmçinin səma mannası göndərmişdir ki, sizin qidanız olsun və sıldırım qayalardan su çıxarmışdır ki, siz susuzluğunuzu yatırasınız. Siz həqiqətən də Allahın seçilmişlərisiniz və Yer üzünün bütün xalqlarından yüksəksiniz. Buna görə də, bütün qalan xalqlar Allah üçün iyrəncdir və Onun tərəfindən lənətlənmişdilər. Həqiqətən, siz dünyanı fəth edəcək və onları idarə edəcəksiniz, bütün insanlar isə sizin qullarınız olacaqdır.

Sizin dinə etiqad etməyən insanlarla ünsiyyət etməklə özünüzü murdarlamayın, belə insanlarla dostluq etməyin”.

Ravvin öz bəlağətli çıxışını başa vurduqda onun dinləyiciləri sevincdən və məmnunluqdan aşıb-daşırdılar. Onların xoşbəxtliyini təsvir etmək mümkün deyil!

Təəssüf! Məhz bu cür yanlış fikir yaradan insanlar yer üzündə ədavət və nifrətin səbəbidir. Bu gün milyonlarla insan hələ də bütlərə sitayiş edir, böyük dünyəvi dinlərin ardıcılları isə bir-biri ilə müharibə aparırlar. Artıq 1300 ildir ki, xristianlarla müsəlmanlar arasında çəkişmə davam edir, hərçənd, onların ziddiyyətlərinə və mübahisələrinə son qoymaq üçün cüzi səy kifayətdir ki, onlar arasında sülh və həmrəylik var olsun və dünya əmin-amanlıqda yaşasın!

Qurandan oxuyuruq ki, Həzrət Məhəmməd öz ardıcıllarına müraciət edərək söyləyir:

“Siz niyə İsaya və İncilə inanmırsınız? Nəyə görə siz Musanı və Peyğəmbərləri qəbul etmək istəmirsiniz, axı Tövrat, sözsüz ki, Allahın Kitabıdır! Həqiqətən, Musa ən uca Peyğəmbər olub, İsa isə Müqəddəs Ruhla dolub. O, dünyaya Allahın gücü ilə gəlmiş, Müqəddəs Ruhdan və Müqəddəs Məryəmdən doğmuşdur. Onun anası Məryəm Səmadan müqəddəs idi. O, günlərlə məbəddə dua edər, onun qidası isə göylərdən gələrdi. Bir dəfə onun atası Zəkəriyə onun yanına gəlib ondan qidanı haradan aldığını soruşanda Məryəm ona cavab verdi: “Göylərdən”. Həqiqətən, Allah Məryəmi bütün digər qadınlardan yüksək tutmuşdur”.

Həzrət Məhəmməd öz ardıcıllarını Həzrət İsaya və Həzrət Musaya münasibətdə məhz buna öyrədir və onları bu böyük Mübəlliğlərə etibar etməməyə görə məzəmmət edir və onlara həqiqət və dözümlülük dərsləri verirdi. Allah Həzrət Məhəmmədi heyvan kimi vəhşi və cahil insanların arasında dini yaymaq üçün göndərmişdi. Onlar dərrakədən məhrum idilər və sevgi, rəğbət və rəhm hissləri barədə heç bir anlayışa malik deyildilər. Qadınlar o dərəcədə alçalmış və dəyərsiz idilər ki, kişi öz qızını diri-diri torpağa basdıra və istədiyi qədər arvad alıb onları öz quluna çevirə bilərdi. Həzrət Məhəmməd öz İlahi Zühuru ilə bu yarımvəhşi xalqın arasına göndərilmişdi. O, bu insanları bütlərə inanmamağa çağırır, onlara Həzrət İsaya, Həzrət Musaya və Peyğəmbərlərə pərəstiş etməyi öyrədirdi. Onun təsiri altında onlar maarifli və mədəni xalqa çevrildilər və əvvəllər olduqları həqarətli vəziyyətdən çıxdılar. Məgər bu, hər bir hörmətə, ehtirama və sevgiyə layiq yaxşı əməl deyildimi?

Rəbbimiz Həzrət İsa Məsihin İncilinə baxın və görün o necə ecazkardır! Lakin, hətta bu gün də bir çoxları Onun qiymətsiz gözəlliyini dərk etmir və Onun müdrik kəlmələrini yanlış təfsir edir.

Məsih müharibəni qadağan etmişdir! Onun tələbəsi Pyotr öz Rəbbini qorumağa çalışdığı zaman baş kahinin qulunun qulağını kəsir, Məsih ona deyir: “...qılıncı qınına qoy”1. Lakin indiyə qədər də xidmət etdiklərini dedikləri Rəblərinin birbaşa iradəsinə zidd olaraq insanlar düşmənçilik edir, müharibələr aparır və bir-birini öldürürlər. Onun öyüd və nəsihətləri isə deyəsən tamamilə unudulmuşdur.

Lakin siz ardıcılların yaramaz əməllərini Mübəlliğlərə və Peyğəmbərlərə aid etməməlisiniz. Əgər kahinlər, moizəçilər və onların məbədlərinə aid olan dindarlar etiqad etdikləri dinin prinsiplərinə zidd həyat sürürlərsə, burada Məsihin və ya digər Mübəlliğlərin günahı nədir?

Müsəlmanlara Həzrət İsanın Allahdan gəldiyini, Müqəddəs Ruhdan doğulduğunu və Ona bütün insanların pərəstiş etməli olduğunu təlim etmişdilər. Həzrət Musa Allahın Peyğəmbəri olmuşdur və O, göndərildiyi xalqa Allahın Kitabını nazil etmişdir.

Həzrət Məhəmməd Məsihin uca calalını, Həzrət Musanın və peyğəmbərlərin əzəmətini qəbul edirdi. Əgər bütün dünya Həzrət Məhəmmədin və Səmadan göndərilən bütün Mübəlliğlərin calalını qəbul etsəydi, tezliklə yer üzündən ədavət və düşmənçilik yox olardı və insanlar arasında Allah Səltənəti bərqərar olardı.

Məsihi mədh edən müsəlmanlar üçün bu, acizlik olmayacaq.

Məsih xristianların, Həzrət Musa isə yəhudilərin Peyğəmbəri olmuşdur – nəyə görə hər bir peyğəmbərin ardıcılları digər peyğəmbərləri də qəbul edib onlara pərəstiş etməməlidirlər? Əgər insanlar dözümlülüyü, həmrəyliyi və qardaş sevgisini öyrənsələr bütün dünyanın birliyi tezliklə bərqərar olmuş fakta çevriləcəkdir.

Həzrət Bəhaullah Öz həyatını Sevgi və Birliyi təbliğ edərək keçirmişdir. O zaman gəlin biz də bütün mövhumatları və bir-birimizə qarşı dözümsüzlüyü bir kənara qoyaq və bütün qəlbimiz və ruhumuzla xristianlar və müsəlmanlar arasında qarşılıqlı anlaşmanın qurulmasına çalışaq.

- 14 -

**Allahın insana gözəl sovqatları**

4-cü Kamoens prospekti

27 oktyabr

Tək Allah hər şeyi idarə edəndir və ən qüdrətlidir. Bəs O, niyə öz bəndələrinə sınaqlar göndərir?

İnsanların sınağı iki cür olur:

1. Öz əməllərinin nəticələri. Əgər insan həddən artıq çox yeyirsə, o, öz həzmini korlayır; əgər o, zəhər qəbul edirsə, o, xəstələnir və ya ölür. Əgər insan qumar oynayırsa, o, pullarını itirir; əgər həddən çox içirsə, müvazinətini itirir. İnsan bütün bu bəlalarında O, özü günahkardır və buna görə də, tamamilə aydındır ki, müəyyən iztirablar bizim öz əməllərimizin nəticəsidir.
2. Allahın Sadiq bəndələrinin üzərinə düşən iztirablar isə başqa cür iztirablardır. Həzrət İsa Məsihin və Onun həvarilərinin çəkdikləri böyük məşəqqətlərə diqqət edin!

Kim daha çox iztirab çəkirsə, ən böyük kamilliyə çatır.

Məsihə sevgisi naminə iztirab çəkmək arzusunu bildirən kəs öz səmimiyyətini sübut etməlidir; kim böyük qurbanlara can atırsa, bunu yalnız öz əməlləri ilə sübut edə bilər. Həzrət Əyyub eynilə çiçəklənmə və uğur illərində olduğu kimi, öz həyatının ən kədərli vaxtlarında da Allaha sadiq qalmaqla Ona öz sevgisini sübut etmişdir. Məgər Məsihin bütün sınaq və işgəncələrə mətanətlə tab gətirən həvariləri öz sədaqətlərini sübut etməmişdirlərmi? Onların dözümü ən böyük sübut deyildirmi?

Bu əzablar indi sona yetmişdir.

Qayafa sakit və xoşbəxt həyat yaşamışdır, Pyotrun həyatı isə müsibət və sınaqlarla dolu olmuşdur; onların hansına daha çox qibtə edilə bilər? Təbii ki, biz ölümsüz həyat qazanmış Pyotrun indiki vəziyyətini seçərik, Qayafa isə özünü əbədi rüsvay etmişdir. Pyotra göndərilən sınaqlarda onun Allaha sədaqəti sübut olunmuşdur. Sınaqlar Allahın insanlara xoş sovqatıdır və buna görə biz Ona minnətdar olmalıyıq. Acılar və iztirablar təsadüfən gəlmir, onlar Allahın Mərhəməti ilə bizə elə bizim kamilləşməyimiz üçün göndərilirlər.

İnsan xoşbəxt olarkən o, Allahı unuda bilər; lakin müsibət gələndə, onun üzərinə iztirablar yağanda o, onu fəlakətlərdən xilas edə bilən öz Səmavi Atasını yada salır.

İztirab çəkməyən insan kamilliyə çatmır. Bağban tərəfindən digərlərindən çox budanan ağac yayın gəlişi ilə ən gözəl çiçəklər və ən bol bəhrələr verəcəkdir.

Əməkçi insan torpağı öz kotanı ilə yarır və bu cür torpaq bol və gözəl məhsul verir. İnsana nə qədər çox sınaq göndərilirsə, onun verdiyi ruhani məziyyətlərin məhsulu bir o qədər bol olur. Sərt döyüşlərdən keçməyən və ciddi yaralar almayan əsgərdən yaxşı general çıxmaz.

Allahın peyğəmbərlərinin duası eyni olmuş və eyni qalmaqdadır: “Ey Allah! Mən öz həyatımı Sənin yolunda verməyə can atıram! Mən öz qanımı Sənin yolunda axıtmağı və ən böyük qurban verməyi arzulayıram”.

- 15 -

**Fərqlilikdə gözəllik və ahəng**

28 oktyabr

Hər şeyi Xəlq edən tək Allahdır.

Bütün yaradılışlar öz mövcudatını Allahdan almışdır və O, təbiətdə bütün varlıqların can atdığı yeganə məqsəddir. Bu anlayış Məsih; “Mən alfa və omeqa, başlanğıc və sonam” deyəndə Onun sözlərində əks olunmuşdur. İnsan məxluqatın məcmusudur və Kamil İnsan Xaliqin bitkin fikrinin ifadəsi – Allah Kəlməsidir.

Yaradılmış məxluqlar dünyasına diqqət yetirin: mənşələri bir olsa da, növlərin nə qədər müxtəliflikləri və fərqlilikləri vardır. Bütün fərqliliklər xarici formada və rəngdədir. Bu növ müxtəliflik bütün təbiətdə aşkar olur.

Güllərlə, kollarla və ağaclarla dolu gözəl bağa baxın. Hər bir çiçək öz xüsusi cazibəsinə, gözəlliyinə, öz nəfiz rayihəsinə və gözəl rənginə malikdir. Ağaclar da öz ölçülərinə, boylarına, çətirlərinin gurluğuna görə necə fərqlidir və onların gətirdikləri bəhərlər nə qədər müxtəlifdir! Bununla belə, bütün bu güllər, kollar və ağaclar eyni bir torpaqdan çıxır, eyni günəşdən istilik alır, onlara eyni buludlar yağış göndərir.

Bəşəriyyət də eynilə belədir. O, bir çox irqlərdən ibarətdir və onun xalqları ağ, qara, sarı, qəhvəyi, qırmızı olmaqla dərilərinin rənginə görə müxtəlifdir – lakin onların hamısı eyni bir Allahdan yaranmışdır və hamısı Onun bəndələridir. İnsan övladları arasında bu fərqlilik, təəssüf ki, bitkilər aləminə analoji olaraq ruhun özünü daha ahəngdar büruzə verdiyi vəziyyətə gətirib çıxarmır. İnsanlar arasında müxtəliflik özünü düşmənçilikdə büruzə verir və bu da dünyanın müxtəlif xalqları arasında müharibələrə və ədavətə səbəb olur.

Yalnız öz mahiyyətinə görə qan fərqi də buna səbəb olur ki, insanlar bir-birini şikəst edir və öldürürlər. Əfsus ki, bizim günlərdə də bu, davam etməkdədir. Gəlin öz nəzərimizi müxtəliflikdəki gözəlliyə, ahəngin gözəlliyinə yönəldək və bitki məxluqatından dərs götürək. Əgər siz bütün bitkilərin formasına, rənginə və ətrinə görə tamamilə eyni olduğu bağ görsəydiniz, o, sizə heç gözəl görünməz, çox ehtimal ki, yeknəsək və cansıxıcı gələrdi. Gözə xoş gələn və könül açan bağ elə bir bağdır ki, burada hər çalardan, formadan və ətirdən olan çiçəklər birlikdə elə bitir ki, rənglərin valehedici müxtəlifliyi zəriflik və füsunkarlıq bəxş edir. Ağaclar arasında da belədir. Ağaclarla dolu olan meyvə bağı gözəl görünür; müxtəlif kolların əkildiyi sahə də həmçinin. Məhz fərqlilik və müxtəliflik onlara füsunkarlıq verir; hər gül, hər ağac, hər meyvə öz təkrarolunmaz lətafətinə malik olmaqla digərlərinin gözəlliyinə nəzər çarpdırır və ayrılıqda hər birinin və birlikdə hamısının xüsusi cazibədarlığını vurğulayır.

İnsan övladı arasında da belə olmalıdır! İnsan ailəsindəki fərqlilik çoxlu müxtəlif notların qarışaraq mükəmməl melodiya yaratdığı musiqidə olduğu kimi sevgi və ahəngdarlıq mənbəyi olmalıdır. İrqi və dərisinin rəngi sizinkindən fərqli olan insanlara rast gəldikdə, onlara etibarsızlıq nümayiş etdirməyin və özünüzü şərtiliklər qınına çəkməyin, əksinə onlara şad olduğunuzu göstərin və xeyirxahlıq nümayiş etdirin. Elə fikirləşin ki, onlar bəşəriyyətin gözəl bağındakı müxtəlif rəngli qızılgüllərdir və onların arasında olmağınıza sevinin.

Elə bu cür də, fikirləri sizinkindən fərqlənən insanlarla qarşılaşdığınızda onlardan üz çevirməyin. Hamı həqiqət axtarır və ona aparan çoxlu yollar vardır. Həqiqətin çoxlu çaları vardır, lakin, o, həmişə eyni qalır.

Ziddiyyətlərin və fikir ayrılıqlarının sizi öz yaxınlarınızdan ayırmasına, sizin qəlblərinizdə mübahisə, nifrət və ədavət səbəbi olmasına imkan verməyin.

Bunun əvəzinə səylə həqiqəti axtarın və bütün insanları özünüzə dost etməyə çalışın.

Hər bir bina çoxlu müxtəlif daşlardan tikilən binadır, lakin bu daşlar bir-birindən o qədər asılıdır ki, onların birini yerindən tərpətsən, bütün tikiliyə ziyan dəyə bilər; əgər bir daş qüsurludursa, demək, bütün konstruksiya nöqsanlıdır.

Bəhaullah birlik dairəsi cızmışdır. O, xalqların birləşməsi planını hazırlamışdır ki, onların hamısını ümumdünya birliyi çadırının kölgəsinə toplasın. İlahi Təyidin əməli budur və biz hamımız bütün qəlbimiz və ruhumuzla öz aramızda bu birliyi həyata keçirməyə çalışmalıyıq və nə qədər çox səy qoyduqca, bizə bir o qədər güc veriləcəkdir. Özünüz haqqında bütün fikirləri bir kənara qoyun və yalnız Allahın İradəsinə qulaq asın və itaət edin. Ancaq bu yolla biz Allah Səltənətinin sakinləri olacaq və əbədi həyat qazanacağıq.

- 16 -

**Məsihin gəlməsinə aid kəhanətin gerçək mənası**

30 oktyabr

Tövratda Həzrət İsa Məsihin gəlməsi haqqında kəhanət var. Yəhudilər indiyə qədər Məsihin gəlişini gözləyir və gecə-gündüz Allaha dua edirlər ki, O, bunu tezləşdirsin.

Məsih gələndə isə onlar Onu inkar edərək öldürdülər və dedilər: “Bu, biz gözlədiyimiz Kəs deyil. Baxın: Məsih gələndə əlamətlər və möcüzələr sübut edəcək ki, O, həqiqətən Məsihdir. Biz bu əlamətləri və şərtləri bilirik və onlar aşkar olmamışdır. Məsih naməlum şəhərdən gələcəkdir. O, Davidin taxtına oturacaq və baxın, O, polad qılıncla gələcək və dəmir əsa ilə idarə etməyə başlayacaqdır. O, Peyğəmbərlərin qanununu yerinə yetirəcəkdir; O, Şərqi və Qərbi fəth edəcək və Onun seçdiyi Yəhudi xalqını şöhrətləndirəcəkdir. O, Özü ilə sülh səltənəti gətirəcəkdir ki, burada insanlar və həttta heyvanlar bir-biri ilə düşmənçilik etməyi dayandıracaqdır. Onun sözünə qulaq asaraq canavar quzu ilə eyni çeşmədən su içəcək, şir cüyür ilə eyni çəməndə yatacaq, ilan siçan ilə eyni yuvada məskən salacaq və Allahın bütün məxluqatları əmin-amanlıqda yaşayacaqlar”.

Yəhudilərin fikrincə, Həzrət İsa bu şərtlərdən heç birini yerinə yetirməmişdir, zira, onların gözləri bağlı idi və onlar görə bilmirdilər.

Həzrət İsa Nazaretdən gəlmişdir ki, bu, heç də naməlum yer deyildir. Onun əlində nəinki qılınc, heç dəyənək də yox idi. O, Davidin taxtına oturmamışdır, O, kasıb idi. O, Həzrət Musanın qanununu islah etmiş və Şənbə gününü pozmuşdur. O, nəinki nə Şərqi, nə də Qərbi fəth etməmiş, hətta özü Roma qanunlarına tabe olmuşdur. O, yəhudiləri başqa xalqlar üzərində ucaltmamış, əksinə bərabərliyi və qardaşlığı təlim etmiş və kitabçıları və fariseyləri qınamışdır. O, özü ilə sülh səltənəti gətirməmişdir, əksinə Onun dövründə haqsızlıq və amansızlıq o dərəcəyə yüksəlmişdir ki, O, özü bunların qurbanı olmuş və çarmıxa çəkilərək şəhid edilmişdir.

Yəhudilər bu cür düşünür və danışırdılar, zira, onlar nə Yazıları, nə də onlarda olan şərəfli həqiqətləri başa düşmürdülər. Yazıların mətnini onlar əzbər bilirdilər, lakin onların həyatverici ruhu onların dərrakəsi üçün əlçatmaz idi.

Eşidin və mən sizə onun mənasını açacağam. O, Nazaretdən, məlum olan yerdən gəlsə də, O, həm də Səmadan gəlmişdir. Onun cismini Məryəm doğmuşdur, Ruhu isə Səmadan gəlmişdir. Onun daşıdığı qılınc Onun Sözünün qılıncı idi ki, bununla o, yaxşını yamandan, doğrunu yalandan, inananı dinsizdən və işığı zülmətdən ayırmışdır. Onun Sözü, doğrudan da, iti qılınc kimi kəsərli idi! Onun oturduğu taxt Əbədi Taxt idi ki, Məsih burada oturaraq həmişəlik idarə edir, o, yerin yox, səmanın taxtıdır, zira, dünyəvi şeylər fanidir, səmavi olanlar isə əbədi qalır. O, Həzrət Musanın Qanununu yenidən təfsir etmiş və tamamlamış və Peyğəmbərlərin Qanununu yerinə yetirmişdir. Onun sözü Şərqi və Qərbi fəth etmişdir. Onun Səltənəti daimidir. O, Onu qəbul edən yəhudiləri ucaltmışdır. Onlar nəcabətsiz kişi və qadınlar idi, lakin Onunla görüş onları böyütmüş və əbədi şərəf vermişdir. Birlikdə yaşamalı olan heyvanlar müxtəlif məzhəblər və irqlər mənasını verirdi ki, onlar əvvəllər bir-biri ilə müharibə şəraitində olsalar da, bundan sonra sevgi və həmrəylik içində yaşamalı və Məsihin Əbədi Çeşməsindən birlikdə həyat suyu içməli idilər.

Beləliklə, Məsihin gəlməsinə aid qabaqcadan verilən bütün xəbərlər yerinə yetmişdir, lakin Yəhudilər gözlərini yummuşdular və görə bilmirdilər, qulaqlarını tıxamışdılar və eşidə bilmirdilər, və Məsihin İlahi Mahiyyəti onların arasından eşidilməmiş, sevilməmiş və qəbul edilməmiş keçdi.

Müqəddəs Yazıları oxumaq asandır, lakin onların gerçək mənasını yalnız təmiz qəlb və aydın ruhla başa düşmək olar. Gəlin Allahdan bizə Müqəddəs Kitabları başa düşməyimizə kömək etməsini istəyək. Gəlin dua edək ki, gözlərimiz görsün, qulaqlarımız eşitsin və qəlblərimiz sülhə can atsın.

Allahın əbədi Mərhəməti ölçüyəgəlməzdir. O, hər zaman müəyyən adamları seçmişdir ki, onların üzərinə Öz qəlbinin İlahi Təyidini axıtmış, onların şüurlarını səmavi nurla işıqlandırmış, onlara müqəddəs sirrləri açmış, onların nəzərləri qarşısında Həqiqət Aynasını aydın tutmuşdur. Onlar Allahın sevimliləridir və Onun Mərhəmətinin hüdudları yoxdur. Siz, Ən Ucanın bəndələri də sevimlilərdən ola bilərsiniz. Allahın xəzinələri bitməz-tükənməzdir.

Müqəddəs Yazılar vasitəsilə yayılan Ruh ac olan hər kəs üçün qidadır. Öz Peyğəmbərlərinə vəhy verən Allah, şübhəsiz ki, Ondan saf qəlblə istəyən hər kəsə Öz səxavətindən gündəlik ruzi verəcəkdir.

- 17 -

**Müqəddəs Ruh, Allahla insan arasında vasitəçi qüvvə**

4-cü Kamoens prospekti

31 oktyabr

İlahi Mahiyyət təsəvvüredilməz, intəhasız, əbədi, ölümsüz və gözəgörünməzdir.

Təbiət qanunlarına bağlı olan məxluqat aləmi fani və ölümlüdür.

Sonsuz Mahiyyət barədə Onun yüksəldiyini və ya endiyini söyləmək olmaz. O, insan şüurundan kənardır və Onu yaradılış aləminin fenomenləri sferasına aid olan anlayışlarla təsvir etmək mümkün deyildir.

Buna görə də, insanın ona İlahi Mahiyyətdən kömək almaq imkanı verən yeganə Gücə, onu bütün həyatın Mənbəyi ilə əlaqələndirən tək gücə çox ehtiyacı vardır.

İki müstəsna əksliyi bir-biri ilə əlaqələndirmək üçün vasitəçiyə ehtiyac vardır. Zənginlik və yoxsulluq, ehtiyac və bolluq vasitəçi güc olmasa, bu əks cütlüklər arasında heç bir qarşılıqlı münasibət mümkün deyildir.

Eynilə bu cür biz deyə bilərik ki, Allahla insan arasında Vasitəçi olmalıdır və bu vasitəçi yaradılmış dünyanı “Təsəvvüredilməz Olanla”, İlahi Mahiyyətlə əlaqələndirən məhz elə Müqəddəs Ruhdur.

İlahi Mahiyyəti günəşə, Müqəddəs Ruhu isə onun şüalarına bənzətmək olar. Günəş şüaları yer üzünə işıq və istilik verərək bütün yaradılmış varlıqlara həyat verdiyi kimi, “Məzhərlər”1 də insanların ruhuna işıq və həyat vermək üçün Mahiyyətin İlahi günəşindən Müqəddəs Ruhun gücünü daşıyır.

Baxın, günəşlə yer üzü arasında vasitəçi lazımdır; günəş yerə enmir, yaxud da yer üzü günəşə yüksəlmir. Onları işıq və istilik gətirən günəş şüaları əlaqələndirir.

Müqəddəs Ruh Həqiqət Günəşindən olan Nurdur ki, O, öz nəhayətsiz gücü ilə bütün bəşəriyyətə həyat və nur gətirir, bütün ruhları İlahi Şəfəqlə doldurur, Allah Mərhəmətinin təyidlərini bütün dünyaya ötürür. İstilik və işığın ötürüldüyü günəş şüalarının vasitəçiliyi olmadan günəşdən heç bir fayda olmazdı.

Eləcə də Müqəddəs Ruh insanın mövcudluğunun əsl səbəbidir; Müqəddəs Ruh olmadan o, elmi biliklər əldə edə bilməzdir ki, bunların da sayəsində o, bütün məxluqatlar üzərində təsir qazanır. Müqəddəs Ruhla nurlanma insana təfəkkür qabiliyyəti verir və onun ixtiralar etməsinə imkan yaradır ki, bunların da nəticəsində o, təbiət qanunlarını öz iradəsinə tabe edir.

Müqəddəs Ruh Allahın Peyğəmbərlərinin vasitəçiliyi ilə insanda mənəvi dəyərləri tərbiyə edir və ona Əbədi Həyata nail olmaq imkanı verir.

Bütün bu nemətlər insana Müqəddəs Ruh tərəfindən göndərilmişdir; buna görə də, biz belə bir qənaətə gələ bilərik ki, Müqəddəs Ruh Xaliqlə məxluqat arasında Vasitəçidir. Günəşin işığı və istiliyi torpağa bərəkət verir və böyüyən bütün şeylərə həyat verir; Müqəddəs Ruh isə insanların ruhlarını canlandırır.

Böyük həvarilər olan müqəddəs Pyotr və müqəddəs İohan əvvəllər gündəlik ruziləri üçün çalışan sadə insan idilər. Müqəddəs Ruhun gücü sayəsində onların ruhları nurlanmış və onlar Həzrət İsa Məsihin əbədi təyidlərini almışdılar.

- 18 -

**İnsanın iki mahiyyəti**

1 noyabr

Bu gün Parisdə fərəhli gündür! “Bütün Müqəddəslər” Bayramı qeyd olunur. Necə fikirləşirsiniz, bu insanlar nəyə görə “Müqəddəslər” adlandırılmışdılar? Bu sözün çox konkret mənası vardır. Müqəddəs təmiz həyat yaşayan, özünü bütün insani azarlardan və qüsurlardan azad etmiş kəsdir.

İnsanın mahiyyəti ikilidir: ruhani və ya ali və maddi və ya ibtidai. Birində o, Allaha yaxınlaşır, digərində isə tək dünyada yaşayır. İnsanlarda bu mahiyyətlərin hər ikisinin əlamətlərinə rast gəlinir. İnsanın maddi cəhəti yalan, qəddarlıq, haqsızlıq formasında meydana çıxır və bunların hamısı onun ibtidai mahiyyətinin təzahürləridir. Onun İlahi mahiyyətinin xüsusiyyətləri isə sevgi, şəfqət, xeyirxahlıq, həqiqət və ədalətlilikdə təzahür edir və bütün bu keyfiyyətlər onun ali mahiyyətini müəyyən edir. Hər bir yaxşı vərdiş, hər bir nəcib təşəbbüs insanın ruhani mahiyyətinə aiddir, onun bütün qüsurları və yaramaz əməlləri isə onun maddi təbiətindən doğur. Əgər insanın İlahi mahiyyəti onun maddi mahiyyətindən üstündürsə, belə insan müqəddəsdir.

İnsan həm xeyir, həm də şər əməllərə qadirdir; əgər onda yaxşılığa can atmaq üstünlük təşkil edirsə və yaramaz olana meyillilik rəf edilmişdirsə, bu insanı həqiqətən müqəddəs adlandırmaq olar. Əgər, əksinə, o, İlahi şeylərdən üz döndərib öz yaramaz vərdişlərinə ixtiyar verirsə, bu zaman o, adi heyvandan heç nə ilə fərqlənmir.

Müqəddəslər özlərini maddi dünyadan qurtarıb günahları rəf edən insanlardır. Onlar bu dünyada yaşasalar da, ona aid deyildirlər, onların fikirləri həmişə ruh dünyasındadır. Onların həyatı müqəddəsliklə keçir və onların əməllərində həmişə ədalət və möminlik aşkar olur. Onlar səmadan nurlanmışdılar və yer üzünün zülmət yerlərində parlaq və işıq saçan çıraq kimidirlər. Onların hamısı Allahdan müqəddəsdirlər. Həvarilər, Məsihin tələbələri əvvəlcə digər insanlar kimi olublar; başqaları kimi onlar da fani şeylərə meyil edib, yalnız öz şəxsi maraqlarını düşünüblər. Onlar ədalət haqqında çox az şey biliblər və aralarında İlahi bitkinlik olmayıb. Yalnız Məsihə inanandan sonra və Onun ardınca gedəndən sonra onların cahilliyi öz yerini biliklərə verib, zalımlıq ədalətə, yalan həqiqətə, zülmət isə nura çevrilib. Əvvəllər dünyaya aid olsalar da, onlar ruhani və ilahi olublar. Onlar zülmətin övladlarından dönüb Allahın övladları, müqəddəs olmuşdular! Fani şeylərə uymayıb onlardan nümunə götürün və Ruhani Səltənətə yetməyə çalışın.

Allaha dua edin ki, O, sizi İlahi məziyyətlərlə gücləndirsin və siz dünyada mələk kimi ola biləsiniz və qarşınızda açılan qəlblər üçün Səma Səltənətinin sirlərini açmaq üçün məşələ çevriləsiniz.

Allah öz Peyğəmbərlərini yer üzünə göndərir ki, onlar insana təlim versin və onu maarifləndirsinlər, ona Müqəddəs Ruhun Gücünün sirrlərini agah etsinlər, onun nuru əks etdirməsinə imkan versinlər və o da öz növbəsində başqaları üçün yol göstərsin. Allah bizə İncil, Quran və digər Müqəddəs Yazıları İlahi məziyyətlər, sevgi, ədalətlilik və sülh yolunda təlimat kimi vermişdir.

Buna görə də, mən sizə söyləyirəm ki, Müqəddəs Kitabların göstərişlərinə əməl edin və həyatınızı elə qurun ki, onlardan nümunə götürməklə siz özünüz də Ən Uca Olanın müqəddəsləri olasınız!

- 19 -

**Maddi və ruhani tərəqqi**

2 noyabr

Həzrət Əbdül-Bəha dedi:

Bu gün nə gözəl hava vardır – səma təmiz, günəş nur saçır və insanın qəlbi bütün bunlara sevinir!

Bu cür aydın və gözəl hava insana güc və enerji verir, əgər o, xəstədirsə, onun şəfa tapmağa ürəkaçan ümidi yaranır. Təbiətin bütün bu bəxşişləri insanın fiziki halına təsir edir, çünki maddi nemətlərə onun yalnız cisminin ehtiyacı vardır.

Əgər insan işdə, yaxud incəsənətdə uğurludursa, o, öz maddi rifahını yaxşılaşdıra və firavanlıqdan və rahatlıqdan həzz ala bilər. Bu gün hara baxsan görmək olar ki, insan özünü müasir rahatlıq şərtləri və təmtəraqla əhatə edir və öz təbiətinin maddi tərəfindən heç nəyi əsirgəmir. Lakin, ehtiyatlı olun ki, həddən artıq cismani qayğı səbəbindən ruhun ehtiyaclarını unutmayasınız, çünki, maddi rifah insan ruhunun inkişafına kömək etmir.

Elə ola bilər ki, hər bir maddi nemətə malik müasir sivilizasiyanın təqdim etdiyi şərtlərdə yaşayan insan Müqəddəs Ruhun ən vacib bəxşişlərindən məhrum olar.

Əlbəttə, maddi tərəqqi yaxşıdır və hər tərifə layiqdir, lakin, ona görə biz daha vacib olan ruhani inkişafa etinasız yanaşmamalı və bizi şəfəqləndirən İlahi Nura gözlərimizi yummamalıyıq.

Yalnız həm ruhani, həm də maddi inkişaf ilə biz hər hansı bir gerçək tərəqqiyə nail ola və həqiqətən kamilləşə bilərik. Məhz həqiqi ruhani həyatın nurunu və mənasını bizə çatdırmaq üçün böyük Mübəlliğlər zühur etmişdir. Onlar Həqiqət Günəşinin doğması və insan qəlbini işıqlandırmağı üçün və Onun ecazkar gücü sayəsində insanların əbədi Nura çata bilmələri üçün gəlmişdilər.

Həzrət İsa Məsih gəldikdə O, Müqəddəs Ruhun nurunu Onu əhatə edən hər kəsin üzərinə saçmışdır və Onun şagirdləri və Onun nurunu qəbul edən hər kəs ruhani cəhətdən nurlanmış insanlar olmuşdular.

Bu nur Bəhaullahın doğulması və dünyaya gəlişi ilə yeni bir güclə saçılmışdır. O, Əbədi Həqiqəti insanlara təlim etmiş və İlahi Nurun şüalarını bütün ölkələrə yaymışdır.

Əfsus! Bir baxın görün insan bu Nura necə etinasız yanaşır. O, hələ də zülmətdə öz yolunu davam etdirir və biz indiyə qədər də ziddiyyət, düşmənçilk və qəddar müharibə şəraiti ilə rastlaşırıq.

İnsan öz müharibə ehtirasını təmin etmək üçün maddi tərəqqidən istifadə edir və o, öz həmvətənlərini məhv etmək üçün dağıdıcı vasitə və alətlər yaradırlar.

Lakin, gəlin bunun əvəzinə ruhani kamilliyə nail olmağa çalışaq, zira, bu, Allahdan gələn və yeganə İlahi olan gerçək tərəqqiyə doğru tək yoldur.

Mən dua edirəm ki, sizin hər biriniz və hamınız Müqəddəs Ruhun Təyidini qəbul edə bilsin. Beləliklə, siz həqiqətən maariflənmiş olacaqsınız və inkişaf edərək Allah Səltənətinə yaxınlaşacaqsınız. O zaman sizin qəlbləriniz sevincli xəbərləri almağa hazır olacaq, sizin gözləriniz açılacaq və siz Allahın Calalını görəcəksiniz; sizin qulaqlarınız açıq olacaq və siz Səltənətin çağırışını eşidəcəksiniz, və gözəl və aydın danışma qabiliyyətinə malik dilinizlə insanları İlahi Gücün və Allah Sevgisinin həyata keçməsinə səsləyəcəksiniz.

- 20 -

**Materiyanın təkamülü və ruhun inkişafı**

3 noyabr

Parisdə soyuqlar düşür, elə soyuqdur ki, mən tezliklə getməli olacağam, lakin sizin sevginizin hərarəti məni hələ də burada saxlayır. İnşallah, mən ümid edirəm ki, hələ bir az da sizinlə birlikdə qala biləcəyəm; nə soyuq, nə isti ruha təsir edə bilməz, çünki onu Allah Sevgisinin alovu qızdırır. Biz bunu başa düşdüyümüz zaman o biri dünyadakı həyatımıza aid şeyləri dərk etməyə başlayırıq.

Öz Səxavəti ilə Allah bizə duyum bəxş etmiş, bədən, can və ruh arasında mövcud olan fərqliliklərin müəyyən sübutlarını vermişdir.

Biz görürük ki, soyuq, isti, ağrı və s. yalnız *cismə* təsir edir, onlar ruha toxunmurlar.

Biz kasıb, xəstə, pis geyinmiş, yaşamaq üçün vəsaiti olmayan, lakin ruhən güclü insanları tez-tez görürük. Onların fiziki möhnətləri nə qədər çox olsa da, ruhları azad və sağlamdır! Yaxud, əksinə, varlı, fiziki cəhətdən güclü və sağlam, lakin ruhən ümidsiz xəstə olan nə qədər insan vardır.

Tamamilə aydındır ki, insanın ruhu onun fiziki cismindən tam fərqlidir.

Ruh dəyişməz və dağılmazdır. Ruhun təkmilləşməsi və inkişafı, onun sevinc və ya möhnəti onun fiziki cismindən asılı deyildir.

Əgər dostunuz bizə sevinc, yaxud kədər verərsə, əgər əsl, yaxud, saxta sevgiyə rast gələriksə, bu bizim ruhumuza təsir edir. Əgər sevdiklərimiz bizdən uzaqdırsa, ruhumuz əzab çəkir, ruhumuzun əzabı və ya kədəri isə fiziki cismimizə təsir edə bilər.

Beləliklə, əgər ruh müqəddəs məziyyətlərlə bəslənmişdirsə, o zaman da cisim də fərəhlənir; lakin əgər ruhumuz günah içindədirsə, cisim də əziyyət çəkir!

Biz həqiqətlə, səbatla, bağlılıqla və sevgi ilə rastlaşdığımız zaman xoşbəxt oluruq; lakin əgər biz yalan, xəyanət və saxtakarlıqla rastaşarıqsa, biz özümüzü pis hiss edirik.

Bunlar hamısı ruha aid olan şeylərdir və *cismani* acılar deyildilər. Buradan aydın olur ki, ruh da bədən kimi öz fərdiliyinə malikdir. Əgər bədəndə dəyişiklik baş verirsə, bunların ruha da toxunacağı mütləq deyildir. Belə ki, əgər siz günəşin şülandığı güzgünü sındırarsınızsa, şüşə parçalanacaqdır, lakin günəş şülanmağa davam edəcəkdir! Əgər quşun saxlanıldığı qəfəs qırılarsa, quşa ziyan dəyməyəcəkdir! Əgər lampa qırılarsa, ondakı atəş hələ də parlaq şəkildə yanmağa davam edəcəkdir!

Eyni şey insan ruhuna da aiddir. İnsanın cismini dağıdan ölüm onun əbədi, sonsuz, doğulmayan və ölməyən ruhu qarşısında gücsüzdür.

İnsanın ruhuna gəldikdə, onun ölümündən sonra ruh insan bədənindəki həyatı zamanı nail olduğu təmizlik dərəcəsini saxlayır və ondan ayrıldıqdan sonra Allah Mərhhəməti okeanına qərq olmuş qalır.

Ruhun Səma Dünyasına çatmaq üçün bədəni tərk etdiyi andan başlayaraq onun təkamülü ruhani olaraq gedir və bu təkamül *Allaha yaxınlaşmadır*.

Fiziki məxluqatda təkamül bir kamillik dərəcəsindən digərinə keçiddən ibarətdir. Qeyri-üzvi xassələrə malik olan mineral bitki səltənətinə keçir, özünə xas olan kamilliklərlə birlikdə bitki heyvanlar aləminə keçir və beləcə insanlığa qədər davam edir. Bu dünya zahiri ziddiyyətlərlə doludur; bu səltənətlərin hər birinə (mineral, bitki, heyvan) müəyyən səviyyəli həyat xasdır; baxmayaraq ki, insanla müqayisədə torpaq ölü görünür, bununla belə, o, özünə xas həyatı yaşayır. Bu dünyada hər şey yaşayır və ölür, və bundan sonra başqa formada yenidən dirilir, lakin ruh dünyasında hər şey başqa cürdür.

Ruh bir dərəcədən başqa dərəcəyə təkamül etmir, o, Allahın Mərhəməti və Səxavəti ilə yalnız Allaha yaxınlaşır.

Mən səmimi qəlbdən dua edirəm ki, bizim hamımız Allah Səltənətinə düşə və Ona yaxın ola bilək.

- 21 -

**Parisdə ruhani görüşlər**

4 noyabr

Avropanın hər yerindən görüşlər və toplantılar barədə xəbərlər gəlir, müxtəlif cəmiyyətlər yaradılır. Bunların birində elmlə, digərində ticarət, siyasət və bir çox başqa sahələrlə məşğul olurlar. Onlar hamısı qarşılarına *maddi* vəzifələr qoymuşdur, çünki onların məqsədi maddi aləmin tərəqqisidir. Yalnız çox nadir hallarda onların nəfəsi ruhani aləmə toxunur. Görünür ki, onlar İlahi Səsə qulaq vermir və Allaha aid olan şeylərə diqqət yetirmirlər. Lakin, bizim Parisdəki bu görüşümüz əsl ruhani görüşdür. Sizin aranızda İlahi Nəsim yayılır və Səma Səltənətinin Nuru bütün ürəkləri işıqlandırır. Allahın İlahi sevgisi sizə güc verir və sizin ruhlarınız böyük xoşbəxtlik müjdələrini qəbul etməyi arzulayır.

Sizin hamınız buraya vahid məqsədlə toplanmısınız, sizin İlahi sevgi ilə dolu qəlbləriniz və ruhlarınız bir-birinə can atır və siz bütün dünyanın birliyi naminə çalışırsınız.

Bu toplantı həqiqətən ruhani bir görüşdür! O, Səmavi Günəşin öz qızıl şəfəqlərini üzərinə tökdüyü gözəl ətir qoxan bağa bənzəyir, və onun istiliyi hər bir gözləyən qəlbə girir və onu sevindirir. Bütün biliklərdən uca olan Məsih sevgisi sizin aranızdadır və Müqəddəs Ruh sizin köməyinizdədir.

Gündən-günə bu toplantı böyüyəcək və onun ruhu bütün dünyanı fəth edənə qədər güclənəcəkdir!

Bütün qəlbinizlə Allah Calalının könüllü ötürücüləri olmağa çalışın. Çünki mən sizə söyləyirəm ki, o sizi Özünün bu dünyadakı elçiləri olmaq üçün, insanlar arasında Onun ruhani bəxşişlərinin daşıyıcıları olmaq üçün və özünü yer üzündə birlik və həmrəyliyin yayılmasına həsr edən vasitəçilər olmaq üçün seçmişdir. Bütün qəlbinizlə Allaha şükür edin ki, O, sizi bu imtiyazla mükafatlandırmışdır, çünki bu cür nemətə görə Ona şükür etmək üçün Allahı mədh etməklə keçən bütöv bir həyat da kifayət etməz.

Öz qəlblərinizi hazırda olanlardan uzaqlaşdırıb inam dolu nəzərlərlə gələcəyə baxın! İndi səpin vaxtıdır, toxumlar torpağa düşür, lakin vaxt gələcək ki, onlardan gözəl ağac yetişəcək və onun budaqları bol meyvələrlə dolu olacaqdır. Bu günün gələcəyinə sevinin və məmnun olun, onun gücünü dərk etməyə çalışın, zira, o, həqiqətən də gözəldir! Allah sizin üzərinizə şərəf yağdırmışdır və sizin qəlbinizə parlayan ulduzlar salmışdır; həqiqətən, bu şüalar bütün dünyanı işıqlandıracaqdır.

- 22 -

**İşığın iki növ müxtəlifliyi**

5 noyabr

Bu gün hava tutqun və buludludur! Şərqdə həmişə günəş saçır, səma aydın olur və ancaq nadir hallarda buludlar yaranır. Nur həmişə Şərqdə meydana gəlir, onun şəfəqləri isə Qərbə yayılır.

İşığın iki növü vardır. Bunlardan biri gözlə görünən günəş işığıdır ki, biz onun köməyilə dünyanın bizi əhatə edən gözəlliklərini görə bilirik – o, olmadan biz heç nə görməzdik.

Bu işıq əşyaları bizim üçün görünən etsə də, o, bizə onları dərk etmək və onların xüsusiyyətlərini başa düşmək *gücü* vermir, çünki bu işığın nə şüuru, nə də zəkası vardır. Yalnız *intellekt* işığı bizə dərk etmə və başa düşmə imkanı verir, o olmadan bizim gözlərimiz faydasız olardı.

İntellekt işığı mövcud olan ən uca işıqdır, zira, o, *İlahi İşıqdan* doğur.

İntellekt işığı bizə bütün mövcudatı anlamağa və dərk etməyə imkan verir, lakin, yalnız İlahi İşıq görünməyəni dərk etmək və dünya üçün ancaq minilliklərdən sonra görünən olacaq həqiqəti görmək imkanı verə bilər.

Məhz İlahi İşıq Peyğəmbərlərə iki min ildən sonra baş verməli olan şeyləri qabaqcadan görmək imkanı vermişdir və biz şahidik ki, onların müjdələri həyata keçir. Buna görə də, biz məhz bu İşığın axtarışına can atmalıyıq, zira, o, istənilən digərindən üstündür.

Bu İşıq sayəsində Həzrət Musa İlahi Zühuru görə və anlaya bilmiş və Yanmayan Koldan ona mürəciət edən Səma Səsini eşitmişdir.1

Həzrət Məhəmməd “Allah səmaların və yerlərin İşığıdır” deyəndə elə onu nəzərdə tutmuşdur.

Bu Səmavi İşığı bütün qəlbinizlə axtarın, zira, gerçəkliyi başa düşə və Allahın Sirrlərindən agah ola biləsiniz, zira, müqəddəs yollar sizin gözləriniz qarşısında açılsın.

Bu işığı güzgü ilə müqayisə etmək olar, güzgü qarşısında olan hər şeyi əks etdirdiyi kimi, bu İşıq da bizim Ruhani nəzərimiz qarşısında Allah Səltənətində mövcud olan bütün ruhları açır və şeylərin təbiətini dərkedilən edir. Bu parlaq İşığın köməyilə Müqəddəs Yazıların ruhani təfsiri aşkar olmuş, Allah Dünyasının sirrləri aydın olmuş və biz bəşəriyyətə münasibətdə Allahın niyyətlərini başa düşə bilmişik.

Mən dua edirəm ki, Allah Öz Mərhəmətində sizin qəlblərinizi və ruhlarınızı ecazkar İşıqla nurlandırsın, o zaman sizin hər biriniz parlaq ulduz kimi dünyanın zülmət yerlərində parlayacaqsınız.

- 23 -

**Qərbdə ruhani diləklər**

Həzrət Əbdül-Bəha dedi:

Sizləri salamlayıram! Mən şərq torpaqlarından Qərbə gəlmişəm ki, bir qədər sizin aranızda yaşayım. Şərqdə tez-tez deyirlər ki, Qərb insanları ruhani keyfiyyətlərdən məhrumdurlar, Allaha şükür ki, mən bunu görmürəm, mən görürəm və hiss edirəm ki, qərb xalqları böyük ruhani həvəsə malikdir və onların ruhani qavrayışı çox vaxt şərqdəki qardaşlarından daha kəskindir. Əgər Şərqə verilən təlim Qərbdə şüurlu şəkildə yayılsaydı, müasir dünya daha nurlu olardı.

Baxmayaraq ki, keçmişin böyük Ruhani Mübəlliğləri Şərqdə zühur etmişdir, orada hələ də ruhani niyyətlərdən tam məhrum insanlara rast gəlmək olar. Ruhanilik nöqteyi-nəzərdən onlar daş kimi cansızdırlar, lakin, onlar dəyişməyə cəhd də etmirlər, zira, onların fikrincə, insan heyvanın daha ali formasıdır və buna görə də, Allaha aid olan məsələlər onları maraqlandırmır.

Lakin insanın məqsədləri bundan yüksək olmalıdır – o, öz adi təsəvvürlərindən yüksəyə qalxmalı və Allah Mərhəməti sayəsində Səma Səltənətinə çatana qədər həmişə irəli və yüksəyə can atmalıdır. Lakin, elə insanlar var ki, yalnız fiziki tərəqqiyə və maddi dünyadakı inkişafa əhəmiyyət verirlər. Onlar öz ruhları ilə Allah Ruhu arasında gözəl oxşarlığı müşahidə etməkdənsə, öz bədənləri ilə meymun arasında oxşarlığı öyrənməyə üstünlük verirlər. Bu, əlbəttə ki, qəribədir, çünki insan yalnız fiziki quruluş nöqteyi-nəzərdən inkişafın daha aşağı dərəcələrində duran varlıqlara oxşardır, öz zəkasına münasibətdə isə o, bunlardan son dərəcə fərqlidir.

İnsan daim inkişaf edir. Onun biliklər dairəsi durmadan genişlənir, onun əqli fəaliyyəti çox tərəflidir. Baxın görün insan elm sahəsində nələrə nail olmuşdur: bu çoxsaylı kəşflər, saysız-hesabsız ixtiralar, nəhayət təbiət qanunlarının dərindən dərk edilməsi.

Eyni şey incəsənət aləmində də baş verir və insan qabiliyyətlərinin gözəl təkmilləşməsi zaman keçdikcə daha da artır. Əgər son on beş yüzillikdəki kəşf, ixtira və maddi nailiyyətləri birlikdə diqqətdən keçirsək, son yüzillik ərzində əvvəlki on dörd əsrə nisbətən daha böyük tərəqqi əldə olunduğunu görmək olar. İnsanın inkişafı prosesi əsrdən əsrə daha da sürətlənir.

Dərketmə qabiliyyəti Allahın insana verdiyi ən böyük bəxşişlərdən biridir. Bu, insanı heyvan üzərində yüksəldən gücdür. Belə ki, insan təfəkkürü yüzillikdən yüzilliyə, ildən ilə daha da inkişaf edir və kamilləşir ki, bunu heyvanlar barədə demək mümkün deyil. Hal-hazırda onlar minilliklər bundan əvvəl olduğundan daha artıq şüura malik deyildirlər! Sizə insan və heyvan arasında fərqliliyin daha yaxşı sübutu lazımdırmı? Bu ki, gün kimi aydındır.

Ruhani kamilliyə gəldikdə isə, bütün məxluqatlar arasında yalnız insan doğulandan buna malikdir. İnsan öz mahiyyəti etibarilə ruhani varlıqdır və yalnız ruhani həyat yaşamaqla o, əsl xoşbəxtliyə çata bilər. Bütün insanlar bu arzu və ehtiyaca malikdirlər və mən tam əminəm ki, Qərb insanlarına yüksək ruhani məqsədlər xasdır.

Mən səmimi qəlbdən dua edirəm ki, Şərq ulduzu öz nurunu Qərb dünyasının üzərinə yaysın və Qərb insanları bütün gücləri, şüurları və cəsarətləri ilə Şərqdəki qardaşlarının köməyinə qalxsınlar.

- 24 -

**Paris studiyalarının birində söylənən mühazirə**

6 noyabr

Bu əsl bəhai evidir! Hər dəfə bu cür evlər və ya görüş yerləri yarananda, onlar yerləşdikləri şəhər və ya məntəqənin ümumi inkişafına əhəmiyyətli dərəcədə kömək edirlər. Onlar təhsildə tərəqqiyə şərait yaradır, öz müstəsna ruhaniliyinə və insanlar arasında yaydıqları sevgiyə görə tanınırlar.

Bu cür görüş yerlərinin yaradılması onların meydana gəldikləri yerlərin qeyri-adi çiçəklənməsi ilə müşayət olunur. Tehranda mövcud olan ilk Bəhai Məhfili müstəsna dərəcədə təyidə malik idi! Bir il ərzində o, elə sürətlə inkişaf etmişdir ki, onun üzvlərinin sayı doqquz dəfə artmışdır. Bu gün uzaq İranda bu cür məhfillər çoxdur və oradakı dostlar sevinc, sevgi və həmrəyliklə bir yerə toplanırlar. Orada insanları Allah Əmri ilə tanış edir, agah olmayanları maarifləndirir və insanların qəlblərini yaxınlaşdırırlar. Onlar yoxsulların və ehtiyacı olanların köməyinə gəlir, onlara gündəlik çörək verirlər. Onlar sevgi hissi ilə xəstələrin qayğısına qalır və tənha və məzlumlara ümid və təskinlk verirlər.

Siz, Parisdə yaşayanlar da öz toplantılarınızın bu cür olmasına və daha yaxşı meyvələr verməsinə çalışın!

Ey Allahın dostları! Əgər siz Allah Kəlamına inanırsınızsa və ona sadiqsinizsə; əgər siz Bəhaullahın xəstələrə qulluq etmək, yıxılanı ayağa qaldırmaq, yoxsulların və ehtiyacı olanların qayğısına qalmaq, məzlumlara sığınacaq vermək və bütün qəlbinizlə bəşəriyyəti sevmək əhdinə əməl edirsinizsə, o zaman sizə tam səmimiyyətlə söyləyirəm, tezliklə sizin toplantı yeriniz ecazkar bəhərlər verəcək. Günbəgün icmanın hər bir üzvü kamilləşəcək və daha da ruhani olacaqdır. Lakin siz möhkəm təmələ malik olmalısınız və sizin məqsədləriniz və səyləriniz icmanın hər bir üzvünə aydın olmalıdır. Bunlar aşağıdakılardan ibarətdir:

1. Bütün bəşəriyyətə şəfqət və xoş münasibət göstərmək.

2. Bəşəriyyətə xidmət gösərmək.

3. Zülmətdə olanları öz arxanızca aparmaq və maarifləndirmək.

4. Hamıya qarşı xeyirxah olmaq və hər bir canlı ruha sevgi gəstərmək.

5.Allah qarşısında itaətkar olmaq, Ona daim dualar etmək və bununla da Ona hər gün daha da yaxınlaşmaq.

6. Öz işlərinizdə o qədər sadiq və səmimi olmaq ki, icmanın hər bir üzvü səmimiyyət, sevgi, inam, xeyirxahlıq, səxavət və cəsarət mücəssəməsi kimi tanınsın. Allahdan olmayan hər bir şeydən uzaq durmaq və İlahi Ruha məftun olmaq ki, bütün dünya bəhailərin kamilliyinə və qüsursuzluğuna əmin ola bilsin.

Öz toplantılarınızda buna nail olmağa çalışın. O zaman siz, Allahın dostları həqiqətən də böyük sevinclə bir yerə yığışacaqsınız! Bir-birnizə kömək edin. Mükəmməl birliyə nail olaraq vahid tam olun.

Mən Allaha dua edirəm ki, hər günlə siz ruhani cəhətdən daha da irəli gedəsiniz ki, Allahın sevgisi sizdə getdikcə daha artıq təzahür etsin, düşüncələriniz və qəlbləriniz təmizlənsin, üzünüz hər zaman Allaha tərəf çevrilsin. Qoy sizin hər biriniz və hamınız birlik astanasına yaxınlaşa və Səltənətə daxil olasınız! Qoy sizin hər biriniz Allaha Sevgi ilə alovlanmış və onun sayəsində parlaq nur saçan yanar məşəl kimi olasınız!

- 25 -

**Həzrət Bəhaullah**

7 noyabr

Həzrət Əbdül-Bəha dedi:

Bu gün mən sizə Həzrət Bəhaullah haqqında danışacağam. Həzrət Bab öz missiyasını elan etdikdən üç il sonra fanatik mollalar tərəfindən yeni təlimin tərəfdarı olmaqda ittiham edilən Həzrət Bəhaullah həbs edilərək zindana salınır. Lakin, bəzi nazirlərin və digər nüfuzlu şəxslərin müdaxiləsi sayəsində Onu elə növbəti gün azad edirlər. Bir müddət sonra O, yenidən həbs edilir və mollalar Onu ölüm cəzasına məhkum edirlər! Əyalətin canişini çaxnaşmaların yaranacağından qorxaraq hökmü yerinə yetirməyə tərəddüd edirdi. Din xadimləri edamın həyata keçiriləcəyi məscidin qarşısına toplaşırlar. Şəhərin bütün sakinləri məscidin ətrafına yığılırlar. Dülgərlər öz mişarları və çəkicləri, qəssablar öz bıçaqları, bənnalar və inşaatçılar çiyinlərində bellə gəlmişdilər – onlar hamısı azğın mollalar tərəfindən təhrik edilərək edamda iştirak etməyi özünə şərəf bilirdi. Böyük din xadimləri məscidə toplanırlar. Həzrət Bəhaullah onların qarşısında dayanır və böyük müdrikliklə onların bütün suallarına cavab verir. Ruhanilərin başçısı tamamilə susmalı olur, çünki Həzrət Bəhaullah onun bütün dəlillərini inkar edirdi.

Həzrət Babın yazılarındakı bəzi kəlmələrin mənası ilə bağlı iki din xadimi arasında mübahisə yaranır; Onu qeyri-dəqiqlikdə ittiham etməklə onlar Həzrət Bəhaullaha müraciət edirlər ki, əgər bacarırsa, O, bunu şərh etsin. Din xadimləri tamamilə rüsvay olurlar, çünki Həzrət Bəhaullah bütün yığıncaq qarşısında sübut edir ki, Həzrət Bab tamamilə haqlıdır və ittihamlar yalnız onu irəli sürənlərin cahilliyini göstərir.

Məğlub olmuş mollalar Onu dabanlarına dəyənəklə döyməklə əzablı işgəncələrə məruz qoyurlar, ardınca isə daha da qeyzlənərək Onu məscidin divarları qarşısındakı edam yerinə sürüyürlər ki, burada yolunu azmış kütlə onun gəlməyini gözləyirdi.

Buna baxmayaraq, canişin hələ də din xadimlərinin tələbini yerinə yetirməkdən qorxurdu. Əsilzadə məhbusu hansı təhlükələrin gözlədiyini başa düşərək o, bir neçə nəfəri Onu xilas etməyə göndərir. Onlar yalnız məscidin divarında yarıq açaraq Ona yetişir və bu yarıq vasitəsilə Həzrət Bəhaullahı təhlükəsiz yerə apara bilirlər, lakin Onu azad etmirlər; canişin məsuliyyəti öz üzərindən götürərək Həzrət Bəhaullahı Tehrana göndərir. Burada O, günəş şüalarının heç vaxt düşmədiyi yeraltı zindana salınır. Burada O, boynuna keçirilən ağır zəncirlə qandallanır və bu zəncir Həzrət Babın daha beş tərəfdarına da bağlanır; onların qandalları möhkəm və ağır vintlərlə bərkidilir. Həzrət Bəhaullahın paltarı, Onun fəsi cırıq-cırıq olmuşdu. Bu dəhşətli şəraitdə O, dörd ay keçirmişdir.

Bu müddət ərzində dostlarının heç biri Onu ziyarət edə bilməmişdir.

Dustaqxana gözətçilərindən biri Onu zəhərləmək istəmişdir, lakin, zəhər Ona yalnız dəhşətli əzablar vermişdir.

Bir müddət sonra Hökumət Onu azad edir və ailəsi ilə birlikdə Bağdada sürgün edir ki, burada O, on bir il keçirir. Bu müddət ərzində rəhmsiz düşmənlərin əhatəsində O, üzücü təqiblərə məruz qalır.

Həzrət Bəhaullah bütün müsibətlərə və işgəncələrə inanılmaz mətanət və ləyaqətlə dözür. Çox vaxt, səhər ayılarkən O, günəşin batmasına qədər sağ qalacağını bilmirdi. Lakin, Onun yanına hər gün mollalar gəlir və din və metafizika barədə suallar verirdilər.

Bundan sonra Həzrət Bəhaullah Türkiyə Valisi tərəfindən Konstantinopola, oradan isə Ədirnəyə göndərilir və beş il burada yaşayır. Nəhayət, Həzrət Bəhaullah uzaq Əkka qalasına göndərilir və burada sayıq nəzarət altında kazarmada saxlanılır. Bu zindanda Onun çəkdiyi bütün məhrumiyyətləri təsvir etmək üçün mən söz tapa bilmirəm. Lakin, məhz burada Həzrət Bəhaullah Avropa Monarxlarına öz ismarıclarını yollayır və bütün bu məktublar, biri istisna olmaqla, poçt vasitəsilə göndərilir.

Nasirəddin Şaha ünvanlanmış bu müjdələrdən biri onu şaha şəxsən təqdim etməyə çalışan iranlı bəhai Mirzə Badi Xorasaniyə etibar edilir. Bu cəsur insan şahın öz yay sarayına yollanarkən Tehran ətrafından keçməsini gözləyir. Cəsarətli elçi şahı onun sarayına qədər təqib edir və bir neçə gün onun sarayının girişində gözləyir. Onu həmişə eyni yerdə görmək olardı və insanlar onun nəyə görə burda durduğu barədə maraqlanmağa başlayırlar. Nəhayət, onun barəsində söz-söhbətlər şaha çatır və o, öz xidmətçilərinə həmin adamı onun hüzuruna gətirməyi əmr edir.

“Ey şahın xidmətçisi, mən şaha şəxsən təqdim etməli olduğum məktub gətirmişəm” – Badi deyir, sonra şaha müraciət edərək o, deyir: “Mən sizə Həzrət Bəhaullahdan məktub gətirmişəm”.

Onu dərhal tuturlar və Həzrət Bəhaullahın sonrakı təqibləri üçün istifadə edə biləcəkləri məlumatlar almağa çalışırlar. Badi bir kəlmə də demir. Buna görə onu işgəncələrə məruz qoyurlar, lakin, o, susur! Üç gündən sonra, onu danışmağa məcbur edə bilmədikdən sonra onu edam edirlər. Bu rəhmsiz insanlar işgəncələr vaxtı onun şəkillərini çəkirlər.1

Şah Həzrət Bəhaullahın məktubunu şərh etmək üçün ruhanilərə verir. Bir neçə gündən sonra onlar şaha xəbər verirlər ki, məktub onun siyasi düşmənindən gəlmişdir. Şah əsəbləşir və deyir: “Bu, şərh deyildir. Mən sizə pul verirəm ki, məktubu oxuyub düzgün şərh edəsiniz, buna görə də, əməl edin!”

Qısaca Nasirəddin Şaha müjdənin məzmunu və mənası aşağıdakından ibarət idi: “Allah Calalının Əmrinin gəldiyi vaxt yetişmişdir, Mən sizdən xahiş edirəm ki, mənim Tehrana gəlməyimə, ruhanilərin mənə vermək istədikləri bütün suallara cavab verməyimə icazə verəsiniz.

Mən sizi imperiyanızı dünyəvi zinətlərdən azad etməyə çağırıram. Sizə qədər yaşamış bütün böyük hökmdarları yadınıza salın – onların şöhrəti keçmişdir!”

Məktub gözəl bir üslubda yazılmışdır və o, şaha xəbərdarlıq edir və Şərq və Qərb aləmlərində Həzrət Bəhaullahın Səltənətinin yaxınlaşan qələbəsindən xəbər verirdi.

Şah bu xəbərdarlıqlara əhəmiyyət vermədi və əvvəlki kimi yaşamağa davam etdi.

Həzrət Bəhaullah zindanda saxlansa da, Müqəddəs Ruhun böyük Gücü Onunla birlikdə idi!

Bu şəraitdə heç kim Onun kimi qala bilməzdi. Üzərinə düşən bütün məhrumiyyətlərə və çətinliklərə baxmayaraq O, heç vaxt şikayətlənməzdi.

Öz Ləyaqətinin böyüklüyü ilə O, canişinlə və ya şəhərin nüfuzlu şəxsləri ilə görüşdən imtina edirdi.

Sayıq və ciddi nəzarətə baxmayaraq, O, şəhərdə istədiyi yerə gedirdi! Həzrət Bəhaullah Əkkadan üç kilometr məsafədə yerləşən evdə rəhmətə getmişdir.

- 26 -

**Yaxşı niyyətlər əmələ çevrilməlidir**

8 noyabr

Bütün dünyada insanlar gözəl nitqə qulaq asır və nəcib təlimlərə valeh olurlar. Hamı deyir ki, xeyri sevir və şərə nifrət edir. Təmizlik heyranlığa, yalan isə nifrətə layiqdir. İnam məziyyətdir, xəyanət isə bəşəriyyət üçün bədnamlıqdır. İnsan qəlbini sevindirən hər bir şey xeyirlidir, əzab verən şeylər isə nalayiqdir. Xeyirxah və mərhəmətli olmaq mürüvvətdəndir, nifrət duymaq isə günahdır. Ədalətlilik – nəcib keyfiyyətdir, ədalətsizlik isə qüsurdur. Hər bir insanın borcu yaxın insana can yandırmaq, heç kimə ziyan vurmamaq və var gücü ilə paxıllıqdan və qərəzdən azad olmaqdır. İnsanı cahillik deyil, müdriklik, zülmət deyil, nur şərəfləndirir! Öz üzünü Allaha çevirmək nə gözəldir, Onu nəzərə almamaq düşüncəsizlikdir. Bizim borcumuz insanları aldatmaq və onların düşkünlüyünə səbəb olmaq yox, onu yüksəltməkdir. Buna aid çoxlu sayda misallar var.

Lakin, bütün bu söhbətlər yalnız gözəl sözlərdən başqa bir şey deyildir və biz görürük ki, onların yalnız bəziləri həyata keçir. Əksinə, biz müşahidə edirik ki, insanlar hərisliklərə mübtəladırlar və təkəbbürlə doludurlar, hər kəs, hətta bu, yaxın adamın məhvi bahasına başa gəlsə də, yalnız öz xeyrini güdür. Onların hamısı öz taleyini düşünür və başqalarının rifahının qeydinə qalmırlar. Onlar öz rahatlığı və əmin-amanlığı barədə narahat olur, başqalarının əziyyətləri onları narahat etmir.

Təəssüf ki, bu, əksər insanların getdiyi yoldur.

Lakin bəhailər belə olmamalıdır; onlar bu vəziyyətdən yüksək olmalıdırlar. Əməl onlar üçün həmişə sözdən üstün olmalıdır. Onların mərhəməti təkcə sözlərdə yox, hər şeydən əvvəl əməllərdə üzə çıxmalıdır. Onlar hər bir halda sözdə elan etdiklərini əməlləri ilə sübut etməlidirlər. Əməllərə can atma onların Allaha sadiqliyini sübut etməli, davranışlar isə İlahi işığı göstərməlidir.

Qoy sizin əməlləriniz dünyaya göstərsin ki, siz əsl bəhaisiniz, zira, yalnız *əməllər* dünya tərəfindən dərk edilir və bəşəriyyətin əsl tərəqqisinə səbəb olur.

Əgər biz əsl bəhayiyiksə, bizə sözlər lazım deyildir. Bizim əməllərimiz dünyaya kömək edəcək, sivilizasiyanı yayacaq, elmin tərəqqisinə yardım edəcək və incəsənətin inkişafına səbəb olacaqdır. Əməlsiz maddi dünyada heç bir şey baş vermir, sözlər isə insanları öz-özlüyündə İlahi Səltənətə aparmır. Allahın seçilmişləri sözlərin köməyilə müqəddəslik əldə etməmişdilər, Onlar dözüm və sonsuz xidmətlə dolu həyatları sayəsində dünyaya Nur gətirmişdilər.

Buna görə də, əməllərinizin gündən-günə gözəl dualara kimi olmasına can atın. Üzünüzü Allaha tərəf çevirin və doğru və layiqli əməllər etməyə çalışın. Miskinlərə kömək edin, yıxılmışları ayağa qaldırın, dərdlilərə təskinlik verin, xəstələrə qulluq edin, cəsarətsizləri təqdir edin, məzlumları azad edin, naümidlərə ümid verin və yoxsullara sığınacaq verin!

Əsl bəhailərin vəzifələri budur, onlardan gözlənilən budur. Əgər biz bu hökmləri yerinə yetirməyə can atsaq, biz əsl bəhai olacağıq, lakin əgər biz onlara etinasız yanaşsaq, biz Nurun ardıcılları deyilik və bu adı daşımağa haqqımız yoxdur.

Bütün qəlbləri görən Allah bizim öz sözlərimizi nə qədər həyata keçirdiyimizdən agahdır.

- 27 -

**Su və odla vəftizin əsl mənası**

9 noyabr

İohanın İncilində Həzrət İsa Məsih buyurur: “...əgər bir kimsə sudan və Ruhdan doğulmazsa, o, Allah Səltənətinə daxil ola bilməz”.1 Keşişlər bunu belə təfsir edir: “Xaçlanma xilas olma üçün vacibdir”. Digər İncildə deyilir: “...O, sizi Müqəddəs Ruh və odla vəftiz edəcəkdir”.2

Bu o deməkdir ki, xaçlanmaq üçün su və od eyni şeydir. Bu halda “su” *fiziki* su mənasını verə bilməz, belə ki, o, “odun” əksidir və onlar bir-birini məhv edirlər. “Su” deyərkən Həzrət İsa Məsih *həyat verən bir şey* nəzərdə tumuşdur, zira, su olmadan heç bir dünyəvi məxluqat mövcud ola bilməz – o, mineral üçün də, bitki üçün də, heyvan üçün də, insan üçün də vacibdir. Doğrudan da, son elmi kəşflər sübut etmişdir ki, hətta bəzi həyat formalarına malik olan minerallar da suya ehtiyac duyurlar.

Su həyat mənbəyidir və buna görə də, su haqqında danışarkən Məsih simvolik olaraq onu *Əbədi Həyat* mənbəyi kimi qeyd edir.

Məsihin danışdığı həyatverici su oda oxşadılmışdır, çünki bu, Allah Sevgisindən başqa bir şey deyildir və bu Sevgi bizim ruhlarımız üçün həyat deməkdir.

Allah Sevgisinin odu sayəsində bizi Səmavi Həqiqətlərdən ayıran örtük yanır və o zaman biz bütün bəşəriyyət üçün işıq mənbəyi olaraq məziyyət və müqəddəslik yolunda aydın niyyətlərlə irəliləyə bilirik.

Allah Sevgisindən daha böyük və ya daha xeyirli heç nə yoxdur! O, xəstələrə şəfa, yaralılara məlhəm, bütün dünyaya sevinc və təskinlik verir və yalnız onun sayəsində insan Əbədi Həyata çata bilir. Bütün dinlərin *mahiyyəti* Allah Sevgisidir və o, bütün müqəddəs təlimlərin əsasıdır.

Məhz Allah Sevgisi Həzrət İbrahimi, Həzrət İshaqı və Həzrət Yaqubu yönləndirmişdir, Həzrət Yusifi Misirdə o, gücləndirmiş və Həzrət Musaya dözüm və cəsarət vermişdir.

Məhz Allah Sevgisi sayəsində Həzrət İsa Məsih dünyaya göndərilmiş və öz qeyri-adi, fədakarlıq və gözəlliklə dolu həyat nümunəsi ilə insanları ruhlandıraraq O, onlara Əbədi Həyat barədə xəbəri gətirmişdir. Allah Sevgisi Həzrət Məhəmmədə ərəb tayfalarını rəzil heyvani vəziyyətdən inkişafın yüksək dərəcəsinə çıxarmaq gücü vermişdir.

Məhz Allah Sevgisi Həzrət Babı qorumuş və Onu ən böyük qurbana gətirib çıxarmışdır və O, könüllü olaraq öz sinəsini minlərlə güllənin qabağına vermişdir.

Nəhayət, məhz Allah Sevgisi Şərqə Həzrət Bəhaullahı bəxş etmişdir və bu gün Onun Təliminin nuru uzaq Qərbə, eləcə də qütbdən qütbə yayılır.

Siz bu hissin gücünü və gözəlliyini dərk etdiyinzdən mən sizin hər birinizi bütün düşüncənizi, sözlərinizi və əməllərinizi Allah Sevgisinin hər bir qəlbə çatmasına həsr etməyə çağırıram.

- 28 -

**“Alyans Spiritualist” cəmiyyətində çıxış**

Sal-de l’Atene, Sen-Jermen, Paris

9 noyabr

Qonaqpərvərliyinizə görə sizə öz təşəkkürümü bildirmək və sizin ruhani əhvalınızla bağlı öz sevincimi bölüşmək istəyirəm. Mən iştirakçıların Allah Müjdəsini eşitmək üçün yığışdıqları bu görüşdə olmağıma görə çox şadam. Əgər siz həqiqət gözləri ilə baxa bilsəydiniz, bu yerdən qalxan böyük ruhanilik dalğaları sizin üçün görünən olardı. Müqəddəs Ruhun gücü burada hər şeydən üstündür. Allaha şükür ki, sizin qəlbləriniz İlahi atəşlə şövqlənmişdir! Sizin qəlbləriniz ruhani dənizdəki dalğalar kimidir; hər bir fərd fərqli dalğa olsa da, onlar vahid okeanı təşkil edirlər və hamısı Allahda birləşmişdilər.

Hər kəsin qəlbi birlik saçmalıdır ki, bu tək İlahi Mənbədən olan İşıq aydın və parlaq olsun. Biz hər bir dalğanı ayrılıqda yox, bütöv bir dəniz kimi nəzərdən keçirməliyik. Biz fərdidən bütövə yüksəlməliyik. Ruh sonsuz okean kimidir və onun dalğaları insanların qəlbləridir.

Müqəddəs Yazıda buyurulur ki, yer üzündə yeni Qüds peyda olacaqdır. Aydındır ki, bu şəhər insan əli ilə kərpicdən və sementdən ucaldılmayacaq, Səmalarda əbədi şəhər olacaqdır.

Bu kəhani simvol insan qəlblərini aydınladan İlahi Təlimin yenidən gəlişi mənasını verir. Bəşəriyyət uzun müddət öz əməllərində Müqəddəs Göstərişləri əldə rəhbər tutmasa da, müqəddəs şəhər, Yeni Qüds bu gün şərq üfüqündə yenidən meydana gəlmişdir; onun dünyanı işıqlandıran parlaq şüası İran üfüqündən qalxmışdır. Biz İlahi Kəhanətin yerinə yetməsinin şahidləriyik. Qüds yoxa çıxmışdır. Səma şəhəri dağılmışdır, lakin, hazırda o, yenidən ucalmışdır; onu yerlə-yeksan etmişdilər, lakin bu gün Onun divarları və qüllələri öz təkrarolunmaz gözəlliyi ilə vüqarla yüksəkliyə ucalır.

Qərb dünyasında maddi rifah zəfər çalır, Şərqdə isə ruhani günəş doğmuşdur.

Mən ruhani və maddi inkişafın bir-biri ilə ahəngdar surətdə bağlandığı Parisdə bu cür toplantı görməyimə çox şadam.

İnsan – əsl insan – cisim deyil, ruhdur; hərçənd, insan öz anatomik quruluşuna görə heyvan səltənətinə aid olsa da, onun ruhu bütün məxluqatlardan yüksəkdir. Bir baxın, günəş maddi dünyanı işıqlandırdığı kimi, İlahi Nur da bizim ruhlarımızın səltənəti üzərinə öz şəfəqlərini yayır. Məhz ruh insana ilahi mahiyyət verir!

Qəlbin vasitəsilə başa düşülən Müqəddəs Ruhun gücü sayəsində insan şeylərin İlahi mahiyyətini dərk edə bilir. Bütün böyük incəsənət əsərləri və elmi kəşflər Ruhun böyüklüyündən xəbər verir.

Elə həmin Ruh bizə Əbədi Həyat verir.

Yalnız İlahi Ruhla “ilahiləşənlər” bütün insanları birlik bağları ilə birləşdirə bilər. Yalnız Ruhun qüdrəti sayəsində Şərq dünyasının ruhani düşüncəsi Qərb dünyasının əməllər meydanı ilə birləşə bilər ki, bütün materiya dünyası İlahi olsun!

Buradan belə çıxır ki, Ali Niyyətin həyata keçməsi naminə çalışan hər kəs Ruhun qoşunlarının əsgəri kimi döyüşür.

Səma dünyasının nuru zülmət və xülya dünyası ilə mübarizə aparır. Həqiqət Günəşinin şəfəqləri bizim həyatımızın mövhumat və anlaşmazlıqları zülmətini işıqlandırır.

Siz Ruhdansınız! Sizə, Həqiqəti axtaranlara Bəhaullahın Vəhyi böyük sevinc gətirəcəkdir! Bu təlim Ruhdandır, onda İlahi Ruhdan olmayan heç bir hökm yoxdur.

Gözə görünən əlamət və əməllərdə əks olunmazsa Ruh bizim hiss orqanlarımız tərəfindən qəbul edilə bilməz. İnsan cismi görünəndir, ruh isə görünməzdir. Lakin məhz ruh onun insan mahiyyətini müəyyən edən qabiliyyətləri yönəldir.

Ruh iki əsas qabiliyyətə malikdir: 1)Ruh ətraf aləm barədə gözlər, qulaqlar və beyin vasitəsilə məlumat aldığı kimi o, öz arzu və niyyətlərini beyin vasitəsilə bizim əllərimizə və dilimizə ötürür və beləliklə özünü ifadə edir. Qəlbə aid olan ruh bizim əsl mahiyyətimizi təşkil edir. 2) Ruhun ikinci qabiliyyəti xəyal dünyasında özünü göstərir ki, burada mənəviyyata malik ruh hiss orqanlarının köməyi olmadan yaşayır və fəaliyyət göstərir. Xəyal aləmində ruh gözlərin köməyi olmadan görür, qulaqların köməyi olmadan eşidir və fiziki hərəkətlərdən asılı olmayaraq yerini dəyişir. Buna görə də, aydındır ki, insan qəlbindəki ruh fiziki bədənin və adi hiss orqanlarının vasitəsilə hərəkət edə bilər, hərçənd o, onların köməyi olmadan da mövcud ola və özünü xəyal aləmində təzahür etdirə bilər. Bu, şübhəsiz ki, insan ruhunun onun bədəni üzərində və mənəviyyatın maddiyyat üzərində üstünlüyünü sübut edir.

Misal üçün, bu lampaya baxın: məgər onda yanan işıq lampanın özündən üstün deyildirmi? Lampanın forması nə qədər gözəl olsa da, o, yanmasa, öz məqsədini yerinə yetirmir, o, cansızdır, ölü bir şeydir. Lampaya işıq lazımdır, lakin, işığa lampa lazım deyildir.

Ruhun bədənə ehtiyacı yoxdur, lakin bədənin mövcud olması üçün ruh lazımdır. Can bədənsiz yaşaya bilər, lakin bədən cansız öləcəkdir.

Əgər insan görməsini, eşitməsini, əllərini və ya ayaqlarını itirsə, lakin, ruhunu saxlasa, o, yaşayar və ilahi dəyərlər üzə çıxarar. Bunun əksinə olaraq hətta ən mükəmməl bədən belə Ruhsuz yaşaya bilməz.

Müqəddəs Ruhun ən böyük gücü Həqiqətin İlahi Məzhərlərindədir. Yalnız Ruhun gücü sayəsində insanlar İlahi Əhdlərdən xəbər tutmuşdular. Onun köməyilə insan övladları əbədi həyata çatmışdılar. Ruhun gücü sayəsində İlahi Calal həm Şərqi, həm də Qərbi nurlandırmış və elə həmin Ruhun gücünün köməyilə bəşəriyyətin ilahi məziyyətləri zahir olmuşdur.

Biz bütün gücümüzü ona yönəltməliyik ki, dünya şeylərindən xilas olaq; İlahi Təlimin əhdlərinə riayət edərək biz daha ruhani və nurlu olmağa, birləşmə və həqiqi bərabərliyin bərqərar olması işinə xidmət etməyə, mərhəmət göstərməyə və Ən Uca Olanın sevgisini bütün insanlara yaymağa can atmalıyıq ki, Ruhun Nuru bizim bütün işlərimizdə üzə çıxsın və onun sayəsində bəşəriyyət birləşsin, coşğun dəniz sakitləşsin, dağıdıcı dalğalar yatsın, həyatımızın barışdırıcı okeanının səthi hamarlansın. O zaman bəşəriyyət Yeni Qüdsü görəcək və İlahi Təyidi bütün tamlığı ilə qəbul edənlər onun qapılarından daxil olacaqlar.

Mən hazırda sizinlə bir yerdə olduğuma görə Allaha minnətdaram və ruhani iştirakınız üçün sizə təşəkkür edirəm.

Mən dua edirəm ki, sizin İlahi atəşiniz daha da coşsun və sizin Ruhda birliyiniz möhkəmlənsin ki, Allah Nurunun bu böyük yüzilliyində Müqəddəs Kitablarda göstərilmiş bütün kəhanətlər yerinə yetsin. Bu, elə Həzrət İsa Məsihin bizə “... Qoy Sənin Səltənətin gəlsin, qoy Sənin iradən həm səmada, həm də yerdə həyata keçsin” duası ilə Allaha səslənməyi vəsiyyət edərək dediyi şərəfli dövrdür. Mən ümid edirəm ki, siz də onun baş verməsini şövqlə arzulayır və səbirsizliklə gözləyirsiniz.

Biz eyni bir məqsəd və ümidlə birləşmişik ki, hamı bir mövcudat kimi olsun və bütün qəlblər bizim Səmavi Atamıza, Allaha sevgi ilə nur saçsın!

Qoy bizim bütün işlərimiz ilahiləşsin və bizim bütün maraqlarımız və səylərimiz Calal Səltənətinə doğru istiqamətlənsin!

- 29 -

**Ruhun təkamülü**

Qrez küçəsi, 15, Paris

10 noyabr

Həzrət Əbdül-Bəha dedi:

Bu axşam mən sizə ruhun təkamülü və tərəqqisi haqqında danışacağam.

Təbiətdə mütləq dinclik mövcud deyildir. Hər şey ya tərəqqi, ya tənəzzül edir. Hər şey irəli və ya geri hərəkət edir, hərəkətsiz heç nə yoxdur. Doğulduğu gündən başlayaraq yetkinliyə çatana qədər insan fiziki cəhətdən inkişaf edir, sonra isə öz yüksəlişinə çatdıqdan sonra o, tədricən zəifləyir, bədənin gücü və dözümü sönükür və insan tədricən ölümə yaxınlaşır. Bitki də eynilə bu cür inkişaf edir – o, toxumdan cücərərək yetkinliyə çatır, sonra isə onun həyat gücü zəifləyir və o, solaraq məhv olur. Quş yalnız müəyyən hündürlüyə qədər qalxır, sonra isə öz uçuşunun ən yüksək nöqtəsinə çataraq yerə enir.

Beləliklə, aydındır ki, hərəkət bütün canlılara xasdır. Bütün maddi şeylər müəyyən nöqtəyə qədər inkişaf edir, sonra isə tənəzzülə uğrayır. Fiziki dünyada hökm sürən qanun budur.

İndi isə gəlin ruha baxaq. Biz əmin olduq ki, hərəkət bütün canlılara xasdır, hərəkətsiz həyat yoxdur. Bitki və ya heyvanat aləminə məxsus olan bütün məxluqatlar hərəkət qanununa tabedir; o, ya qalxmalı, ya enməlidir. Lakin insan ruhu eniş tanımır. O, yalnız kamillik istiqamətində hərəkət edir; böyümə və tərəqqi ruhun yeganə hərəkətini təşkil edir.

İlahi kamillik hədsizdir, buna görə də, ruhun tərəqqisi də sonsuzdur. İnsanın dünyaya gəlməyindən başlayaraq onun ruhu irəli can atır, zəkası artır və şüuru inkişaf edir. Bədən öldükdən sonra ruh yaşamağa davam edir. Bütün maddi olanın mövcudluğu məhduddur, ruhun isə hüdudu yoxdur!

Ruhun ölümsüzlüyünə inam bütün dinlərə xasdır. Biz rəhmətə gedən yaxınlarımıza görə dua edir, Allahdan onların günahlarının bağışlanmasını və tərəqqisini istəyirik. Əgər ruh bədənlə birlikdə ölsəydi, bütün bunlar mənasız olardı. Bundan əlavə, əgər bədəndən azad olan ruhun gələcək kamilləşməsi mümkün olmasaydı, bu coşğun və ixlaskar dualar nəyə lazım idi?

Müqəddəs Yazılarda biz oxuyuruq: “Bütün xeyirxah işlər geri qayıdır”1. Lakin, əgər ruh mövcud olmağa davam etməsəydi, bu sözlərin heç bir mənası olmazdı!

Təbii ki, boş yerə verilməyən və bizi daim rəhmətə gedən yaxınlarımızın xeyri üçün dua etməyə vadar edən o, ruhani instinkt məgər bizim mövcudluğumuzun sonsuzluğunun sübutu deyildirmi?

Ruh dünyasında daha aşağı səviyyəyə qayıtma yoxdur. Fani dünya əkslik və ziddiyyətlərlə doludur. Hərəkət qanununa tabe olaraq orada hər şey ya inkişaf, ya da tənəzzül edir. Ruh səltənətində isə geriləmə mümkün deyildir, istənilən hərəkət mütləq kamilləşməyə bağlıdır. “Tərəqqi” ruhun maddi dünyada əksidir. İnsan zəkası, təfəkkürün gücü, idrak, elmi nailiyyətlər – ruhun bütün bu təzahürləri ruhani inkişafın dəyişməz qanununa tabedir və buna görə ölümsüzdür.

Ümid edirəm ki, siz də həm ruhani, həm də maddi cəhətdən tərəqqi edəcəksiniz; ümid edirəm ki, sizin zəkanız inkişaf edəcək, bilikləriniz genişlənəcək, idrakınız dərinləşəcəkdir.

Siz hər zaman irəli can atmalı, heç vaxt dayanmamalısınız; hərəkətsizlikdən qaçın, geriyə doğru bir addım tənəzzül deməkdir.

Bütün fiziki məxluqatlar fanidir. Maddi cisimlər atomlardan ibarətdir; atomlar bir-birindən ayrılanda parçalanma baş verir ki, bu da ölüm adlandırdığımız şeyə səbəb olur. Atomların cismi və ya fani elementləri təşkil edən quruluşu müvəqqətidir. Atomları bir yerdə saxlayan cazibə qüvvəsi itəndə cismin mövcudluğu dayanır.

Ruh isə fərqlidir. O, elementlərin kombinasiyası deyildir və atomlardan təşkil olunmamışdır, o, vahid parçalanmaz substansiyanı təşkil edir və ona görə də, əbədidir. İnsan ruhu fiziki məxluqatın nizamından tam fərqlidir; o, ölməzdir!

Elmi fəlsəfə göstərmişdir ki, *sadə* element (“sadə” “mürəkkəb olmayan” mənasındadır) dağılmaz və əbədidir. Ruh bir neçə elementdən təşkil olunmadığından o, sadə element kimidir və buna görə də, onun varlığı dayana bilməz.

Ruh müəyyən bir parçalanmaz substansiya olmaqla nə dağılmağa, nə də tənəzzülə məruz qala bilməz, buna görə də, onun varlığının sona çatmasına heç bir səbəb yoxdur. Bütün canlılar həyat əlamətləri göstərir və onları ifadə və ya sübut edən bir şey mövcud olmasaydı, bu əlamətlər öz-özünə meydana çıxmazdı. Mövcud olmayan şey, təbii ki, mövcudluq əlaməti göstərə bilməz. Bizim qarşımızda daim ruhun mövcudluğunun çoxsaylı əlamətləri meydana çıxır.

Həzrət İsa Məsihin Ruhunun izləri, Onun İlahi Təliminin təsiri bu gün də görünür, onlar əbədidir.

Mövcud olmayan bir şey hər-hansı bir əlamətə görə aşkar edilə bilməz. Yazmaq üçün insan yaşamalıdır – yaşamayan yaza bilməz. Yazmaq qabiliyyəti öz-özlüyündə yazanın ruhunun və zəkasının əlamətidir. Müqəddəs Yazılar (eyni Təlimlərdən təşkil olaraq) ruhun sonsuzluğunu sübut edir.

Məxluqatın məqsədini düşünün: onun bu qədər kiçik bir məqsəd üçün – insanın yer üzündə bir neçə il həyatı üçün sonsuz dövrlər ərzində yaranması, inkişafı və təkamülü mümkündürmü? Məgər bütün məxluqatın son məqsədinin bu olduğu ağlabatandırmı?

Minerallar bitkilər tərəfindən mənimsənilmək üçün əlçatan olana qədər dəyişirlər, bitkilər heyvanların həyatını dəstəkləmək üçün inkişaf edirlər; heyvanlar, öz növbəsində, insan qidasının bir hissəsini təşkil etməklə insan tərəfindən mənimsənilir.

Bu sübut edir ki, insan bütün məxluqların məcmusudur, bütün yaradılışların ən alisidir, həyatın minilliklər boyu təkamülünün məqsədidir.

Ən yaxşı halda insan bu dünyada doxsan il ömür sürür – bu, doğrudan da, çox qısa bir müddətdir!

O, öz fani cismini tərk etdikdə onun mövcudluğu dayanırmı? Əgər bu, belədirsə, bütün əvvəlki təkamül faydasızdır və onun heç bir mənası yoxdur. İnsanın yaranmasının və inkişafının daha yüksək məqsədi olmadığına inanmaq olarmı?

Ruh əbədi və ölməzdir.

Materialistlər deyir: “Ruh haradadır? O necədir? Biz onu nə görə bilirik, nə də ona toxuna bilirik”.

Biz onlara belə cavab verməliyik: mineral nə qədər inkişaf etsə də, o, bitki aləmini dərk edə bilməz. Lakin dərk edə bilməmə sübut etmir ki, bitki mövcud deyildir!

Bitkinin kamillik dərəcəsi nə qədər yüksək olsa da, o, heyvanat aləmini başa düşməyə qabil deyildir. Lakin bu, sübut etmir ki, təbiətdə heyvan yoxdur!

Heyvan nə qədər yüksək inkişaf etsə də, o, heç vaxt insan zəkasını təsəvvür edə və onun ruhunu dərk edə bilməz. Lakin, yenə də, bu, insanın ruhunun və zəkasının olmadığını sübut etmir. Bu, yalnız onu təsdiq edir ki, mövcudatın hər bir aşağı forması daha yüksək olan formanı başa düşmək iqidarında deyildir.

Məsələn, bu gül insanın nə olduğundan xəbərsiz ola bilər, lakin, onun xəbərsizliyi insan nəslinin mövcudluğuna mane olmur.

Buna analoji olaraq, əgər materialistlər ruhun mövcudluğuna inanmırlarsa, onların inamsızlığı ruhani səltənətin olmadığını sübut etmir. İnsan zəkası onun ölməzliyini təsdiq edir; eynilə, qaranlıq işığın olmasını sübut edir, zira, işıq olmasa kölgə də olmazdı. Yoxsulluq zənginliyin mövcudluğunu göstərir, əks halda, biz yoxsulluğu necə ölçə bilərdik? Cahillik biliyin mövcudluğunu sübut edir, çünki, bilik olmasa, biz cahilliyi nə cür müəyyən edə bilərdik?

Buna görə də, ölüm anlayışı ölümsüzlüyün mövcudluğunu təyin edir, zira, Əbədi Həyat olmasaydı, bu dünyada həyatı ölçməyin heç bir üsulu da olmazdı!

Əgər ruh ölməz olmasaydı, Allah Məzhərləri bu cür dəhşətli sınaqlara necə dözə bilərdilər?

Həzrət İsa Məsih nəyə görə dəhşətli çarmıxa çəkilməyə dözdü?

Həzrət Məhəmməd nəyə görə təqiblərə dözdü?

Nəyə görə Həzrət Bab ən yüksək qurbana getdi və niyə Həzrət Bəhaullah demək olar ki, bütün ömrünü zindanda keçirdi?

Əgər bu əzablar ruhun əbədi həyatının sübutu üçün deyildirsə, bəs nə üçün idi?

Məsih əzab çəkmişdir. O, bütün sınaqları qəbul etmişdir, çünki Onun ruhu ölməzdir. Düşüncəli insan inkişaf qanununun ruhani tərəfini başa düşər və görər ki, hər şey aşağı dərəcədən daha yüksək olana doğru hərəkət edir.

Yalnız düşüncəsiz insan bütün bunlara baxaraq təsəvvür edə bilər ki, məxluqatın böyük planı qəfil tərəqqini dayandırmalı və bütün təkamül bu yarımçıq mərhələdə başa çatmalıdır.

Bu cür fikirdə olan və bizim ruhani aləmi görmək və ya İlahi təyidi qəbul etmək qabiliyyətimizi inkar edən materialistlər şüurdan məhrum heyvan kimidirlər; gözləri olsa da, onlar görmürlər, qulaqları olsa da, eşitmirlər. Bu görmə və eşitmə çatışmazlığı yalnız onların öz natamamlığının sübutudur ki, bu barədə biz Quranda oxuyuruq: “Bu insanlar Ruh üçün kor və kardırlar”. Onlar Allahın böyük bəxşişindən, ağlın gücündən istifadə etmirlər ki, bunun köməyilə onlar ruhani gözlərlə görə, ruhani qulaqlarla eşidə və İlahi aydın qəlblə başa düşə bilərlər.

Materialist düşüncənin Əbədi Həyat ideyasını başa düşməkdə acizliyi bu həyatın mövcud olmadığını sübut etmir.

Bu başqa həyatın dərk edilməsi bizim ruhani doğuşumuzdan asılıdır!

Mən sizin üçün dua edirəm ki, sizin ruhani qabiliyyətləriniz və səyləriniz günü-gündən artsın və sizin fiziki hisslərinizə gözlərinizin qabağında Səmavi Şəfəqin calalını tutmağa imkan verməsin.

- 30 -

**Həzrət Əbdül-Bəhanın istək və duaları**

15 noyabr

Həzrət Əbdül-Bəha dedi:

Sizin hər birinizi ürəkdən salamlayır və səmimi qəlbdən sevirəm.

Mən gecə-gündüz dua edirəm ki, sizin gücləriniz möhkəmlənsin ki, siz hər biriniz Həzrət Bəhaullahın təyidini ala və Səma Səltənətinə daxil ola biləsiniz.

Mən dua edirəm ki, siz yenilənə biləsiniz və parlaq çıraq kimi İlahi Nurla işıq saçasınız ki, Allah Sevgisinin başa düşülməsi başdan-başa bütün Avropaya yayılsın.

Qoy bu sonsuz sevgi sizin qəlblərinizi və düşüncələrinizi elə doldursun ki, orada kədərə yer qalmasın və siz fərəh dolu qəlblərinizlə quş kimi İlahi Şəfəqə doğru yüksələsiniz.

Qoy sizin qəlbləriniz Həqiqət Günəşinin calalını bütün tamlığı ilə əks etdirən qüsursuz parlaq güzgü kimi aydın və təmiz olsun.

Qoy sizin gözləriniz açılsın və Allah Səltənətinin nişanələrini görsün, qoy sizin qulaqlarınız diqqətli olsun ki, siz aranızda səslənən İlahi Çağırışı eşidə və dərindən başa düşə biləsiniz.

Qoy sizin ruhlarınız kömək və rahatlıq tapsın və güclənərək Həzrət Bəhaullahın Təliminə uyğun olaraq yaşasın.

Mən sizin hər biriniz və hamınız üçün dua edirəm ki, siz dünyada sevgi alovları olasınız və sizin daxili nurunuzun parıltısı və sizin hisslərinizin hərarəti Allahın hər bir kədərli və məyus övladının qəlbinə nüfuz etsin.

Həmişə Səltənətin parlaq və sönməz ulduzları kimi olmağa can atın.

Mən sizə məsləhət görürəm ki, Həzrət Bəhaullahın Təlimini öyrənəsiniz ki, Allahın köməyilə əsl bəhai olasınız.

- 31 -

**Bədən, qəlb və ruh haqqında**

4-cü Kamoens prospekti

17 noyabr, cümə, səhər

İnsan aləmi haqqında danışarkən üç kateqoriyanı nəzərdən keçirmək lazımdır: bədən, qəlb və ruh.

Bədən insanın fiziki və ya heyvani xarakteristikasıdır. Cismani nöqteyi-nəzərdən insan heyvanlar aləminə aiddir. İnsan və heyvan bədəni cazibə qanununa görə vahid tamda birləşmiş elementlərdən ibarətdir.

Heyvan kimi, insan da hiss orqanlarına malikdir, o, isti, soyuq, aclıq və s. hiss edir. Lakin heyvandan fərqli olaraq insan şüurlu qəlbə – insan zəkasına malikdir.

İnsan zəkası onun bədəni ilə ruhu arasında vasitəçidir.

İnsan öz qəlbi vasitəsilə ruha onun şüurunu aydınlatmağa imkan verdikdə o, bütün məxluqatı dərk edir; insan təkamülün əvvəlki mərhələlərində meydana çıxanların hamısından üstün olduğundan və bütün yaradılmışlardan ən kamili olduğundan o, bütün aşağı dünyaları özündə birləşdirir. İnsanın öz qəlbi vasitəsilə ruhla nurlanmış parlaq zəkası onu Məxluqatın ən yüksək zirvəsi edir.

Əgər insan öz qəlbini və öz hisslərini ruhun təyidi üçün açmazsa, əgər onun qəlbinə maddi olan, onun təbiətinin heyvani hissəsi daha yaxın olarsa, o, özünü yüksək dərəcədən salar və daha aşağıdakı heyvanlar aləminin sakinləri səviyyəsinə düşər. Bu halda insanın vəziyyəti acınacaqlıdır! Çünki əgər insan qəlbinin ruhani keyfiyyətləri istifadə olunmazsa, onlar zəifləyər, kütləşər və tədricən itər; eyni zamanda qəlbin inkişaf etdirilən maddi keyfiyyətləri daha güclü olar və bədbəxt, ruhani güclərlə idarə olunmayan insan heyvanların ən aşağı səviyyədə olanlarından da daha kobud, ədalətsiz, rəzil, rəhmsiz və zalım olar. Əgər insanın bütün arzu və istəkləri onun ruhunun aşağı təbiətindən doğarsa, o, məhvə məhkum heyvandan daha aşağı səviyyəyə düşənə qədər gedikcə daha da artıq amansızlaşacaqdır. Belə insanlar pislik etməyə, ziyan vurmağa və dağıtmağa can atır; onlar İlahi Şəfqətin ruhundan tamamilə məhrumdurlar. Əgər, əksinə, qəlbin ruhani tərəfi inkişaf edərsə və maddi olan üzərində zəfər çalarsa, ruh İlahi Səltənətə yaxınlaşar; onun insan mahiyyəti o qədər nəcibləşər ki, onda Səmavi məziyyətlər artar; o, Allah Mərhəməti ilə nur saçar və bütün insanların yolunu işıqlandıran məşəl kimi bəşəriyyətin ruhani tərəqqisinə səbəb olar.

Siz bizim qəlbimizin bədənimizlə ruhumuzu necə birləşdirdiyini başa düşürsünüz. Eynilə bu ağac1 toxumla meyvə arasında vasitəçidir. Bəhrə meydana gələndə və yetişəndə biz ağacın nə qədər kamil olduğunu bilirik. Əgər ağac heç bir bəhrə gətirmirsə, onun böyüməsi faydasız və məqsədsizdir!

Əgər qəlb ruhani həyatla doludursa, o, xeyirli meyvələr gətirir və İlahi ağac kimi olur. Mən istəyirəm ki, siz bu misalı başa düşməyə çalışasınız. Ümid edirəm ki, Allahın dillə ifadə edilə bilməyən neməti sizə güc verəcək və sizin qəlbinizin onu ruhla birləşdirən İlahi tərəfi maddi olan üzərində həmişə üstünlük təşkil edərək sizin hisslərinizi büsbütün idarə edəcək və tədricən Səmavi Səltənətin kamilliyinə doğru yaxınlaşacaqdır. Qoy sizin daim İlahi Nura yönələn üzləriniz elə işıqlansın ki, sizin düşüncələriniz, sözləriniz və əməlləriniz Ruhani Şəfəqlə nur saçaraq sizin ruhunuzu doldursun ki, siz öz həyatınızla insanların toplantılarında kamillik göstərəsiniz.

Bəzi insanlar yalnız bu dünyanın işləri ilə məşğuldurlar; onların ağlını zahiri adət və ənənələr o qədər tutmuşdur ki, onlar mövcudatın bütün digər sahələrinə və bütün varlığın ruhani mənasına qarşı laqeyddirlər. Onlar yalnız maddi rifah barədə düşünür və dünyəvi şöhrət arzulayırlar. Hissi rahatlıq və həzz mühiti onların həyat üfüqlərini bağlayır, onların ən yüksək məqsədləri dünyəvi işlərdə uğur qazanmağa yönəlmişdir! Onlar öz aşağı səviyyəli meyillərinin qarşısını almırlar; onlar yeyib-içib yatırlar! Heyvan kimi onlar yalnız fiziki ehtiyaclarını ödəməyi düşünürlər. Öz ehtiyaclarını təmin etmək təbiidir. Həyat bizim yer üzündəki ömrümüz boyu çəkməli olduğumuz yükdür, lakin, bununla belə, biz adi qayğılara insani niyyətlərimiz və məqsədlərimiz üzərində üstünük təşkil etməyə imkan verməməliyik. Qəlbin arzuları daha böyük məqsədlərdən doğmalıdır, təfəkkür isə daha yüksək səviyyədə həyata keçməlidir. İnsanlar öz ruhlarında İlahi kamillik simasını qorumalı və orada Səmavi Ruh üçün bitməz-tükənməz təyidlərə yer saxlamalıdırlar.

Qoy sizin səyləriniz yer üzündə Səmavi sivilizasiyanın bərqərar olmasına yönəlsin! Mən sizin üçün ən yüksək xeyir-dua arzulayıram, qoy İlahi Ruh sizi elə bir enerji ilə doldursun ki, siz bütün dünya üçün həyat mənbəyi ola biləsiniz.

- 32 -

**Bəhailər dünyadakı vəziyyətin yaxşılaşdırılması üçün bütün qəlbi və ruhu ilə səy göstərməlidirlər**

19 noyabr

Bu cür toplantını görmək nə böyük xoşbəxtlikdir, bu, həqiqətən də “səmavi insanların” yığıncağıdır.

Biz hamımız vahid İlahi məqsəd ətrafında birləşmişik, bizim heç bir maddi niyyətimiz yoxdur və bizim ən əziz arzumuz Allahın Məhəbbətini dünya boyunca yaymaqdır!

Biz bəşəriyyətin birliyi naminə çalışır və dua edirik ki, yer üzündəki bütün irqlər bir insan nəsli və bütün ölkələr bir ölkə kimi birləşə bilsinlər və bütün ürəklər tam birlik və qardaşlıq üçün səylərini birləşdirərək bir qəlb kimi vura bilsinlər.

Allaha şükür olsun ki, bizim səylərimiz səmimidir, qəlblərimiz isə Səltənətə yönəlmişdir. Biz ürəkdən arzulayırıq ki, bütün dünyada Həqiqət bərqərar olsun və bu ümidlə biz bir-birimizə sevgi və bağlılıqla daha da yaxınlaşırıq. Bizim hər birimiz geniş ürəkli və təmənnasız adamlarıq və özümüzün bütün şəxsi ambisiyalarını can atdığımız böyük ideal: insanlar arasında sevgi, sülh və həmrəylik naminə qurban verməyə hazırıq!

Heç şübhəsiz ki, Allah bizimlədir, O, bizim sağımızda və solumuzdadır və bizim görüşlərimiz gündən-günə daha güclü və faydalı olacaqdır.

Mən ürəkdən ümid edirəm ki, siz başqaları üçün əsil xeyir-dua mənbəyi olacaqsınız, ruhani cəhətdən kor olanların gözlərini açacaq, ruhani cəhətdən kar olanların eşitməsinə kömək edəcək və günaha batmışlara həyat verəcəksiniz.

Maddiyyatla yüklənənlərə öz İlahi təbiətini xatırlamağa kömək edin və onları yüksəlməyə və öz doğumdan gələn haqlarına layiq olmağa şövqləndirin; beləliklə, sizin səyləriniz sayəsində bəşər aləmi Allahın və Onun seçdiklərinin Səltənəti ola bilər.

Mən Allaha şükür edirəm ki, biz bu böyük ideala çatmaq səylərimizdə birik və mənim arzularım sizinki ilə eynidir və biz tam vəhdətdə çalışırıq.

Bu gün yer üzündə şiddətli müharibələrin pərişan səhnəsini görmək olar! İnsan öz xudbin məqsədləri uğrunda və mülkiyyətlərini genişləndirmək naminə öz qardaşını öldürür. Mənfur ambisiyalarının təmin edilməsi üçün o, imkan vermişdir ki, nifrət onun qəlbinə hakim kəsilsin və bunun nəticəsində getdikcə daha çox qan axıdılır!

Yeni döyüşlər başlayır, orduların sayı artır, getdikcə daha çox silah, sursat və partlayıcı maddələr istehsal olunur – buna müvafiq olaraq acı və nifrət gündən-günə artır!

Lakin bu toplantı, Allaha şükür olsun ki, ancaq sülh və həmrəylik arzulayır. Biz var gücümüzlə və səmimi qəlbdən dünyadakı vəziyyətin yaxşılaşması uğrunda çalışmalıyıq.

Siz, Allahın bəndələri, zülm, nifrət və nifaqa qarşı mübarizə aparırsınız ki, müharibələr dayansın və insanlar arasında Allahın sülh və sevgi qanunları bəqərar olsun!

İşləyin! Var gücünüzlə çalışın! Allah Əmrini insanlar arasında yayın! Lovğa insanlara Allah qarşısında itaətkar olmağı, günahkarlara daha günah işlətməməyi öyrədin və sevinc və ümidlə İlahi Səltənətin gələcəyi günü gözləyin.

Səmavi Atanızı sevin və ona itaət edin və əmin olun ki, İlahi kömək sizinlədir. Mən sizə həqiqətən deyirəm ki, siz doğrudan da dünyanı fəth edəcəksiniz!

Ancaq inamlı, səbirli və cəsarətli olun – bu, yalnız başlanğıcdır, lakin, siz mütləq uğura nail olacaqsınız, çünki, Allah sizinlədir!

- 33 -

**Böhtan haqqında**

20 noyabr, bazar ertəsi

Dünyanın yarandığı vaxtdan bu günədək Allah tərəfindən göndərilmiş hər bir “Məzhər”1 “şər qüvvələr” tərəfindən müqavimətə rast gəlmişdir.

Bu şər qüvvə həmişə xeyrin nurunu söndürməyə səy göstərmişdir. İstibdad ədalət üzərində qələbə çalmağa can atmışdır. Cahillik daim maarifçiliyi tapdamağa çalışmışdır. Bütün bunlar hamısı ta qədimdən maddi dünyaya xas olmuşdur.

Həzrət Musanın zamanında firon Onun Nurunun yayılmasının qarşısını almağa çalışırdı.

Həzrət İsa gələndə Anna və Kaiafa yəhudi xalqını ona qarşı qızışdırdılar, İsrail alimləri isə Onun Hakimiyyətinə qarşı çıxmaq məqsədilə birləşdilər. Onlar Ona qarşı hər cür böhtan quraşdırdılar. Kitabçılar və fariseylər xalqı Onun yalançı, satqın və kafir olduğuna inandırmaq üçün sözləşdilər. Onlar bütün Qərb dünyasında yalan və dedi-qodu yaydılar və Məsihin rüsvayçı ölümə məhkum edilməsinə nail oldular!

Bu, Həzrət Məhəmmədin də başına gəldi. Onun müasiri olan alimlər Onun təsirinin nurunu söndürmək qərarına gəldilər. Onlar qılınc gücünə Onun Təliminin yayılmasına mane olmağa çalışdılar.

Lakin, onların bütün səylərinə baxmayaraq Həqiqət Günəşi üfüqdə doğdu. Hər bir döyüşdə xeyir tərəfdarları şər qüvvələrə qalib gəldilər və İlahi Təlimin nuru dünyanı işığa bürüdü. Bu Təlimi qəbul edən və Allah Əmri uğrunda çalışan hər kəs bəşəriyyət səmasında parlayan ulduza çevrildi.

Hazırda, bizim günlərdə də tarix davam edir.

İnsanları Dinin onların şəxsi mülkiyyəti olduğuna inandırmağa çalışanlar Həqiqət Günəşinə qarşı mübarizədə güc toplayırlar: onlar Allahın Əmrinə zidd gedirlər və buna qarşı nə sübutları, nə də dəlilləri olmadığından müxtəlif böhtanlar icad edirlər. Hücum etdikləri zaman onlar üzlərini gizlədirlər, çünki, gün işığında üzə çıxmağa cəsarət tapmırlar.

Bizim yolumuz fərqlidir, biz nə hücum edirik, nə də böhtan atırıq; biz onlarla mübahisə etmək istəmirik; biz sübutlar və dəlillər gətiririk və onları bizim dəlillərimizin yanlış olduğunu isbat etməyə dəvət edirik. Lakin, onlar heç nə ilə etiraz edə bilmirlər, buna görə də, onlar Allah Elçisinə – Həzrət Bəhaullaha qarşı ağıllarına gələn hər şeyi yazırlar.

Bu cür rüsvayçı iftiralara görə narahat olmağa dəyməz! Həzrət Bəhaullahın sözlərinə əməl edin və onlara cavab verməyin. Əksinə sevinin ki, bu yalanların özü də həqiqətin yayılmağına səbəb olacaqdır. Böhtan suallar yaradır və bu sualları verənlər Din haqqında biliklər əldə edir.

Əgər kimsə desə ki: “Qonşu otaqda lampa var, lakin, o, işıq vermir”, bu açıqlamaya razı olan insanlar həmişə tapılacaqdır, lakin müdrik insan buna əmin olmaq üçün həmin otağa girəcəkdir və parlaq yanan lampanı tapanda həqiqətə çatmış olacaqdır!

Yenə də, deyək ki, kimsə bəyan edir ki: “Orada bir bağ salınmışdır ki, onun qol-budağı sınıq ağacları bəhər vermir, yarpaqları isə saralıb solmuşdur. Bu bağda güllər çiçək açmır və qızılgüllər qurumuşdur – bu bağa girməyin!” Bağın bu cür təsvirini eşidən düşüncəli insan bunun həqiqət olub-olmadığını özü görməyincə sakitləşməyəcəkdir. Buna görə də, o, həmin bağa girəcək və onun gözəl vəziyyətdə olduğunu görəcəkdir; o, ağacların budağının möhkəm və güclü olduğuna, onların sıx və göz oxşayan yarpaqların arasındakı bol və dəymiş meyvələrin ağırlığından sallandığına şahid olacaqdır. O, güllərin gözəl və müxtəlif rənglərinə məftun olacaq, qızılgül kollarının ətrinin hər tərəfi bürüdüyünü duyacaq; hər tərəfin yaşıllıq və firavanlıq içində olduğunu görəcəkdir. Bağın gözəlliyinə heyran olan bu düşüncəli insan Allaha şükür edəcəkdir ki, həmin o nalayiq böhtan nəticəsində o, belə bir ecazkar gözəl yerə gəlib çıxa bilmişdir!

Böhtanın nəticəsi budur: o, insanların həqiqəti açmasına səbəb olur.

Biz bilirik ki, Həzrət İsa Məsih və Onun həvariləri barədə yayılan hər bir yalan, həmçinin Ona qarşı yönəlmiş bütün uydurmalar yalnız insanları Onun təliminə varmağa sövq etmişdir; bu səma gözəlliyini görənlər və onun rayihəsini duyanlar isə bu səmavi bağın gülləri və meyvələri arasında dolanmaq üçün orada qalmışdılar.

Buna görə də, mən sizə deyirəm, insan zəkasının nurlanması üçün İlahi Həqiqəti var gücünüzlə yayın; bu, böhtana qarşı ən yaxşı cavabdır. Mən bu insanlar haqqında danışmaq, yaxud onlar haqqında pis bir şey söyləmək istəmirəm. Mən yalnız sizi inandırmaq istəyirəm ki, böhtanın heç bir əhəmiyyəti yoxdur!

Buludlar günəşin qarşısını kəsə bilər, lakin onlar nə qədər sıx olsalar da, günəşin şüaları onların arasında saçacaqdır! İlahi Bağa istilik verən və onu canlandıran günəş şüalarının qarşısını heç nə ala bilməz.

Səmalardan yağışın yağmasına heç nə mane ola bilməz.

Heç bir şey Allah Kəlməsinin həyata keçməsinə qarşı çıxa bilməz!

Buna görə də, Vəhyə qarşı yazılmış kitablara və əsərlərə rast gəldikdə məyus olmayın, əmin olun ki, bizim işimiz bununla yalnız daha da güclənir.

Meyvəsiz ağaca heç kim daş atmaz. Əgər lampa yanmırsa, heç kim onu söndürməyə çalışmaz.

Gəlin keçmişə nəzər salaq. Fironun böhtanlarının bir təsiri olmuşdurmu? O, iddia edirdi ki, Həzrət Musa canidir və edama layiqdir. O, həmçinin bəyan edir ki, Həzrət Musa və Həzrət Harun ədavət yayırlar və misirlilərin dinini məhv etməyə çalışırlar, buna görə də onları ölümə məhkum etmək lazımdır. Lakin, Fironun söylədikləri əbəs idi. Həzrət Musanın nuru getdikcə daha parlaq saçdı və Allah Qanununun şüaları bütün dünyanı işığa qərq etdi!

Fariseylər Həzrət İsa haqqında deyirdilər ki, o, şənbə qanununu pozmuş, Həzrət Musanın əhdlərinə qarşı çıxmış, Məbədi və müqəddəs Qüds şəhərini dağıtmaq hədə-qorxusu gəlmişdir, buna görə də, O, çarmıxa çəkilməyə layiqdir. Lakin, bizə məlumdur ki, bu böhtançı hücumlar İncilin yayılmasına mane ola bilməmişdir!

Məsihin Günəşi səmada parlaq şəfəq saçır və Müqəddəs Ruhun nəfəsi bütün yer üzündə əsir.

Mən sizi əmin edirəm ki, heç bir böhtan Allahın Nuruna qarşı durmaq iqidarında deyildir; o, yalnız həmin Nurun daha çox tanınmağına səbəb olacaqdır. Əgər hər hansı bir təlim əhəmiyyətsiz olarsa, kimsə onunla mübarizə aparmağa qalxardımı!?

Lakin əmr nə qədər əhəmiyyətli olarsa, onu gözdən salmağa çalışan düşmənlərin sayı bir o qədər çox olacaqdır! İşıq nə qədər parlaq olarsa, kölgələr bir o qədər qatı olar! Bizim məqsədimiz itaətkarlıq və sarsılmaz mətinliyi özümüzdə cəmləməklə Bəhaullahın təliminə müvafiq yaşamaq və hərəkət etməkdir.

- 34 -

**Mənəviyyat olmadan əsl xoşbəxtlik və tərəqqi ola bilməz**

21 noyabr

Vəhşilik və yırtıcılıq heyvan üçün təbiidir, insanlar isə sevgi və mehribanlıq üçün yaranmışdırlar. Allah yer üzünə Öz Peyğəmbərlərini yeganə məqsədlə – insanların qəlblərində sevgi və xeyirxahlıq toxumu səpmək üçün göndərmişdir və Onlar bu böyük məqsəd naminə əzablara qatlaşmağa və ölümə getməyə hazır olmuşdular. Bütün müqəddəs kitablar insanları sevgi və həmrəylik yolu ilə aparmaq üçün yazılmışdır, lakin, buna baxmayaraq, biz insanlar arasında müharibə və qırğınlar kimi kədərli səhnələrin şahidi oluruq.

Qədim və yeni tarixin səhifələrini vərəqləyərkən biz görürük ki, qara torpaq insan qanından qızarmışdır. İnsanlar bir-birini öldürür və sevgi və səbir qanunlarını unudurlar.

Hazırda aydın dövr gəlmiş və bizə gözəl sivilizasiya və maddi tərəqqi gətirmişdir. İnsan zəkası genişlənmiş, onun qavrayış qabiliyyəti artmışdır, lakin, təəssüf ki, bütün bunlara baxmayaraq, hər gün kiminsə qanı tökülməkdə davam edir. Bir anlıq hazırki italyan-türk müharibəsini xatırlayın və bu bədbəxt insanların taleyini düşünün. Bu qəddar dövrdə nə qədər insan ölmüşdür? Nə qədər evlər dağılmış, qadınlar dul, uşaqlar yetim qalmışdır? Bəs bu qədər məşəqqət və qəlb ağrısı nəyə görə qəbul olunmuşdur? Yalnız bir parça torpağa görə!

Bütün bunlar sübut edir ki, maddi tərəqqi öz-özlüyündə insanı ucalda bilməz. Əksinə, insan öz maddi rifahı ilə nə qədər çox əndişələnəsə, o, ruhani cəhətdən bir o qədər zəif olar.

Əvəllər maddi sahədə inkişaf bu cür sürətlə getmirdi, lakin, bu qədər qanlar da tökülmürdü. Keçmiş dövrlərdə toplar, odlu silahlar, qumbaralar, partladıcılar, torpedo katerləri, kreyserlər, sualtı qayıqlar yox idi. İndi isə maddi sivilizasiyanın inkişafı nəticəsində insanlarda bütün bu cəbbəxanalar vardır və müharibələr daha dağıdıcı və ölümcül olur! Avropa partlayıcı maddə ilə dolmuş böyük bir cəbbəxanaya dönmüşdür və əgər Allah onun alışmasının qabağını almasa, bu partlayış bütün dünyanı əhatə edəcəkdir.

Sizə anlatmaq istərdim ki, *maddi* tərəqqi və ruhani tərəqqi iki tamamilə fərqli şeylərdir və yalnız maddi tərəqqi ruhani tərəqqi ilə əl-ələ gedərsə, əsl tərəqqi o zaman baş verər və dünyada Böyük Sülh bərqərar olar. Əgər bütün insanlar Müqəddəs Əmrlərə və Peyğəmbərlərin Təlimlərinə riayət edərlərsə, əgər bütün qəlblər İlahi Nurla işıqlanarsa, o zaman insanlar həqiqətən dindar olarlar və biz tez bir zamanda yer üzündə sülhün və insanlar arasında Allah Səltənətinin bərqərar olduğunu görərik. Biz Allah qanunlarının ruhla, maddi tərəqqini isə bədənlə müqayisə edə bilərik. Ruh bədəni tərk etdikdə, o, ölür. Mən ürəkdən dua edirəm ki, bütün dünyada insanlar ruhani cəhətdən daha da böyüsün və inkişaf etsinlər ki, onların mənəvi keyfiyyətləri yüksəlsin və yer üzündə sülh və həmrəylik bərqərar olsun.

Müharibə, zorakılıq və onlarla əlaqədar olan qəddarlıq Allaha müqabil deyildir və öz-özlüklərində cəza gətirirlər. Zira Sevgi Allahı elə Ədalət Allahıdır və hər kəs əkdiyini biçəcəkdir. Gəlin Ən Qüdrətli olan Allahın əmrlərini başa düşməyə və onun ehkamlarına uyğun yaşamağa çalışaq. Əsl xoşbəxtlik ruhani rifahdan və bizim qəlblərimizin Allah təyidini qəbul etmək üçün nə qədər açıq olmasından asılıdır.

Əgər qəlb Allahın verdiyi bərəkətlərdən üz döndərirsə, o, xoşbəxtliyə necə ümid edə bilər? Əgər o, ümidini və etibarını Allahın mərhəmətinə bağlamırsa, o harada dinclik tapa bilər? Allaha etibar et! Zira, Onun fəzli əbədidir və Onun lütflərinə güvən, zira onlar alidir! Ən Qüdrətli Olana inanın, zira O, heç zaman yanılmır və Onun mərhəməti sonsuzdur! Onun Günəşi həmişə nur saçır, Onun Mərhəmət buludları isə ona etibar edənlərin qəlblərini suvaran Şəfqət Suları ilə doludur! Onun təravətləndirən nəsimi insanların daşlaşan qəlblərinə şəfa gətirir! Fani dünyanın qulu olmaqdansa, bizə Öz təyidlərini yağdıran sevən Ataya üzümüzü çevirmək daha doğru olmazdırmı?

Allah öz sonsuz xeyirxahlığından bizləri ən ali şərəfə yüksəltmiş və bizi bütün maddi dünyanın sahibi etmişdir. Biz indi bu dünyanın qulumu olmalıyıq? Yox, yaxşısı budur, gəlin öz təyinatımızı doğruldaq və Allahın ruhani övladlarının həyatı ilə yaşamağa can ataq. Həqiqət Günəşinin şəfəqləri yenidən Şərqdə doğmuşdur. İranın uzaq üfüqlərindən Onun parlaq şüaları dünyanın hər bir yerinə yayılır və sıx mövhumat buludlarını dağıdır. Bəşəriyyətin birliyinin nuru dünyanı işıqlandırır və tezliklə elə bir vaxt gələcəkdir ki, İlahi ahəngin bayrağı və xalqların həmrəyliyi Səmalara ucalacaqdır. Bəli, İlahi Ruhun nəfəsi bütün dünyanı canlandıracaqdır.

Ey xalqlar və ölkələr! Ayağa qalxın, çalışın və xoşbəxt olun! Hamınız bəşəriyyətin birlik çadırı altına toplaşın!

- 35 -

**Kədər və acı**

22 noyabr

Bu həyatda bizə iki hiss təsir edir – *sevinc* və *kədər*.

Sevinc bizə qanad verir! Sevincli anlarda bizim gücümüz daha canlı, ağlımız daha iti olur, anlamağımız isə tutqun olmur. Çətinliklərin öhdəsindən gəlmək və həyatda öz yerimizi tapmaq bizim üçün daha asan olur. Qüssə bizi bürüdükdə isə biz zəifləyirik, gücümüz bizi tərk edir, qavrayışımız kütləşir və zəkamız dumanlanır. Həyatın gerçəklikləri bizdən yan qaçmış kimi görünür, ruhani gözlərimiz müqəddəs sirrləri görmür və biz ölü kimi oluruq.

Heç bir insan bu iki təsirdən qaça bilməz, lakin yer üzündəki bütün ağrı və acılar maddi dünyadan yaranır, ruhani dünya yalnız sevinc bəxş edir!

Əgər bir əzab çəkiriksə, bu maddi şeylərdən qaynaqlanmışdır və bütün əziyyətlər və çətinliklər bu xəyal dünyasından yaranır.

Məsələn, ticarətçi alverdə müflisləşə və buna görə məyusluğa qərq ola bilər. İşçi işdən qovulur və bir tikə çörəyə möhtac qalır. Kəndli pis məhsul yığır və təşvişə düşür. Ev tikən insanın evi yanıb kül olur və o, evsiz-eşiksiz, var-yoxdan çıxmış və ümidsiz vəziyyətə düşür.

Bütün bu misallar onu göstərir ki, bizi hər addımda izləyən bu sınaqlar, bizim bütün ağrı və acılarımız, əzab və əziyyətlərimiz maddi dünyada yaranır, ruhani Səltənət isə heç vaxt bizə kədər vermir. Öz düşüncələri ilə bu Səltənətdə yaşayan insan hər zaman sevinc hiss edir. Fani olan hər bir şeyə xas azarlar ondan yan keçmir, lakin bunlar onun həyatına yalnız səthi təsir edir, onun dərinlikləri isə sakit və rahat qalır.

Bu gün bəşəriyyət əziyyətlər, acılar və müsibətlər altındadır, heç kim bundan canın qurtarmır; dünya məşəqqətlidir, lakin, Allaha şükürlər olsun ki, şəfa bizim qarşımızdadır. Qoy bizim qəlblərimiz maddi dünyadan ayrılıb ruhani dünyaya yönəlsin! Yalnız o, bizə azadlıq verə bilər! Bizə çətinliklər zor gələrsə, biz yalnız Allaha üz döndərməliyik və Onun sonsuz Mərhəməti bizə kömək olacaqdır.

Üzərimizə qayğılar və müsibətlər yağarsa, qoy üzümüz Səltənətə tərəf dönsün ki, oradan səmavi təskinlik yağacaqdır.

Xəstəlik və iztirab baş verdikdə Allahdan şəfa diləyək ki, O, bizim dualarımıza cavab verəcəkdir.

Fikirlərimiz bu dünyanın acıları ilə dolan zaman, gözlərimizi Allah şəfqətinin şirinliyinə açaq və O, bizə səmavi dinclik gətirəcəkdir! Özümüz maddi dünyanın əsarətində olsaq da, ruhumuz Səmalara yüksələ bilər və biz həqiqətən azad olacağıq!

Ömrümüz sona yaxınlaşanda əbədi dünyalar barədə düşünək ki, sevinclə dolu olaq!

Siz ətrafınızda hər yerdə maddi şeylərin qeyri-kamilliyinin sübutunu görürsünüz ki, dünyadakı fani şeylər keçicidir və onlar gerçək sevinc, fərəh, dinclik və rahatlıq verə bilməzlər. Bu xəzinələri tapa bildiyin yerdə onlardan imtina etmək ağılsızlıq olmazdırmı? Ruhani Səltənətin qapıları hamı üçün açıqdır, onun arxasında isə tam zülmət durur.

Allaha şükür olsun ki, siz, burada toplaşanlar bunu bilirsiniz, zira həyatınızın bütün acılarında siz ən yüksək təskinlik alacaqsınız. Əgər sizin yer üzərindəki həyatınızın saylı günləri qalmışdırsa, siz bilirsiniz ki, sizi əbədi həyat gözləyir. Əgər başınızın üstünü maddi qayğıların qara buludları alarsa, ruhani şəfəq sizin yolunuzu nurlandıracaqdır. Həqiqətən, hissləri Ən Qüdrətli Olanın Ruhu ilə nurlanmış kəslər ən böyük təskinlik əldə etmişdirlər.

Mən özüm qırx il həbsxanada keçirmişəm ki, onun bir ilinə də dözmək mümkün deyildir, doğrudan da bu cür həbsdə heç kim bir ildən artıq yaşaya bilməyib! Lakin, Allaha şükürlər olsun ki, bu qırx il ərzində mən həqiqətən xoşbəxt olmuşam! Hər gün yuxudan qalxanda məni elə bir hiss müşayiət edirdi ki, sanki yaxşı bir xəbər eşitmişəm, hər gecə isə mənim qəlbim sonsuz sevinclə dolurdu. Ruhani səylər mənim təsəllim, Allaha üz çevirmək isə ən böyük sevincim idi. Əgər belə olmasaydı, necə fikirləşirsiniz, mən zindanda qırx il keçirə bilərdimmi?

Buna görə də aydındır ki, ruhaniyyət Allahın verdiyi ən böyük bəxşişdir, “Əbədi Həyat” isə “üzünü Allaha tərəf çevirmək” deməkdir. Qoy sizin hər biriniz və hamınız gündən—günə ruhani cəhətdən inkişaf edəsiniz və xeyirxah əməllərdə güclənəsiniz. Qoy İlahi təsəlli sizə daha çox kömək olsun, Müqəddəs Ruh sizi azad etsin və qoy Səma Səltənətinin gücü sizinlə olsun.

Bu, mənim sizə ürəkdən arzumdur və mən Allaha dua edirəm ki, sizə bu mərhəməti bəxş etsin.

- 36 -

**Mükəmməl insan hissləri və məziyyətləri**

23 noyabr

Həzrət Əbdül-Bəha dedi:

Allahın sizə bəxş etdiyi böyük imtiyaza görə siz hamınız çox xoşbəxt olmalı və Allaha şükür etməlisiniz.

Bu, müstəsna bir ruhani toplantıdır. Allaha şükür olsun ki, sizin qəlbləriniz Ona tərəf yönəlmişdir, sizin ruhlarınız Onun Səltənətinə can atır, sizin səyləriniz ruhanidir və sizin düşüncələriniz bu fani dünyadan üstündür.

Siz təmizlik dünyasına mənsubsunuz və öz həyatınızı yalnız yemək, içmək və yatmaqla keçirməklə heyvani həyat yaşamaqla razılaşmırsınız. Siz əsl insanlarsınız! Sizin fikirləriniz və səyləriniz insan kamilliyinin əldə olunmasına yönəlmişdir. Sizin həyatınızın məqsədi yaxşılıq etmək və başqalarına xoşbəxtlik bəxş etməkdir. Sizin ən böyük arzunuz dərd-qəm çəkənlərə təsəlli vermək, zəifləri dəstəkləmək və məyus olmuş insanlara ümid verməkdir. Sizin düşüncələriniz gecə-gündüz İlahi Səltənətə yönəlmişdir, qəlbləriniz isə Allah Sevgisi ilə doludur.

Buna görə də, siz nə ziddiyyət, nə kin, nə nifrət tanımırsınız, çünki siz bütün canlı varlıqları sevir və hər bir şeydə xeyir axtarırsınız.

Bunlar kamil insan hissləri və məziyyətləridir. Əgər insanda bunların heç biri olmazsa, o, yaşamasa, bundan yaxşıdır. Əgər lampa artıq işıq vermirsə, onu tullamaq lazımdır. Əgər ağac bəhər vermirsə, onu kəsmək yaxşıdır, çünki o, torpağı əbəs yerə yükə salır.

Həqiqətən, insanların məziyyətlər olmadan yaşamağındansa, yaşamamağı min dəfə yaxşıdır.

Görmək üçün bizə göz verilmişdir, lakin biz ondan istifadə etmiriksə, onun nə xeyri var? Eşitmək üçün bizə qulaq verilmişdir, lakin biz karıqsa, onun faydası nədir?

Bizə dil verilmişdir ki, biz Allaha şükür edək və yaxşı əməlləri xəbər verək, lakin biz lalıqsa, onun heç bir xeyri yoxdur!

Hamını Sevən Allah insanı İlahi nuru saçmaq və dünyanı sözləri, əməl və həyatı ilə işıqlandırmaq üçün yaratdı. Əgər onun məziyyətləri olmasa, o, adi heyvandan heç nə ilə fərqlənmir, şüurdan məhrum heyvan isə rəzil bir şeydir.

Səmavi Ata insanlara zəka kimi qiymətsiz bəxşiş vermişdir ki, o, maddiyyat zülmətini yaran və dünyaya xeyir və həqiqət gətirən ruhani işığa çevrilsin. Əgər siz Həzrət Bəhaullahın Təlimlərinə səylə əməl etsəniz, doğrudan da dünyanın nuruna və ruhuna, bəşəriyyətin təsəllisinə və köməyinə və bütün Kainatın çiçəklənmə mənbəyinə çevriləcəksiniz. Buna görə də, bütün qəlbiniz və ruhunuzla İlahi Kamilliyin əhdlərinə əməl etməyə çalışın və əmin olun ki, əgər sizin üçün təyin edilmiş həyatla yaşaya bilsəniz, Səmavi Səltənətdə Əbədi Həyat və sonsuz sevinc sizi gözləyir və ilahi kömək sizi gündən-günə daha da gücləndirəcəkdir.

Mən bütün qəlbimlə dua edirəm ki, sizin hər biriniz bu mükəmməl sevincə nail ola biləsiniz!

- 37 -

**İnsanların özgə xalqların müsibətlərinə qarşı rəhmsiz laqeydliyi**

24 noyabr

Həzrət Əbdül-Bəha dedi:

Elə indi mənə xəbər verdilər ki, Fransada dəhşətli qəza baş vermişdir. Qatar çaya düşmüş və ən azı iyirmi nəfər həyatını itirmişdir. Bu bədbəxt hadisə bu gün Fransa parlamentində müzakirə predmeti olacaqdır və Dövlət Dəmir Yollarının Direktoru da məruzə etmək üçün çağırılmışdır. Ona yolların vəziyyəti barədə və bədbəxt hadisənin səbəbləri ilə bağlı suallar veriləcəkdir və şübhəsiz ki, müzakirələr olduqca qızğın keçəcəkdir. Mənə qəribə və təəccüblü gəlir ki, bu ölkədə iyirmi nəfərin ölümü bu qədər diqqət və həyəcana səbəb oldu, hərçənd, Tripolidə minlərlər italyanın, türkün və ərəbin bir-birini qırması faktına hamı soyuq və etinasız yanaşır! Bu qırğının dəhşəti hökuməti heç bir qədər də narahat etmir, hərçənd axı o yazıqlar da insandır.

Nəyə görə bu iyirmi insanın taleyi özünə bu qədər geniş diqqət cəlb edir və bu cür dərin acıya səbəb olur, beş min qurbanın həyatı isə cəmiyyəti laqeyd qoyur? Axı onlar hamısı eyni insan ailəsinə aid olan adamlardır, yalnızca müxtəlif ölkələrdə yaşayır və müxtəlif millətlərə mənsubdurlar. Bu hadisələrdən kənarda duran xalqlara fərqi yoxdur ki, insanları parça-tikə edirlər, onları kütləvi qırğın narahat etmir! Bu nə qədər ədalətsiz və rəhmsizdir və xeyirxah və səmimi hisslərə ziddir! Axı başqa ölkələrdə yaşayan insanların da həyat yoldaşları və uşaqları, anaları, qızları və nəvələri vardır! Çətin ki, o ölkələrdə acı ağlaşma səslərinin gəlmədiyi ev qalsın və çətin ki, müharibənin amansız əlinin uzanmadığı yuva tapasan.

Təəssüf ki, biz hər yerdə insanın nə qədər qəddar, tərəfkeş və ədalətsiz olduğunun, onun Allaha əsl inamdan və Onun əhdlərini yerinə yetirməkdən nə qədər uzaq olduğunun şahidi oluruq.

Əgər bu xalqlar digərlərini qılınc və toplarla öldürməyə can atmaq əvəzinə, bir-birini sevsələr və bir-birinə kömək etsələr, nə gözəl olardı! Canavar kimi bir-birini tikə-tikə parçalamaq əvəzinə, göyərçin dəstəsi kimi sülh və həmrəylik içində yaşamaq daha yaxşı olmazdırmı?

İnsan nəyə görə bu qədər daşürəklidir? Bunun səbəbi ondadır ki, o, hələ Allahı tanımır. Əgər o, Allahı dərk etsəydi, onun qanunlarına qarşı çıxmazdı; əgər insan ruhani düşünə bilsəydi, bu cür həyat tərzi onun üçün qeyri-mümkün olardı. Əgər o, sadəcə Allah peyğəmbərlərinin qanunlarına və əhdlərinə inansa, onları dərk etsə və onların təlimlərinə uyğun hərəkət etsə, daha yer üzünün siması müharibələrlə pozulmaz.

Əgər insan heç olmasa, ədalət cücərtilərinə malik olsa, bu cür vəziyyət qeyri-mümkün olardı.

Buna görə də, mən sizə söyləyirəm: dua edin – dua edin və üzünüzü Allaha tərəf çevirin ki, O öz sonsuz şəfqəti və mərhəməti ilə yolunu azanlara kömək edə və onlara doğru yol göstərə bilsin. Dua edin ki, O, onlara ruhani idrak bəxş etsin, səbir və mərhəmətə öyrətsin, fikirlərini açsın və ruhani bəxşişlərlə mükafatlandırsın. O zaman sülh və sevgi əl-ələ verərək bütün ölkələri gəzər, bu yazıq və bədbəxt insanlar isə rahatlıq taparlar.

Gəlin hamımız gecə-gündüz yer üzündə daha yaxşı şərtlərin yaranması üçün çalışaq. Bu cür dəhşətli hadisələri görəndə mənim qəlbim parça-parça olur və ucadan hayqırır – qoy onun hayqırtısı başqa qəlblərə də çatsın!

O zaman korlar görəcək, ölülər diriləcək, ədalət bərqərar olacaq və yer üzündə daim hökm sürəcəkdir.

Mən sizdən xahiş edirəm ki, bütün qəlbiniz və ruhunuzla bunun həyata keçməsi üçün dua edəsiniz.

- 38 -

**Biz sayımızın azlığına görə ruhdan düşməməliyik**

25 noyabr

Həzrət İsa öz missiyasına başlayanda O, Qüdsə gəlir. O, insanları Allah Səltənətinə səsləyir, Əbədi Həyata dəvət edir və kamilliyə nail olmağa çağırır. O Parlaq ulduzdan Nəsihət Nuru saçır və sonda O, Öz həyatını bəşəriyyət üçün qurban verir.

Özünün bütün ilahi həyatı boyu O, zülm və müsibətlərdən əziyyət çəkmişdir, lakin, buna baxmayaraq, bəşəriyyət Ona düşmən kəsilmişdir!

Ona böhtan atır, Onu təhqir edir, Onunla pis rəftar edir və Ona lənət oxuyurdular. Onunla insan kimi davranmırdılar, lakin bütün bunlara baxmayaraq, O, mərhəmət, ən böyük xeyirxahlıq və sevgi təcəssümü idi.

O, bütün bəşəriyyəti sevirdi, lakin Onu anlamağa qabil olmayan insanlar onunla düşmən kimi davranırdılar. Onlar Onun sözlərinə dəyər vermir və Onun sevgisinin atəşi ilə parlamırdılar.

Sonralar onlar Onun kim olduğunu başa düşdülər, Onun Müqəddəs və İlahi Nur olduğunu, Onun sözlərinin isə Əbədi Həyat daşıdığını dərk etdilər.

Onun qəlbi bütün dünyaya sevgi ilə dolu idi, Onun xeyirxahlığı hamıya çatırdı, insanlar bunu anlayanda peşiman oldular, lakin, təəssüf ki, artıq çox gec idi – Onu çarmıxa çəkmişdilər!

Yalnız onun göylərə ucalmasından çox illər keçdikdən sonra onlar Onun kim olduğunu bildilər, göylərə ucaldığı vaxta qədər isə Onun ətrafında yalnız bir neçə şagirdi vardı; yalnız azsaylı ardıcılları Onun ehkamlarına inanır və Onun qanunlarına riayət edirdilər. Cahillər deyirdilər: “Bu adam kimdir? Onun cəmi bir neçə şagirdi vardır!” Lakin bilən insanlar deyirdilər: “O, Şərqi və Qərbi nurlandıracaq Günəşdir, O, dünyaya həyat verəcək Məzhərdir”.

İlk şagirdlərin gördüklərini dünya sonralar dərk etdi.

Buna görə də, siz Avropada yaşayanlar az olduğunuz üçün və ya bəzi insanların sizin Əmrin əhəmiyyətsiz olduğunu düşündüyü üçün ruhdan düşməyin. Sizin toplantılara az insan gəlsə də, qətiyyətinizi itirməyin, sizə gülsələr və sizi qarşı çıxsalar da, məyus olmayın, çünki Məsihin həvariləri də buna bənzər şeylərə dözməli olmuşdular. Onları biabır edir, lənətləyir və onlarla pis rəftar edirdilər, lakin, sonda onlar qalib gəldilər, onların düşmənləri isə haqsız olduqlarını bildilər.

Əgər sizə münasibətdə tarix təkrar olunarsa və bütün bunlar sizin başınıza gələrsə, məyus olmayın, əksinə sevinin və Allaha şükür edin ki, siz də bir vaxtlar müqəddəslərin əzab çəkdiyi kimi əzab çəkməli olursunuz. Əgər kimsə sizinlə münaqişə aparırsa, ona qarşı mehriban olun; əgər kimsə sizə qarşı çıxırsa, öz inamınızda sarsılmaz olun; əgər kimsə sizi tərk edirsə və sizdən qaçırsa, bu insanlara tərəf gedin və onlara mehribanlıq göstərin. Heç kimə zərər verməyin; hamı üçün dua edin; çalışın ki, sizin nurunuz dünyanı işıqlandırsın və bayrağınız uca Səmalara yüksəlsin. Sizin nəcib həyatınızın gözəl rayihəsi bütün yer üzünü bürüyəcəkdir. Sizin qəlblərinizdə yanan həqiqət nuru ən uzaq üfüqləri nurlandıracaqdır!

Ətrafdakıların laqeydliyi və kini heç bir əhəmiyyət kəsb etmir, ən mühüm olan sizin öz həyatınızdır.

Səmavi Səltənətin həqiqətini axtaranların hamısı ulduz kimi parlayır; onlar bəhərlə dolu meyvə ağacları və ya qiymətli mirvarilərlə dolu dənizlər kimidir.

Buna görə də, yalnız Allahın Mərhəmətinə inanın və İlahi Həqiqəti yayın.

- 39 -

**Parisdə Pastor Vaqnerin (Fuaye de l’Am) kilsəsində Həzrət Əbdül-Bəhanın çıxışı**

26 noyabr

Haqqımda deyilmiş xoş sözlər məni dərindən mütəəssir etdi və mən ümid edirəm ki, sizin səmimi sevgi və məhəbbətiniz günü-gündən artacaqdır. Allah istəmişdir ki, sevgi yer üzündə həyatverici güc olsun və siz hamınız bilirsiniz ki, mən sevgi haqqında necə sevinclə danışıram.

Bütün zamanlarda Allahın peyğəmbərləri yer üzünə göndərilmişdilər ki, həqiqət işinə xidmət etsinlər – Həzrət Musa həqiqət qanunu gətirmişdir və ondan sonra bütün İsrail peyğəmbərləri bu qanunu yaymışdılar.

Həzrət İsa gələndə O, həqiqətin parlaq məşəlini yandırdı və onu yüksəklərə qaldıraraq bütün dünyanı nurlandırdı. Bundan sonra onun tərəfindən seçilmiş həvarilər gəldilər və Mürəbbinin təliminin nurunu daha geniş yayıb getdilər.

Bundan sonra Həzrət Məhəmməd gəldi və O, vəhşi bir xalq arasında öz vaxtında və öz yolu ilə həqiqəti açdı; Allahın seçilmişlərinin missiyası həmişə məhz bundan ibarət olmuşdur.

Beləliklə, nəhayət İranda Həzrət Bəhaullah zühur etdi, Onun ən böyük arzusu sönməkdə olan həqiqət nurunu bütün ölkələrdə yenidən yandırmaq idi. Allahın hər bir müqəddəs bəndəsi bütün dünyada sevgi və birlik nurunu yaymağa çalışmışdır ki, maddiyyat zülməti dağılsın və ruhaniyyət işığı yenidən bütün bəşəriyyəti nurlandırsın. O zaman nifrət, böhtan və qətllər yoxa çıxacaq, dünyada bütünlüklə sevgi, birlik və sülh hökm sürəcəkdir.

Allahın bütün Məzhərləri eyni məqsədlə gəlmiş, onlar hamısı insanları məziyyətlər yoluna çıxarmağa çalışmışdır. Ancaq, biz, onun bəndələri hələ də bir-birimizlə mübahisə edirik! Bu nəyə görə baş verir? Niyə biz bir-birimizi sevmir və birlik içində yaşamırıq?

Çünki biz bütün dinlərin Allah təkdir, O bizim hamımızın Atasıdır və bizim hamımız Onun Mərhəmət dəryasına qərq olmuş və Onun zərif Qayğısının müdafiəsi və mühafizəsi altındayıq deyə bəyan edən əsas prinsiplərinə göz yummuşuq.

Həqiqətin Calallı Günəşi hamıya eyni saçır, İlahi Mərhəmət suları hamının üzərinə eyni səpilir və O, Öz İlahi təyidlərini Özünün bütün övladlarına bəxş edir.

Bu Sevən Allah bütün məxluqatlara əmin-amanlıq arzulayır, o zaman onlar nəyə görə vaxtlarını bir-biri ilə müharibələrə sərf edirlər?

O, Öz övladlarını sevir və onların qeydinə qalır, onlar Onu niyə unudurlar?

O, bizim hamımıza qarşı bir ata kimi diqqətlidir, niyə biz öz qardaşlarımıza xor baxırıq?

Sözsüz ki, Allahın bizi necə sevdiyini və qayğı göstərdiyini dərk etsək, biz öz həyatımızı elə dəyişdirməli olacağıq ki, Ona daha çox oxşayaq.

İstisnasız olaraq bizim hər birimizi Allaha yaratmışdır, o zaman nəyə görə biz Onun istəklərinə zidd gedirik, axı biz hamımız Onun övladlarıyıq və eyni Atanı sevirik. Hər tərəfdən bizi əhatə edən bütün bu mübahisələr, ziddiyyətlər və çəkişmələr hamısı ona görə baş verir ki, insanlar *ayinlərə* və zahiri adətlərə çox bağlıdır və sadə və əsas təşkil edən həqiqəti unudurlar. Dinləri bir-birindən fərqləndirən yalnız *zahiri mərasimlərdir* və mübahisə və düşmənçiliyi yaradan da elə bunlardır, dinlərin mahiyyəti isə həmişə *eyni* və birdir. Onların mahiyyəti həqiqətdir, həqiqət isə bölünməzdir. Həqiqət Allahın nəsihəti, dünyanın nurudur, o, sevgidir, o, mərhəmətdir. Həqiqətin bu keyfiyyətləri həm də Müqəddəs Ruhdan ilhamlanmış insan məziyyətləridir.

Buna görə də, gəlin hamımız həqiqətə dəqiqliklə sadiq qalaq və o zaman doğrudan da azad olacağıq!

Elə bir gün gələcəkdir ki, dünyanın bütün dinləri birləşcəklər, zira prinsipcə onlar artıq birdirlər. Dinlərin ayrılmasına ehtiyac yoxdur, çünki onların yalnız zahiri formaları bir-birindən fərqlidir. İnsan övladları arasında cahillikdən əziyyət çəkənlər çoxdur, gəlin onları təlimləndirməyə tələsək; digərləri uşaq kimidirlər və böyüyənə qədər qayğı tələb edir və tərbiyəyə ehtiyac duyurlar; bir başqaları xəstədir – İlahi şəfanı onlara biz çatdırmalıyıq.

Onlar cahil, xəstə və ya uşaq kimi olsalar da, biz onları sevməli və onlara kömək etməliyik, lakin onların çatışmazlıqlarına görə heç bir halda onlara qarşı kin hissi bəsləmək olmaz.

Ruhani mürəbbilərin təyinatı ondan ibarətdir ki, onlar xalqlara ruhani şəfa gətirsinlər və millətlər arasında birliyə səbəb olsunlar. Lakin, əgər onlar nifaqa səbəb olurlarsa, onların olmamağı daha yaxşıdır! Dərman xəstəliyi müalicə etmək üçün verilir, lakin, o, əziyyətləri dərinləşdirirsə, onsuz keçinmək daha yaxşıdır. Əgər din ədavətə səbəb olursa, onun ümumiyyətlə mövcud olmamağı daha yaxşı olardı.

Allah tərəfindən göndərilmiş bütün İlahi Məzhərlər dəhşətli iztirab və əziyyətlərdən keçmişlər və yeganə ümidləri yalnız insanlar arasında həqiqəti, birliyi və həmrəyliyi yaymaq olmuşdur. Məsih bütün həyatı boyu ağrı, acı və müsibətlərə ona görə qatlanmışdır ki, dünyaya mükəmməl sevgi nümunəsi göstərsin, lakin biz bütün bunlara əks olaraq hələ də bir-birimizə tamamilə başqa cür yanaşırıq.

Allah sevgini insan üçün başlıca məqsəd kimi qoymuş və bizə bir-birimizi O, bizləri sevdiyi kimi sevməyi tapşırmışdır. Hər tərəfdən eşitdiyimiz bütün bu çəkişmələr və mübahisələr yalnız maddiyyat aspektinin artmasına yönəlmişdir.

Dünyanın böyük bir hissəsi maddiyyat içində batmış və Müqəddəs Ruhun təyidlərinə etinasız yanaşır. Əsl ruhaniyyat çox az hiss olunur, dünyanın inkişafı isə əsasən maddi xarakter daşıyır. İnsanlar məhvə məhkum olan heyvanlara oxşamağa başlayırlar, necə ki, bildiyimiz kimi onların da ruhani hissləri yoxdur, onlar da Allaha üz tutmurlar və dinləri yoxdur! Ruhani qavrayış və din yalnız insana xasdır, lakin o, bunlardan məhrum olarsa, o, təbiətin əsirinə çevrilir və heyvan qarşısında heç bir üstünlüyə malik olmur.

Allah insanı bu qədər uca yaratdığı bir halda, o, heyvani mövcudatla necə razı qala bilir? Bütün məxluqatlar təbiət qanunlarına tabedir, lakin insan onlara üstün gələ bilmişdir. Günəş öz gücünə və calalına baxmayaraq, təbiət qanunlarına tabedir və öz orbitindən tük qədər də tərpənə bilməz. Böyük və qüdrətli okean öz dalğalarının qabarmasını və çəkilməsini dəyişməkdə gücsüzdü. Yalnız insan təbiət qanunlarına qarşı dura bilir!

Doğrudan da, Allah insana bu qədər ecazkar güc vermişdir ki, o, təbiəti idarə etməyə, onun üzərində hökm etməyə və ona üstün gəlməyə qadirdir.

Təbiət qanununa görə insan yalnız yer üzündə gəzməlidir, lakin o, gəmilər düzəldir və havada uçur! Quruda yaşamaq üçün yaranmış bir insan dənizdə üzür və hətta dənizin dərinliklərinə səyahət edir!

O, elektrik enerjisini idarə etməyi öyrənmişdir və ondan öz iradəsinə uyğun olaraq istifadə edir – onu lampanın içinə yerləşdirir. İnsana səs yaxın məsafədə danışmaq üçün verilmişdir, lakin insan elə qüdrətlidir ki, o, öz səsini Şərqdən Qərbə ötürən vasitələr yaratmışdır! Bütün bu nümunələr onu göstərir ki, insan təbiəti idarə edə bilir və çox zaman onun əlindən qılıncı almaqla bu qılıncı elə onun özünə qarşı qaldırır! Göründüyü kimi, insan təbiətin ağası olmaq üçün yaradılmışdırsa, onun qulu olmaq necə də ağılsızlıqdır! Allah öz xeyirxahlığı ilə bizi təbiətin sahibi etsə də, təbiəti ilahiləşdirən və ona itaət edən insanlar nə qədər kor və cahildirlər. Allahın qüdrəti hamıya aydındır, lakin insanlar gözlərini yumur və Onu görmürlər. Həqiqət Günəşi özünün bütün gözəlliyi ilə nur saçır, lakin kip yumulmuş kipriklərlə onun calalını görmək mümkün deyildir! Mən Allaha səmimi qəlbdən dua edirəm ki, Onun Mərhəməti və Xeyirxahlığı ilə sizin hamınız birləşə və sonsuz sevinclə dolasınız.

Mən sizin hamınızdan və ayrılıqda hər birinizdən xahiş edirəm ki, öz dualarınızı mənim dualarımla birləşdirəsiniz ki, dünyada müharibələr və qırğınlar sona çatsın və sevgi, dostluq, sülh və həmrəylik hökm sürsün.

Biz görürük ki, yer üzünə hər zaman qan tökülmüşdür; lakin hazırda bizi daha uca şəfəq nurlandırmışdır, insanın zəkası artmış, ruhani tələblər inkişaf etməyə başlamışdır və hökmən elə bir zaman gələcəkdir ki, dünyadakı bütün dinlər əmin-amanlıq içində olacaqlar. Gəlin bizləri ayıran zahiri formalar barədə mübahisələrə son qoyaq və əksinə, bütün bəşəriyyət sevgi ilə birləşmiş bir ailə olduğunu bilənə qədər İlahi Əmrin daha sürətlə yayılması üçün birləşək.

\*\*\*

**İkinci hissə**

Bəhai Təliminin Həzrət Əbdül-Bəha tərəfindən Parisdə izah edilmiş on bir prinsipi

*Həqiqətin axtarışı*

*Bəşəriyyətin birliyi*

*Din sevgi və rəğbətə səbəb olmalıdır*

(Ayrıca verilməmişdir)

*Din və elmin birliyi*

*Mövhumatdan imtina*

*Yaşama vasitələrinin bərabərliyi*

*Qanun qarşısında insanların bərabərliyi*

*Ümumbəşəri sülh*

*Dinin siyasətə qarışmaması*

*Qadın və kişi bərabərliyi* – *Qadınların təhsili*

*Müqəddəs Ruhun gücü*

- 40 –

**Paris Təsəvvüf Cəmiyyəti**

Parisə gəldiyim gündən Təsəvvüf Cəmiyyəti barədə dəfələrlə mənə danışıblar və mən bilirəm ki, yüksək elmli və möhtərəm insanlardan təşkil olunmuşdur. Siz yüksək ruhani ideallara malik, ağıl və zəka sahibi olan insanlarsınız və mən sizlərlə bir yerdə olmaqdan çox məmnunam.

Gəlin Allaha təşəkkür edək ki, bu axşam O, bizi bir yerə toplamışdır. Sizin həqiqəti axtardığınızı görmək mənə böyük sevinc verir. Siz mövhumat bağları ilə bağlanmamısınız və həqiqətə çatmağı ürəkdən arzulayırsınız. Həqiqəti günəşə bənzətmək olar! Günəş zülməti yaran parlayan cisimdir; eynilə həqiqət də bizim qavrayışımızın zülmətlərini yarır. Günəş insan cisminə həyat verdiyi kimi, həqiqət də onun ruhuna həyat verir. Həqiqət üfüqün müxtəlif nöqtələrindən qalxan günəşdir.

İlin mövsümlərindən asılı olaraq günəş üfüqün müxtəlif nöqtələrindən çıxır: yayda şimala daha yaxın, qışda isə cənuba, lakin doğduğu yerlər müxtəlif olsa da, günəş həmişə eynidir.

Eynilə həqiqət də belədir, zühurları çox müxtəlif olsa da, tək bir həqiqət vardır. Gözləri olan və görə bilən insanlar vardır. Üfüqün hansı tərəfində doğmasından asılı olmayaraq onlar günəşə ehtiram edirlər; və günəş qış səmasını tərk edib, yay səmasında peyda olanda da, onlar yenidən onu necə tapmaq lazım olduğunu bilirlər. Lakin elə insanlar da vardır ki, onlar yalnız günəşin doğduğu yerə ehtiram edirlər və o, özünün bütün calalı ilə üfüqün başqa bir nöqtəsində qalxdıqda, onlar onu əvvəllər peyda olduğu yerdə gözləməyə davam edirlər. Təəssüf ki, bu cür insanlar onun təyidlərindən məhruh olurlar. Həqiqətən günəşin özünə ehtiram edən kəs, onun harada peyda olmasından asılı olmayaraq həmişə onu tapacaq və dərhal üzünü onun şəfəqlərinə tərəf çevirəcəkdir.

Biz təkcə günəşin peyda olduğu yerə deyil, onun özünə ehtiram etməliyik. Eynilə bu cür də, aydın qəlbə malik insanlar harada çıxmasından asılı olmayaraq həqiqətə ehtiram edirlər. Onlar üçün onu kimin söyləməsi vacib deyildir, onlar daim axtarışdadırlar və onun harada olmasından asılı olmayaraq hər bir yerdə onu tanıyırlar. Bu elə həmin o həqiqətdir ki, bəşəriyyətin irəli getməsinə kömək edir və bütün xəlq olunmuşlara həyat verir, zira, o, Həyat Ağacıdır!

Öz təlimində Həzrət Bəhaullah həqiqətin izahını verir və mən istərdim ki, bunun üzərində qısaca dayanım, çünki mən görürəm ki, siz məni başa düşürsünüz.

Həzrət Bəhaullahın birinci prinsipi budur:

*Həqiqətin axtarışı*

İnsan öz yanlış fikirlərindən və öz şəxsi təxəyyülünün nəticələrindən xilas olmalıdır, yalnız bu zaman o, həqiqəti maneəsiz olaraq axtara bilər. Bütün dinlərdə tək bir həqiqət vardır ki, onun sayəsində bütün dünyanın birliyi gerçəkliyə çevrilə bilər.

Bütün xalqlar ümumi əsas inamlara malikdir. Həqiqət vahid və bölünməz olduğundan isə millətlər arasında mövcud olan fərqliliklər yalnız onların mövhumata bağlılığından doğur. Əgər insanlar həqiqəti axtarsaydılar, onlar birliyə yol salardılar.

Həzrət Bəhaullahın ikinci prinsipi budur:

*Bəşəriyyətin birliyi*

Hər Kəsi Sevən tək Allah Öz İlahi Mərhəmətini və Calalını bütün bəşəriyyətə verir; hər kəs Öz Xeyirxahlığını, Mərhəmətini və İltifatını Öz məxluqatlarının üzərinə səpən Ən Ucanın bəndələridir.

Bütün insanlar eyni ağacın yarpaqları və meyvələri, Həzrət Adəm ağacının budaqlarıdır və onların hamısının mənşəyi eynidir. Onların başına eyni yağış tökülür, eyni isti günəş onlara güc verir və eyni külək onları təravətləndirir. Həqiqətən mövcud olan və onları ayıran yeganə fərq ondan ibarətdir ki, öyüd-nəsihət verilməli olan uşaqlar, təlim verilməli olan cahillər, və qulluq və müalicəyə ehtiyacı olan xəstələr vardır; buna görə də, mən deyirəm ki, bütün bəşəriyyət Allah Mərhəməti və Comərdliyi ilə əhatə olunmuşdur. Müqəddəs Yazılarda deyildiyi kimi: Bütün insanlar Allah qarşısında bərabərdir. O, insanlar arasında heç bir fərq qoymur.

Həzrət Bəhaullahın üçüncü prinsipi budur:

*Din sevgi və rəğbətə səbəb olmalıdır*

Din qəlbləri birləşdirməli, yer üzündən müharibələrin və çəkişmələrin silinməsinə səbəb olmalı, ruhaniyyət doğurmalı, hər bir qəlbə həyat və nur gətirməlidir. Əgər din ziddiyyətlərə, nifrətə və ixtilaflara səbəb olursa, onsuz keçinmək daha yaxşı olardı və belə bir dindən uzaqlaşmaq özü həqiqətən dini bir əməl olardı. Zira, aydındır ki, dərmanın təyinatı sağlamlıq yaratmaqdır, o, əziyyətləri dərinləşdirirsə, onu qəbul etməmək daha yaxşıdır. Sevgiyə və birliyə aparmayan hər hansı bir din, din deyildir. Bütün müqəddəs peyğəmbərləri ruhun təbibləri adlandırmaq olar, onlar bəşəriyyətin sağalması üçün reseptlər vermişdilər, buna görə də, xəstəliyi şiddətləndirən istənilən dərman böyük və ən ali Təbibdən gələ bilməz.

Həzrət Bəhaullahın dördüncü prinsipi budur:

*Din və elmin birliyi*

Din və elmi quşun qanadları ilə müqayisə edə bilərik; uçmaq üçün quşa iki qanad lazımdır, tək biri olarsa, o, tamamilə faydasızdır. Dinin elmə zidd olan və ona qarşı çıxan istənilən forması cahillikdir, belə ki, cahillik elmə qarşıdır.

Yalnız adətlərdən və mövhumatçı ayinlərdən ibarət din həqiqət deyildir. Gəlin dinin və elmin birliyinin vəsiləsi olmaq üçün var gücümüzlə çalışaq.

Həzrət Məhəmmədin kürəkəni Həzrət Əli demişdir: “Elmə uyğun gələn hər bir şey dinə də uyğundur”. İnsan zəkasının başa düşə bilmədiyi bir şey din tərəfindən qəbul edilə bilməz. Din və elm əl-ələ addımlayır və elmə zidd olan istənilən din həqiqət deyildir.

Həzrət Bəhaullahın beşinci prinsipi budur:

*Dini, irqi və ya siyasi mövhumat bəşəriyyətin təməlini pozur*

Dünyadakı bütün ixtilaflar, nifaq, müharibə və qırğınlar bu və ya digər mövhumat səbəbindən baş verir.

Bütün dünyaya tək bir ölkə, bütün millətlərə tək bir millət, bütün insanlara tək bir irqin nümayəndəsi kimi baxmaq lazımdır. İnsanları irqi, milli və dini əlamətlərinə görə ayırmaq insan tərəfindən düşünülmüşdür və yalnız onun fikirlərində mövcuddur. Allah qarşısında nə fars, nə ərəb, nə fransız, nə ingilis yoxdur, zira, Allah hamı üçün Allahdır və bütün məxluqat onun üçün eynidir. Biz Allahın buyurduqlarına əməl etməli və hər bir mövhumatdan yaxa qurtarmaqla və yer üzündə sülhü bərqərar etməklə Onun ardınca getməyə çalışmalıyıq.

Həzrət Bəhaullahın altıncı prinsipi budur:

*Yaşama vasitələri üçün bərabər imkanlar*

Hər bir insan yaşamaq haqqına malikdir; həmçinin insanların istirahət etmək və müəyyən rifaha malik olmaq hüququ vardır. Zəngin insan öz sarayında cah-calal və tam rahatlıq içində yaşadığı kimi, yoxsul insan da həyat üçün zəruri şeylərə malik olmalıdır. Heç kim acından ölməli deyil; hər kəsin kifayət qədər pal-paltarı olmalıdır; bəziləri həddən artıq zənginliyə malik olduğu halda, digərləri yaşama vasitələrindən məhrum olmamalıdır.

Gəlin var gücümüzlə yer üzündə daha xoşbəxt şərtlər yaratmağa çalışaq ki, heç kim məhrumiyyətdə qalmasın.

Həzrət Bəhaullahın yeddinci prinsipi budur:

*İnsanların bərabərliyi* – *qanun qarşısında bərabərlik*

Fərd yox, yalnız *Qanun* hökm etməlidir; bunun sayəsində dünya gözəl bir məkana çevriləcək və gerçək qardaşlıq həyata keçəcəkdir. Həmrəyliyə nail olmaqla insanlar həqiqəti tapacaqlar.

Həzrət Bəhaullahın səkkizinci prinsipi budur:

*Ümumbəşəri sülh*

Bütün ölkələrin xalqları və hökumətləri Ali Tribunalı seçməlidirlər ki, burada hər bir ölkə və hökumətdən olan nümayəndələr tam razılıq ruhunda iştirak edəcəkdir. Bütün mübahisəli məsələlər vəzifəsi müharibələrin qarşısını almaq olan bu Məhkəməyə verilməlidir.

Həzrət Bəhaullahın doqquzuncu prinsipi budur:

*Din özünü siyasi məsələlərə qarışdırmamalıdır*

Din ruhani məsələlərlə məşğul olur, siyasət isə dünyəvi məsələlərlə. Dinin fəaliyyət dairəsi fikir dünyası olduğu halda, siyasətin fəaliyyət sahəsində xarici şərtlər dünyası durur.

Ruhanilərin işi insanları maarifləndirmək, onlara təlim vermək, düzgün məsləhətlərlə kömək etmək və öyüd-nəsihət verməkdir ki, onlar ruhani cəhətdən inkişaf edə bilsinlər. Bunun siyasi məsələlərlə heç bir əlaqəsi yoxdur.

Həzrət Bəhaullahın onuncu prinsipi budur:

*Qadınların təhsili və təlimi*

Qadınlar kişilərlə eyni bərabər hüquqlara malikdirlər. Onlar cəmiyyətin dini və ictimai həyatında çox vacib rol oynayırlar. Qadınların tam şəkildə öz ən yüksək imkanlarına çatmasının qarşısı alındıqca, kişilər də onlar üçün olan yüksək dərəcəyə nail ola bilməyəcəklər.

Həzrət Bəhaullahın on birinci prinsipi budur:

*Müqəddəs Ruhun gücü, Ruhani inkişafa təkcə bununla nail olmaq mümkündür*

Yalnız Müqəddəs Ruhun əsməsi sayəsində ruhani inkişafa çatmaq olar. Maddi dünya nə qədər sürətlə inkişaf etsə də və onu nə qədər cah-calallı şeylər bəzəsə də, ruhu olmayınca, o, cansız cisimdən başqa bir şey ola bilməyəcəkdir, zira, cismi canlandıran ruhdur; cismin öz-özlüyündə heç bir gerçək əhəmiyyəti yoxdur. Müqəddəs Ruhun təyidləri olmasa, maddi bədən ətalətdə qalardı.

Bu, Həzrət Bəhaullahın bəzi prinsiplərinin çox qısa şərhi idi.

Qısası, siz hamınız həqiqəti sevməlisiniz, gəlin fərdiyyət qarşısında sitayişdən ciddi-cəhdlə qaçmaqla, hər zaman və hər yerdə həqiqəti axtaraq. Gəlin harada nur saçmasından asılı olmayaraq işığı görə bilək və qoy harada peyda olmasından asılı olmayaraq həqiqət nurunu seçməyə qabil olaq. Gəlin çiçəkləri tikanlarla əhatələnmiş qızılgüllərin rayihəsindən həzz alaq və hər bir təmiz çeşmədən axan su ilə susuzluğumuzu yatıraq.

Parisə gəldiyim gündən bəri sizin kimi parislilərlə görüşlərim mənə böyük zövq vermişdir, çünki, siz, Allaha şükürlər olsun ki, savadlı və mövhumatdan uzaq insanlarsınız və həqiqəti tapmağın həsrətini çəkirsiniz. Sizin qəlblərinizdə bəşəriyyətə sevgi yaşayır və siz bacardığınız qədər özünüzü xeyriyyəçi işlərə və bəşəriyyətin birliyinə həsr etməyə çalışırsınız. Bu, Həzrət Bəhaullahın xüsusən arzuladığı ən başlıca məqamdır.

Buna görə də, mən sizin aranızda olmaqdan belə xoşbəxtəm və mən sizin üçün dua edirəm ki, siz Allahın Təyidlərini ala biləsiniz və bu ölkə boyu ruhaniyyətin yayılmasının vəsilələri ola biləsiniz.

Siz artıq gözəl maddi sivilizasiya qurmusunuz və eynilə də ruhani sivilizasiyaya da malik olacaqsınız.

*Cənab Blek Həzrət Əbdül-Bəhaya təşəkkür edir və O, söyləyir:*

“Səmimi hisslərinizə görə sizə çox minnətdaram. Ümid edirəm ki, bu iki hərəkat ən yaxın zamanda bütün yer üzündə yayılacaqdır. O zaman bəşəriyyətin birliyi dünyanın mərkəzində öz çadırını quracaqdır.

- 41 -

**Birinci prinsip – Həqiqətin axtarışı**

**4-cü Kamoens prospekti, Paris**

10 noyabr

Həzrət Bəhaullahın Təliminin birinci prinsipi budur:

*Həqiqətin axtarışı*

Həqiqət axtarışında uğur qazanmaq istəyən hər bir kəs, hər şeydən əvvəl, keçmişin bütün ənənəvi qalıqlarına göz yummalıdır.

Keçmişin ənənəvi qalıqları yəhudilərdə də vardır, bütpərəstlər və zərdüştilər də, xristianlar da ondan azad deyildirlər! Zaman keçdikcə hər bir din ənənə və ehkamlara bağlanmış vəziyyətdə qalır.

Müxtəlif dini inancların ardıcılları məhz onların dininin həqiqət olduğunu, bütün qalanların isə yanlış olduğunu iddia edirlər. Onlar yalnız özlərini düz sanır, qalanları isə səhv qəbul edirlər. Yəhudilər inanırlar ki, yalnız onlar həqiqətə sahibdirlər və buna görə də, bütün digər dinləri ittiham edirlər. Xristianlar iddia edirlər ki, onların dini yeganə həqiqi dindir, bütün qalanları isə yanlışdır. Bütpərəstlər və Müsəlmanlar da eyni vəziyyətdədirlər; onlar hamısı özünə qapılmışdır. Əgər onların hamısı bir-birini pisləyirsə, o zaman biz həqiqəti harada axtarmalıyıq? Onlar hamısı bir-birinə zidd gedirlərsə, hamısı haqlı ola bilməz. Əgər hər kəs yalnız onun dininin həqiqət olduğunu hesab edirsə, o, digər dinlərdə olan həqiqətə münasibətdə öz gözlərini yummuş olur. Məsələn, əgər yəhudi İsrailin zahiri dini ayinlərinə böyük əhəmiyyət verirsə, bu, ona hər hansı bir başqa dində mövcud ola *bilən* həqiqəti qəbul etməyə mane olur; onun üçün bunların *hamısı bütünülüklə* onun dinində cəmlənmişdir!

Buna görə də, biz zahiri dini forma və adətlərdən əl çəkməliyik. Biz başa düşməliyik ki, nə qədər gözəl olub-olmasa da, bu forma və adətlərin mahiyyəti İlahi həqiqətin qaynar qəlbini və canlı bədən üzvlərini bürüyən paltar kimidir. Əgər həqiqəti bütün dinlərin mərkəzində aşkar etmək istəyiriksə, biz ənənəvi mövhumatdan imtina etməliyik. Günəşin Allah olduğuna inanan Zərdüşti digər dinlərlə necə razılaşa bilər? Müxtəlif tanrılara səcdə edən bütpərəst Allahın birliyini necə dərk edə bilər?

Buna görə də, aydındır ki, həqiqət axtarışında hər hansı bir tərəqqiyə nail olmaq üçün biz mövhumatdan imtina etməliyik. Əgər bütün axtaranlar bu prinsipə riayət etsələr, onlar həqiqətin aydın görüntüsünü əldə edəcəklər.

Əgər beş nəfər həqiqəti axtarmaq üçün bir yerə yığılsa, onlar bundan başlamalıdırlar ki, onların hər biri öz konkret şərtlərini unutsun və öz yanlış fikirlərindən imtina etsin. Həqiqəti tapmaq üçün biz öz mənfi rəylərimizi və mənasız bayağı təsəvvürlərimizi bir kənara qoymalıyıq; bizə açıq və həssas zəka sahibi olmaq lazımdır. Əgər bizim piyalə öz “mənimizlə” dolmuşdursa, o zaman orada həyat suyu üçün yer olmayacaqdır. Bizim özümüzü haqlı, başqalarını isə səhv saymağımız faktı birlik yolunda bütün əngəllərin ən böyüyüdür; birlik isə, əgər biz həqiqətə çatmaq istəyiriksə, çox zəruridir, zira, həqiqət *birdir*.

Buna görə də, əgər biz səmimi qəlbdən həqiqəti tapmaq istəyiriksə, öz yanlış fikirlərimizdən və mövhumatdan üz döndərməliyik. Öz şüurumuzda ehkam, möhvumat və yanlışlıqları həqiqətdən ayırmayana qədər biz uğur əldə edə bilməyəcəyik. Biz bir şeyi ciddi şəkildə tapmaq arzusunda olduğumuz zaman onu hər yerdə axtarırıq. Həqiqət axtarışında da biz daim bu prinsipə sadiq qalmalıyıq.

Elm qəbul olunmalıdır. Heç bir həqiqət başqa həqiqətə zidd deyildir. İşıq hansı lampada yanmasından asılı olmayaraq yaxşıdır! Qızılgül hansı bağda bitməsindən asılı olmayaraq gözəldir! Ulduz Şərqdə, yoxsa Qəbdə parlamasından asılı olmayaraq hər yerdə eyni cür nur saçır. Mövhumatdan azad olun və o zaman siz üfüqün hansı nöqtəsində doğmasından asılı olmayaraq Həqiqət Günəşini sevəcəksiniz! Siz başa düşəcəksiniz ki, əgər həqiqətin İlahi nuru Həzrət İsa Məsihin simasında zühur etmişdirsə, o, Həzrət Musada da, Buddada da saçmışdır. Ürəkdən axtaranlar bu həqiqəti dərk edirlər. “Həqiqət Axtarışı” deyiləndə də məhz bu nəzərdə tutulur.

Bu, həm də o deməkdir ki, biz həqiqət yolunda addımlarımıza mane ola bilən əvvəllər öyrəndiklərimiz hər bir şeydən azad olmağa hazır olmalıyıq; zərurət yaranarsa, biz tərəddüd etmədən, öz təhsilimizi lap əvvəldən başlamalıyıq. Biz buna yol verməməliyik ki, hər hansı bir dinə, yaxud hər hansı bir görkəmli şəxsiyyətə məhəbbət bizi o dərəcədə kor etsin ki, biz mövhumatın əsiri olaq! Biz yalnız bütün bu bağlardan özümüzü azad etdiyimiz və müstəqil əqlimizlə axtarışa başladığımız zaman öz məqsədlərimizə çata biləcəyik.

“Həqiqəti axtarın və o, sizi azad edəcəkdir”. O zaman bütün dinlərdəki həqiqət bizə açılacaqdır, zira, həqiqət bu dinlərin hər birində vardır və o, birdir!

- 42 -

**İkinci prinsip – Bəşəriyyətin birliyi**

11 noyabr

Dünən mən Həzrət Bəhaullahın birinci prinsipi, daha dəqiq desək, “Həqiqətin Axtarışı” barədə, insanlar üçün başqa dinlərdə olan həqiqətə münasibətdə gözlərini kor edən bütün mövhumat və ənənələrdən azad olmağın nə qədər vacib olduğundan danışdım. Hər hansı bir din formasına sevgi və bağlılığa görə o, bütün digərlərinə nifrət etməyə yol verməməlidir. Onun həqiqəti bütün dinlərdə axtarması vacibdir və onun səyləri səmimi olarsa, bunlar mütləq uğurla başa çatacaqdır.

Beləliklə, Həqiqət Axtarışında etdiymiz ilk tapıntı bizi “Bəşəriyyətin Birliyini” elan edən ikinci prinsipə gətirib çıxaracaqdır. Bütün insanlar tək bir Allahın bəndələridir. Tək bir Allah dünyanın bütün xalqları üzərində hökm edir və öz övladlarına görə sevinir. Bütün insanlar bir ailəyə aiddir; bəşəriyyətin tacı hər bir insanın başındadır.

Xaliqin gözündə Onun bütün övladları bərabərdir; Onun xeyirxahlıqları hamının üzərinə yağır. O, hər hansı bir milləti digərindən üstün tutmur, hamı Onun yaratdığı məxluqatdır. Belə olduğu halda nə üçün biz bir irqi digərindən fərqləndirərək bölgülər aparırıq? Nəyə görə biz xalqlar arasında ayrılıq və nifaqa səbəb olan mövhumat və ənənə maneələri yaradırıq?

İnsan ailəsinin üzvləri arasında yeganə fərq onların inkişaf dərəcəsindən ibarətdir. Onların bəziləri cahil uşaq kimidir ki, yetkinləşənə qədər onlara təlim-tərbiyə verilməlidir. Digərləri xəstə kimidir və şəfqətli və diqqətli qulluğa ehtiyac duyurlar. Heç kim pis və ya zalım deyildir! Biz bu yazıq uşaqlara qarşı nifrət bəsləməli deyilik. Biz onlara qarşı ən böyük xeyirxahlıqla davranmalı, xəstələrə qayğı ilə qulluq göstərməli və cahillərə təlim verməliyik.

Düşünün: birlik mövcudluğun yeganə şərtidir. Sevgi həyatın özünün əsas səbəbidir; digər tərəfdən isə, parçalanma ölümə gətirib çıxarır. Məsələn, maddi məxluqat aləmində hər şey öz həyatına görə birliyə borcludur. Ağacın, mineralın və ya daşın ibarət olduğu elementlər cazibə qanunu sayəsində bir yerdə dururlar. Əgər bu qanun bir anlıq belə fəaliyyətini dayandırsa, elementlərin bağlılığı pozular, onlar parçalanarlar və predmet öz-özlüyündə mövcudluğunu dayandırar. Bu gözəl gülün yaranması zamanı cazibə qanunu sayəsində bir sıra müəyyən elementlər bir yerə toplanmışdır, lakin, əgər birdən cazibə qanunu təsirini itirsə, gül parçalanar və bir gül kimi mövcudluğunu tamamlayar.

Bu böyük insan cisminə münasibətdə də belədir. Ecazkar Cazibə Qanunu, Ahəng və Birlik bu son dərəcə gözəl Məxluqun ibarət olduğu elementləri bir yerdə saxlayır.

Bütövə aid olan hər bir şey onun hissələrinə də aiddir; söhbətin güldən, yoxsa insan bədənindən getməsindən asılı olmayaraq, cazibə qanunu öz fəaliyyətin dayandırdıqda bunların hər ikisi ölür. Buna görə də, aydındır ki, cazibə, ahəng, birlik və Sevgi həyatın şərtləridir, itələmə, nizamsızlıq, ədavət və parçalanma isə ölümə gətirib çıxarır.

Beləliklə, biz gördük ki, parçalanmanın mövcudluq dünyasına gətirdiyi hər bir şey ölümə səbəb olur. Eynilə Ruh dünyasında da bu cür qanun fəaliyyət göstərir.

Buna görə də, Tək olan Allahın hər bir bəndəsi nifaq, ziddiyyət və mübahisələrdən hər vəchlə qaçmaqla sevgi qanununa riayət etməlidir. Təbiəti müşahidə etdiyimiz zaman biz görürük ki, ən dinc heyvanlar sürü və dəstə halında birləşir, şir, pələng və canavar kimi yırtıcı, vəhşi heyvanlar isə sivilizasiyadan uzaqda, ucqar cəngəlliklərdə yaşayır. İki canavar, yaxud iki şir bir-biri ilə dostcasına yola getməklə yaşaya bilər, lakin, minlərlə qoyun-quzu eyni axuru bölüşə bilər və çoxlu sayda maral bir sürüdə birləşə bilər. Eyni yerdə yalnız iki qartal yuva sala biləcəyi halda, minlərlə göyərçin birlikdə yaşaya bilər.

İnsan da, hər halda, dinc heyvanlara aid edilməlidir; lakin, o, qəzəblənəndə heyvanat aləminin istənilən ən vəhşi nümayəndəsindən daha zalım və qəddar olur!

Beləliklə, Həzrət Bəhaullah “Bəşəriyyətin Birliyi” prinsipini elan etmişdir. Bütün xalqlar və millətlər bir ailəyə mənsubdur, onlar hamısı bir Atanın övladlarıdır və bir-birinə qarşı bacı-qardaş kimi münasibət göstərməlidir! Mən ümid edirəm ki, öz əməllərinizlə siz bu təlimi yaymağa və onu həyata keçirməyə çalışacaqsınız.

Həzrət Bəhaullah demişdir ki, biz hətta öz düşmənlərimizi də sevməli və onlarla dostcasına davranmalıyıq. Əgər bütün insanlar bu prinsipə riayət etsələr, insanların qəlbində ən böyük birlik və anlaşma hökm sürərdi.

- 43 -

**Üçüncü prinsip – Sevgi və rəğbət**

[*Dinin Sevgi və Rəğbət mənbəyi olmalı olduğu* artıq bu kitabda təsvir olunan bir çox söhbətlərdə, eləcə də digər pinsiplərin izahı zamanı kifayət qədər müzakirə edilmişdir].

- 44 -

**Dördüncü prinsip – Din ilə elm arasında qarşılıqlı əlaqənin qəbul olunması**

4-cü Kamoens prospekti, Paris

12 noyabr

Həzrət Əbdül-Bəha dedi:

Mən artıq sizə Həzrət Bəhaullahın Təliminin bəzi prinsipləri barədə – *Həqiqət axtarışı və Bəşəriyyətin Birliyi* haqqında danışmışam. İndi mən *dördüncü prinsip* haqqında danışmaq istərdim ki, bu, *Din ilə elm arasında qarşılıqlı əlaqənin qəbul olunmasıdır*.

Əsl dinlə elm arasında heç bir ziddiyyət yoxdur. Din elmə qarşı qoyulduğu zaman o, yalnız mövhumat olur, zira, elmə əks olan şey cahillikdir.

İnsan elm tərəfindən qeyri-mümkün olduğu sübut edilmiş faktın gerçəkliyinə necə inana bilər? Əgər o, öz şüuruna zidd olaraq buna inanrsa, bu, artıq inamdan çox, cahil mövhumat olacaqdır. Bütün dinlərin əsl prinsipləri elmi biliklərlə uyğunluq təşkil edir.

Allahın Təkliyi məntiqidir və bu fikir elmi tədqiqatların əldə etdikləri nəticələrə zidd deyildir.

Dinlərin hamısı bizə xeyir işlər görməyi, səxavətli, səmimi, doğruçu, etibara layiq və sadiq olmağı öyrədir. Bütün bunlar ağlabatan və məntiqi olaraq insanın tərəqqi edə bilmək üçün getməli olduğu yeganə yoldur.

Bütün dini qanunlar sağlam düşüncəyə uyğundur və təyin edildikləri insanların inkişaf səviyyəsinə və bu qanunlara riayət edilməli olan zamana müvafiqdirlər.

Din iki əsas hissədən ibarətdir:

1. Dini hissə.
2. Əməli hissə.

Dini hissə heç vaxt dəyişmir. Allahın bütün Məzhərləri və Onun bütün Peyğəmbərləri eyni həqiqəti təlim etmiş və eyni ruhani qanunlar gətirmişlər. Onlar hamısı tək bir əxlaq qaydaları külliyyatını öyrədirlər. Həqiqətdə bölgü yoxdur. Günəş çoxsaylı şüalar yağdırır ki, insan zəkası nurlansın, işıq həmişə eynidir.

Dinin əməli hissəsi zahiri forma və ayinlərə, həmçinin müəyyən günah əməllərə görə cəza tədbirlərinə aiddir. Bu, qanunun maddi tərəfidir və insanların adət və ənənələrini tənzimləyir.

Həzrət Musanın zamanında on cinayət ölümlə cəzalandırılırdı. Həzrət İsa Məsih gələndə bu dəyişdi və köhnə “gözə göz, dişə diş” aksiomu öz yerini “Düşmənlərinizi sevin, sizə nifrət edənlərə yaxşılıq edin” prinsipinə verdi. Bununla da köhnə sərt qanun sevgi, mərhəmət və səbir qanunu ilə dəyişdi.

Keçmiş zamanda oğurluq sağ əlin kəsilməsi ilə cəzalandırılırdı; bu gün bu qanun tətbiq oluna bilməz. Hazırda öz atasını lənətləyən şəxs yaşaya bilər, hərçənd keçmişdə o, ölümə məhkum edilərdi. Buna görə də, aydındır ki, ruhani qanun dəyişməz olaraq qalır, əməli qaydalar isə zamanın tələblərinə uyğun olaraq dəyişməlidir. Dinin ruhani tərəfi daha mühüm və ucadır, o, bütün zamanlar üçün eynidir. O, heç vaxt dəyişmir! O, dünən də, bu gün də, sabah da eyni olaraq qalacaqdır! “O, indi də lap əvvəldə olduğu kimidir və həmişə belə qalacaqdır”.

Beləliklə, əxlaqa aid olan və hər bir dinin ruhani, dəyişməz qanununa daxil olan bütün suallar məntiqi cəhətdən düzdür. Əgər din məntiqi təfəkkürə zidd olsaydı, o, artıq din yox, yalnız bir ənənə olardı. Din və elm insan zəkasının yüksəklərə qalxdığı və insan ruhunun inkişaf etdiyi iki qanaddır. Bir qanadla uçmaq mümkün deyil! Əgər insan yalnız din qanadı ilə uçmağa çalışarsa, tezliklə o, xurafat lehməsinə yuvarlanacaqdır, digər tərəfdən, o, yalnız elm qanadı ilə uçarsa, yenə də irəliləyə bilməyəcəkdir və ümidsiz maddiyyat bataqlığına düşəcəkdir. Bütün müasir dinlər mərasim və möhvumata bağlanır ki, bu da nə onların təqdim etdikləri təlimin gerçək prinsiplərinə, nə də bugünkü elmi kəşflərə uyğun deyildir. Bir çox dini rəhbərlər hesab edirlər ki, dinin mənası, başlıca olaraq, müəyyən ehkamlara riayət etmək və ənənəvi ayin və mərasimləri yerinə yetirməkdən ibarətdir. Onlar ruhlarına şəfa verməyə iddia etdikləri insanları da buna öyrədir və bu cür də, həmin insanlar daxili həqiqəti zahiri formalarla qarışdıraraq bunlara ciddi şəkidə əməl etməyə sadiq qalırlar.

Hazırda bu forma və ayinlər müxtəlif kilsələrdə və dini təriqətlər arasında bir-birindən fərqlənirlər, bəzən isə hətta bir-biri ilə ziddiyyətə girib ixtilaf, nifrət və parçalanma yaradırlar. Bunun nəticəsində bir çox ziyalı insanlar hesab edirlər ki, din və elm bir-birinə zidd olan iki əks anlayışdır, din şüurun gücünə ehtiyac duymur və elmin nailiyyətlərini nəzərə almamalıdır və onların hər ikisi, zərurət olduqa, bir-birinə qarşı durmalıdır. Bunun təəssüf ediləcək nəticəsi odur ki, elm dindən uzaqlaşır, din isə hətta bu ehkamlar elmə zidd olduqda belə ehkamların qəbul edilməsini təkid edən bəzi din xadimləri tərəfindən verilmiş göstərişlərin kor-koranə və kifayət qədər etinasız yerinə yetirilməsindən başqa bir şey olmur. Bu cür vəziyyətin cəfəngliyi göz önündədir, çünki elm işıqdır, buna görə də, bu ada *həqiqətən* layiq olan din elmi biliklərə əks çıxmamalıdır.

“İşıq və zülmət”, “din və elm” ifadələri bizə tanışdır. Lakin din elmlə yanaşı getməyəndə, o, özü mövhumat və cəhalət zülmətinə düşür.

Dünyada bir çox fikir ayrılıqları və çəkişmələr insan tərəfindən süni şəkildə yaradılmış ziddiyyətlər və əksliklər səbəbindən meydana gəlir. Əgər din elmlə ahəng təşkil etsə və onlar hər ikisi birlikdə irəliləsə, hazırda insan irqinə bu qədər müsibətlər gətirən qəzəb və nifrətə son qoyulardı.

Bir düşünün, insanı başqa yaradılışlardan fərqləndirən və onu yaradan edən nədir? Bu, onun düşüncə gücü, onun zəkası deyildirmi? Məgər insan dini öyrənəndə bu qabiliyyətlərdən istifadə etməli deyilmi? Mən sizə məsləhət görürəm ki, sizə din kimi təqdim olunan hər şeyi şüur və elm tərəzisində ölçüb-biçəsiniz. Əgər nəticə sizi qane edəsə, onu qəbul edin, zira o, həqiqətdir! Yox əgər o, uyğun gəlmirsə, ondan imtina edin, zira o, cahillikdir.

Ətrafınıza nəzər salın və görün mövhumat və zahiri formalar müasir dünyanı necə sarımışdır!

Bəzi sitayiş obyektləri insanların öz təxəyyülünün məhsuludur: onlar özləri üçün xəyali Allah yaradır və ona sitayiş edirlər, hərçənd onların məhdud şüurlarının yaradıcılıq məhsulu bütün görünən və görünməyən şeylərin Sonsuz Qüdrətli Xaliqi ola bilməz! Bir başqaları günəşə və ya ağaca, yaxud daşa sitayiş edirlər! Keçmişdə bir zamanlar dənizə, buludlara və hətta gilə itaət edən insanlar yaşamışdılar!

Bu gün insanlar öz itaətlərində zahiri forma və ayinlərə bağlılığın o dərəcəsinə çatmışlar ki, onlar konkret ayin və ya mərasimin təfərrüatları barədə elə canfəşanlıqla mübahisə edirlər ki, bu artıq hamını bezdirir və narahatlıq yaradır. Zəif intellektə, kifayət qədər inkişaf etməmiş təfəkkür qabiliyyətinə malik insanlar var, lakin, bəzi insanların başa düşməyə qabil olmadığına görə dinin güc və qüdrətini şübhə altına qoymaq olmaz axı.

Körpə uşaq təbiətdə hökm sürən qanunları başa düşməyə qabil deyildir, lakin, bu, yalnız onun zəkasının yetkinləşmədiyi ilə izah edilir. Böyüdükcə və təhsil aldıqca o, əbədi həqiqətləri başa düşməyə başlayır. Uşaq yerin günəş ətrafında fırlandığını dərk etmir, lakin, onun şüuru oyananda, bu fakt onun üçün sadə və aydın bir şey olacaqdır.

Hətta bəzilərinin şüuru həqiqəti başa düşmək üçün olduqca zəif və ya az inkişaf etmiş olsa da, din elmin əksi ola bilməz.

Allah din və elmi müəyyən dərəcədə bizim anlayışımızın meyarları etmişdir. Bu ecazkar gücə laqeydlik göstərməkdən qorxun. Hər şeyi bu tərəzidə ölçün.

İdrak gücünə malik olanlar üçün din açıq kitab kimidir, lakin, şüur və təfəkkür gücündən məhrum insan İlahi Mahiyyəti necə başa düşə bilər?

Öz inamlarınızı elmlə uyğunlaşdırın; burada heç bir ziddiyyət olmamalıdır, çünki, həqiqət birdir. Din mövhumatdan, ənənələrdən və qarışıq ehkamlardan azad olduğu, özünün elmlə uyğunluğunu göstərdiyi zaman dünyada böyük birləşmə və təmizləmə gücü meydana gələcəkdir ki, bu da bütün müharibələri, ixtilafları, çəkişmələri və münaqişələri silib atacaqdır və bəşəriyyət Allah Sevgisinin gücü ilə birləşəcəkdir.

- 45 -

**Beşinci prinsip – Mövhumatdan imtina**

4-cü Kamoens prospekti, Paris

13 noyabr

Bütün növ mövhumatdan – dini, irqi, siyasi və milli mövhumatdan imtina etmək lazımdır, çünki bəşəriyyətin əziyyət çəkdiyi fəlakətləri yaradan məhz onlardır. Söhbət çox ağır xəstəlikdən gedir ki, əgər sağaltmasan, o, bütün insan irqini məhv edə bilər. Dəhşətli qırğınlar və müsibətlər törədən bütün dağıdıcı müharibələr bu və ya digər mövhumatdan meydana gəlmişdir.

Bu gün də davam etməkdə olan faciəvi qarşıdurmalara xalqların bir-birinə qarşı fanatik dini nifrəti və ya irqi mövhumatı səbəb olmuşdur.

İnsanları parçalayan mövhumatın yaratdaığı bütün bu maneələr aradan qaldırılmayınca, bəşəriyyətin əmin-amanlıq içində yaşaması mümkün deyildir. Buna görə də, Həzrət Bəhaullah deyirdi: “Bu mövhumatlar bəşəriyyət üçün dağıdıcıdır”.

Gəlin öncə dini mövhumatı nəzərdən keçirək: dini xalq adlanan xalqların dövlətlərinə baxın; əgər onlar Allaha həqiqətən sitayiş etsələr, Onun bir-birini öldürməyi qadağan edən qanununa əməl edərdilər.

Əgər din xadimləri həqiqətən Sevgi Allahına itaət etsəydilər və İlahi Nura xidmət etsəydilər, onlar öz ardıcıllarına “Bütün insanlara münasibətdə sevgi və mərhəmət” elan edən başlıca hökmə əməl etməyi öyrədərdilər. Lakin biz bunun əksini görürük, belə ki, çox zaman məhz din xadimləri millətləri müharibəyə şövqləndirir. Dini nifrətin təzahürü hər zaman hədsiz amansızlıqla müşayiət olunur.

Bütün dinlər bizə bir-birimizi sevməyi, başqalarının səhvlərini mühakimə etməzdən əvvəl öz çatışmazlıqlarımızı görməyi və özümüzü yaxınlarımızdan üstün tutumamağı təlim edir. Sonradan alçalmamaq üçün özünü üstün tutmaqdan çəkinmək lazımdır.

*Biz* kimk ki, başqalarını ittiham edək? Allahın gözündə hansı insanın daha mürüvvətli olduğunu *biz* haradan bilə bilərik? Dostlarının gözündə müqəddəs görünən nə qədər insan sonradan çox dərin həqarətə qərq olmuşdur? Yahuda İskariotu xatırlayın, o, yaxşı başlamışdı, lakin axırı nə oldu? Buna əks olaraq, həvari Pavel gənc yaşlarında Həzrət İsa Məsihə düşmən olmuş, lakin sonra Onun ən sadiq bəndəsinə çevrilmişdir. Buna görə biz özümüzü necə ucaldıb, başqalarına xor baxa bilərik?

Buna görə də, gəlin mülayim olaq, mövhumatlardan azad olaq və başqalarının rifahını özümüzünkündən üstün tutaq. Gəlin heç zaman “Mən inananam, o, isə dinsizdir”, “Mən Allaha yaxınam, o, isə nəsibsizdir” söyləməyək. Biz heç zaman bilə bilmərik ki, son fərman nə olacaq! Buna görə də, gəlin hər hansı bir yardıma ehtiyacı olan hər kəsə kömək edək.

Gəlin cahillərə təlim verək və balaca uşaqlar yetkinliyə çatana qədər onların qayğısına qalaq. Yoxsulluq içində yaşayan və günahlara batmış insan görəndə biz ona xeyirxahlıqla yanaşmalı, kömək əlimizi uzatmalı, ona yenidən ayaqlarının altında yeri hiss etməyə və güc almağa yardım etməliyik; biz onu mehribancasına və sevgi ilə istiqamətləndirməli və onunla düşmən kimi yox, dost kimi davranmalıyıq.

Bizim haqqımız yoxdur ki, öz yoldaşlarımızdan hər hansısa birinə zalım insan kimi baxaq.

İrqi yanlışlıqlara gəldikdə, bu bir illüziyadır, tamamilə və təmiz mövhumatdır! Çünki Allah bizim hamımızı bir irq kimi yaratmışdır. Lap başlanğıcdan heç bir fərq yox idi, çünki biz hamımız Həzrət Adəmdən törəmişik. Bu, o deməkdir ki, əvvəldə müxtəlif torpaqlar arasında heç bir məhdudiyyət və ya sərhəd olmayıb, yer üzünün heç bir hissəsi bir xalqa digərindən daha çox məxsus olmayıb. Allah üçün irqlər arasında heç bir fərq yoxdur. Nəyə görə insan bu cür mövhumat fikirləşib tapmışdır? Necə olur ki, biz açıq-aydın illüziyaya görə müharibə apara bilirik?

Allah insanı bir-birini məhv etmək üçün yaratmamışdır. Bütün irqlər, tayfalar, qruplar və siniflər öz Səmavi Atalarının Təyidindən bərabər şəkildə pay alırlar.

İnsanlar arasında yeganə fərq onların sadiqlik və Allah qanunlarını yerinə yetirmək dərəcəsindən ibarətdir. Onların bəziləri yanar məşəl kimi, digərləri bəşəriyyət səmasında parlayan ulduz kimidir. Bəşəriyyəti sevənlər hansı milliyyətə, irqə və ya etiqada mənsub olmağından asılı olmayaraq ən üstün insanlardır, zira, Allah xeyir-dua sözləri ilə məhz onlara müraciət etmişdir: “Mən sizdən razıyam, Mənim xeyirxah və sadiq bəndələrim!” Həmin gün O, soruşmayacaq ki: “Sən ingilissən, yoxsa fransız, ya bəlkə farssan? Sən haradansan – Şərqdən yoxsa Qərbdən?”

Yeganə əhəmiyyətli fərq budur: bəzi insanlar ruhani aləmə, digərləri isə dünyəvi aləmə aiddir; bəşəriyyətin fədakar bəndələri Həqq-Təalaya olan sevgi xatirinə həmrəylik və birlik yaradır, insanlar arasında sülh və əmin-amanlıq yayırlar. Digər tərəfdən, elələri də var ki, xudbindirlər və öz yaxınlarını sevmirlər, onların qəlblərində mövhumat xeyirxahlığı sıxışdırıb çıxarmışdır və məhz onların təsirindən nifaq və ziddiyyətlər meydana gəlir.

Bu iki kateqoriyadan olan insanlar hansı irqə aiddirlər və dərilərinin rəngi necədir – ağ, qara, yoxsa sarı? Onlar haradandırlar – Qərbdən, yoxsa Şərqdən, Şimaldan, ya Cənubdan? Əgər bu fərqlər Allah tərəfindən təyin edilmişdirsə, niyə biz başqalarını da kəşv etməliyik? Siyasi mövhumat da eyni dərəcədə qüsurludur, bu, insan övladları arasında barışmaz münaqişələr törədən əsas səbəblərdən biridir. Elə insanlar vardır ki, onlar nifaq toxumu səpməkdən zövq alırlar, belələri daim öz ölkəsini başqa dövlətlərlə müharibəyə cəlb etməyə çalışır. Axı niyə? Onlar fikirləşirlər ki, bununla bütün qalan ölkələrə ziyan vuraraq öz ölkələri üçün üstünlük qazanırlar. Onlar başqa torpaqların ələ keçirilməsi və dağıdılması üçün ordular göndərir, fəth edilmişlərə sevinir və bütün dünyanın gözündə şöhrət qazanmağı arzulayırlar ki, hamı deyə bilsin: “Filan ölkə bir başqasına qalib gəldi və onu özünün daha ciddi idarəsinə tabe etdi”. Dəhşətli qırğınılar bahasına başa gələn qələbə uzun sürməyəcəkdir. Elə bir gün gələcəkdir, həmin istilaçı da tar-mar ediləcək, məğlub olmuş isə qalib gələcəkdir! Keçmişin tarixini xatırlayın: məgər Fransa dəfələrlə Almaniyaya qalib gəlmiş, sonradan alman ordusu fransız ordusunu darmadağın etməmişdirmi?

Biz həmçinin bilirik ki, Fransa dəfələrlə İngiltərəni məğlub etmişdir, sonradan isə İngiltərə Fransa üzərində qələbə qazanmışdır.

Bu parlaq qələbələr çox keçicidir! Nəyə görə onlara bu qədər böyük əhəmiyyət və şərəf verilir, axı bu yolda çoxlu qanlar tökülmüşdür. Məgər bu qələbədirmi ki, əgər o, hər bir döyüşən tərəfdə sonsuz fəlakətlər qatarı: ölümlər, acılar, hüznlər, bu qədər evlərin darmadağın olması hesabına başa gəlmişdirsə? Çünki təkcə bir ölkənin əziyyət çəkməsi mümkün deyildir.

Axı nəyə görə insan, itaətsiz Allah övladı, hansı ki, İlahi Qanunun gücünü təcəssüm etdirən nümunə olmaqdansa, İlahi Təlimdən üz döndərir və özünü dağıdıcılığa və müharibələrə həsr edir?

Mən ümid edirəm ki, bu maariflənmiş dövrdə sevginin İlahi Nuru hər bir insanın həssas qəlbinə toxunaraq öz şəfəqini bütün dünyaya yayacaqdır. Mən tamamilə ümidvaram ki, Həqiqət Günəşi siyasi xadimləri mövhumatlardan doğan iddialardan imtina etməyə və onları İlahi Siyasətin təmiz niyyətlərinə əməl etməyə sövq edəcəkdir, zira, O, qüdrətlidir, insan siyasəti isə zəifdir! Allah bütün dünyanı yaratmışdır və O, hər bir məxluquna Öz Təyidini bəxş edir.

Məgər biz Allahın bəndələri deyilikmi? Biz öz Mürəbbimizin nümunəsinə riayət etməyə etinasızlıq göstərib Onun Əmrlərini poza bilərikmi?

Mən dua edirəm ki, Yer üzündə İlahi Səltənət qurulsun və Səmavi Günəşin parıltısı zülməti tamamilə dağıtsın.

- 46 -

**Altıncı prinsip – Yaşama vasitələri**

4-cü Kamoens prospekti, Paris

Həzrət Bəhaullahın təliminin ən vacib prinsiplərindən biri budur:

Hər bir insanın yaşamaq üçün zəruri olan gündəlik ruzi hüququ və insanların yaşayış vasitələrinin daha bərabər şəkildə bölünməsi hüququ.

İnsanların həyat şərtlərinin tənzimlənməsi yoxsulluğun tam aradan qaldırılmasına gətirib çıxarmalıdır ki, mümkün olduğu qədər hər bir kəs öz dərəcəsinə və mövqeyinə uyğun olaraq rahatlığa və rifaha malik olsun.

Bir tərəfdən biz insanlar arasında həddən artıq var-dövlət əldə etmiş insanları görürük, digər tərəfdən isə yaşama vasitələri olmadığına görə aclıq çəkməli olan zavallılar vardır; bəziləri bir neçə cah-calallı saraylara malikdir, digərlərinin isə başını soxmağa koması da yoxdur. Bəziləri bahalı və zərif yeməklər yeyir, digərləri isə acından ölməmək üçün bir parça çörəyi güclə tapır. Bəziləri məxmər, xəz və kətan parçalardan tikilmiş paltar geyinir, digərləri isə onları soyuqdan da qorumayan köhnə, ucuz paltarda gəzir.

Bu cür vəziyyət ədalətsizdir və onu düzəltmək lazımdır. Lakin bunun üçün vasitələri çox ehtiyatla seçmək lazımdır. Söhbət insanlar arasında mütləq bərabərliyin qurulmasından getmir.

Bərabərlik xülyadır! Ona nail olmaq mümkün deyildir! Hətta nail olmaq mümkün olsa belə, bu, uzun sürməyəcəkdir. Əgər bu bərabərlik mövcud ola bilsəydi, o, dünyadakı bütün nizamı pozardı. İnsan aləmində həmişə nizam qanunu hökm sürməlidir. Səmalar insanı yaradarkən bu cür buyurublar.

Bəzi insanlar qeyri-adi qabiliyyətlərə malikdir, bir başqalarının qabiliyyətləri orta səviyyədədir, bəziləri isə ümumiyyətlə bacarıqsızdır. İnsanların bu üç kateqoriyası arasında nizam vardır, bərabərlik isə yoxdur. Ümumiyyətlə müdriklik və axmaqlığı necə bərabərləşdirmək olar? Bəşəriyyətə, böyük ordu kimi, generallar, zabitlər, kiçik zabitlər və əsgərlər lazımdır; hər kəsin öz təyin edilmiş öhdəliklər dairəsi vardır. Düzgün təşkilatın təmin edilməsi üçün dərəcələrə görə nizamlama tamamilə vacibdir. Ordu yalnız generallardan və zabitlərdən və ya idarəedici heyət olmadan təkcə əsgərlərdən ibarət ola bilməz. Bu, mütləq nizamsızlığa və bütün ordunun dağılmasına gətirib çıxarar.

Hökmdar və filosof olan Likurq Sparta təbəələrini bərabərləşdirmək məqsədilə böyük bir plan hazırlamışdır, bu eksperiment müdrikcəsinə və fədakarlıqla başlanır. Hökmdar öz təbəələrini yanına çağırıb onları təntənəli şəkildə and içməyə vadar edir ki, o, ölkəni tərk edən zaman da onlar idarəetmə nizamını qoruyub saxlayacaq və o, geri dönənə qədər heç nəyi dəyişməyəcəklər. Bu andı alandan sonra o, Spartanı tərk edir və bir daha geri dönmür. Likurq öz mövqeyini qurban verir, yüksək vəzifədən imtina edir, ümid edir ki, əmlakın və insanların həyat şəraitinin bərabərləşdirilməsi yolu ilə ölkədə əbədi rifahı təmin edəcəkdir. Lakin onun fədakarlığı əbəs idi. Böyük eksperiment baş tutmadı. Bir müddət sonra bütün yeni qoyulmuş qaydalar aradan qaldırıldı və Likurq tərəfindən əsaslı surətdə düşünülmüş qanunlar ləğv edildi.

Bu cür səyin səmərəsizliyi sübut olundu və qədim Spartanın nümunəsi bərabər yaşama şərtlərinin təyin edilməsinin qeyri-mümkünlüyünü göstərdi. Bizim günlərdə də bu cür təcrübələr müvəffəqiyyətsizliyə məhkumdur.

Təbii ki, bəziləri olduqca zəngin, digərləri isə acınacaqlı həyat keçirdiyinə görə elə bir təşkilat lazımdır ki, təşəkkül tapmış vəziyyətə nəzarət etsin və onun yaxşılaşdırılması üçün tədbirlər görsün. Zənginliyin məhdudlaşdırılması da, yoxsulluğun məhdudlaşdırılması qədər vacibdir. Hər iki ifratçılıq yolverilməzdir, buna görə də, orta səviyyədə rifah ən arzuolunandır.1 Əgər kapitalistin böyük var-dövlətə sahib olması ədalətlidirsə, onun işçiləri də, ədalətə görə, yaşayış üçün kifayət qədər vəsaitlərə malik olmalıdırlar.

Dəhşətli ehtiyac içində əziyyət çəkən yoxsulların yanında çox böyük var-dövlətə malik işbazlar olmamalıdır. Əgər biz ehtiyacın insanları aclığa salmasını görürüksə, bu açıq şəkildə onun əlamətidir ki, kimsə başqalarının hesabına yaşayır. İnsanlar buna diqqət yetirməli və vaxt itirmədən çoxlu sayda insanı yoxsulluğa sürükləyən vəziyyəti dəyişməlidir. Varlılar öz bol var-dövlətlərindən kasıblara da pay ayırmalıdır, onlar öz qəlblərini yumşaltmalı və özlərində mərhəmət hissini inkişaf etdirməlidirlər ki, həyati zəruri şeylərin çatışmazlığından əziyyət çəkən məzlumların qayğısına qalsınlar.

Zənginliyin və yoxsulluğun ifrat dərəcəsinə münasibətdə xüsusi qanunlar tətbiq edilməlidir. Dövlət planlarının tərtib olunması zamanı hökumətin üzvləri Allah qanunlarına istinad etməlidirlər. Bütün bəşəriyyət üçün ümumi olan qanunlara riayət və əməl olunmalıdır.

Bütün ölkələrin hökumətləri hər kəsə eyni dərəcədə ədalətli olan İlahi Qanuna əsaslanmalıdırlar. Bu, həm həddən artıq zənginliyin təəssüf ediləcək israfçılığını, həm də insanları alçaldan və onları naümidliyə gətirib çıxaran acınacaqlı yoxsulluğu aradan qaldırmağa kömək edəcək yeganə yoldur. Bu, həyata keçmədikcə, Allah qanunu yerinə yetirilməyəcəkdir.

- 47 -

**Yeddinci prinsip – İnsanların bərabərliyi**

“Allah Qanunları Onun iradəsi, qüdrəti və ya arzusu ilə zorla qəbul etdirilən məcburiyyət yox, həqiqəti, şüuru və ədaləti ifadə edən qərardır”.

Qanun qarşısında bütün insanlar bərabərdir, o, heç bir məhdudiyyət olmadan hökm sürməlidir.

Cəzanın məqsədi qisas yox, cinayətin qarşısını almaq olmalıdır.

Hökmdarlar müdrikcəsinə və ədalətlə idarə etməlidirlər, ədalət məhkəməsi qarşısında şahzadə də, zadəgan da, kəndli də eyni hüquqlara malikdir, heç kəsə xüsusi imtiyaz göstərilməməlidir. Hakimlər “tərəfkeşlik” etməməli, hər biri işə baxan zaman onlar mütləq və qərəzsiz olaraq qanunu əldə rəhbər tutmalıdırlar.

Əgər sizə qarşı hər hansı bir şəxs cinayət törətmişdirsə, siz onu bağışlamaq hüququna malik deyilsiniz, oxşar cinayətlərin başqaları tərəfindən də törədilməsinin qarşısını almaq məqsədilə qanun onu cəzalandırmalıdır, çünki bütün xalqın rifahı ilə müqayisədə ayrıca fərdin əziyyətləri əhəmiyyətsizdir.

Şərq və Qərbin bütün ölkələrində qüsursuz ədalət bərqərar olduqda yer kürəsi misilsiz gözəlliyə malik bir yerə çevriləcəkdir. Hər bir Allah bəndəsinin ləyaqəti və hüququ tanınacaqdır; bütün insan irqinin həmrəyliyi, bütün insanların qardaşlığı idealları həyata keçəcəkdir; və Həqiqət Günəşinin calallı şəfəqləri bütün insanların qəlbini nurlandıracaqdır.

- 48 -

**Səkkizinci prinsip – Ümumbəşəri sülh**

4-cü Kamoens prospekti, Paris

Bütün ölkələrin xalqları və Hökumətləri tərəfindən hər bir ölkə və hökumətdən seçilmiş üzvlərdən təşkil olunmuş Ali Tribunal təsis ediləcəkdir. Bu Böyük Şuranın üzvləri birlik ruhunda toplanmalıdırlar. Beynəlxalq xarakterli bütün mübahisəli məsələlər bu Məhkəməyə veriləcəkdir. Onun işi müharibəyə səbəb olacaq işlər üzrə qərarların qəbul edilməsindən ibarət olacaqdır. Bu Tribunalın əsas vəzifəsi müharibələrin qarşısını almaqdır.

Bəşəri sülhə doğru ən böyük addımlardan biri ümumi köməkçi dilin tətbiq edilməsi ola bilərdi. Həzrət Bəhaullah bəşər övladlarına bir yerə yığılaraq artıq mövcud olan dillərdən birini seçməyi və ya yenisini yaratmağı vəsiyyət etmişdir. Bu, qırx il bundan əvvəl “Kitab-i-Əqdəs”də yazılmışdır. Orada deyilir ki, dillərin çoxluğu məsələsini həll etmək çox çətindir. Dünyada səkkiz yüzdən artıq dil vardır ki, heç kim bunların hamısını öyrənmək iqtidarında deyildir.

Hazırda insan irqləri əvvəlki kimi təcrid olunmuş deyildirlər. Bu gün bütün ölkələrlə sıx münasibətlər saxlamaq üçün onların dilini bilmək lazımdır.

Ümumbəşəri dilin olması bütün millətlərin qarşılıqlı münasibətlərini asanlaşdırardı. Bu zaman yalnız iki dil – doğma və beynəlxalq dili bilmək kifayət edəcəkdir. Sonuncu dünyadakı hər bir insanla birbaşa ünsiyyət qurmaq imkanı verəcəkdir!

O zaman üçüncü dilə ehtiyac aradan qalxardı. Tərcüməçinin köməyi olmadan istənilən millət və ölkənin nümayəndəsi ilə ünsiyyət qurmaq imkanı necə də rahat və xoş olardı!

Bu məqsədlə esperanto dili yaranmışdır. Bu, çox gözəl ixtira və əla bir işdir, lakin təkmilləşdirilməyə ehtiyacı vardır. Hazırda olduğu vəziyyətdə o, bəzi insanlar üçün böyük çətinliklər törədir.

Həm Şərqdən, həm də Qərbdən olmaqla, dünyadakı bütün ölkələrin nümayəndələrindən ibarət beynəlxalq Konqres formalaşdırmaq lazımdır. Bu Konqres hamı tərəfindən qəbul edilən və bütün ölkələrə böyük fayda verəcək bir dil formalaşdırmalıdır.

Bu cür dil istifadəyə keçməyənə qədər dünyadakı insanlar qarşılıqlı ünsiyyət zamanı böyük çətinliklərlə üzləşəcəklər. Dil fərqi bir-birindən dil maneəsi ilə hər hansı bir digər əngələ nisbətən daha artıq dərəcədə uzaq düşmüş xalqlar arasında ədavət və etibarsızlığın ən ciddi səbəblərindən biridir.

Əgər hər kəs eyni bir dildə danışa bilsəydi, bəşəriyyətə xidmət etmək daha asan olardı!

Buna görə də, “esperanto” dilini layiqincə qiymətləndirmək lazımdır, çünki o, Həzrət Bəhaullahın ən mühüm qanunlarından birinin həyata keçməsinin başlanğıcıdır, lakin onun yaxşılaşdırılması və təkmilləşdirilməsi üzrə işlər davam etdirilməlidir.

- 49 -

**Doqquzuncu prinsip – Dinin siyasətə qarışmaması**

4-cü Kamoens prospekti, Paris

17 noyabr

Öz gündəlik davranışında insan iki əsas prinsipi əldə rəhbər tutur: “Mükafat ümidi” və “Cəza qorxusu”.

Buna görə də, vacib hökumət vəzifələri tutan hakimiyyət nümayəndələri bu ümid və bu qorxunu ciddi nəzərə almalıdırlar. Onların vəzifəsi bundan ibarətdir ki, müştərək müzakirələr yolu ilə qanunlar yaratsınlar və onlara hökmən riayət olunmasını təmin etsinlər.

Dünyada nizam çadırı ucaldılmışdır və o, iki dayaq üzərində – “Mükafat və Cəza” dayaqları üzərində qurulmuşdur.

İlahi inamdan məhrum insanlardan ibarət və ruhani cəzalar qarşısında qorxunun mövcud olmadığı istibdad hökumətində qanunların yerinə yetirilməsi zülm və ədalətsizlik xarakteri alır.

Zülmün qarşısını almaq üçün bu iki hissdən – ümid və qorxudan yaxşı üsul yoxdur. Onlar hər ikisi həm siyasi, həm də ruhani nəticələrə malikdir.

Əgər qanun keşikçiləri öz qanunlarının ruhani nəticələrini nəzərə alsalar və dinin göstərişlərinə riayət etsələr, “onlar əməllər dünyasında İlahi əmrin bələdçiləri, yer üzərində yaşayanlar üçün Allahın nümayəndələri olardılar. Onlar Allah sevgisi üçün Onun bəndələrini öz bəndələri kimi qoruyardılar”. Əgər hökmdar öz məsuliyyətini başa düşər və İlahi Qanunlara zidd getməkdən qorxarsa, onun qərarları ədalətli olacaqdır. Hər şeydən başlıcası isə əgər o, əməllərinin nəticəsinin o biri dünyada onu təqib edəcəyinə və “nə əkibsə, onu da biçəcəyinə” inanarsa, bu cür insan mütləq zülmdən və ədalətsizlikdən qaçacaqdır.

Əksinə, əgər vəzifəli şəxs İlahi təyidlərdən və ilahi sevinc səltənətindən agah olmadan və buna inanmayaraq hesab edərsə ki, əməllərinə görə onun məsuliyyəti onunla birlikdə bu dünyada qutaracaqdır, o zaman o, lazımi qaydada ədalətə can atmayacaq və zülmün və haqsızlığın qarşısını almaq arzusunda olmayacaqdır.

Əgər hökmdar bilsə ki, onun bütün qərarları İlahi Hakim tərəfindən ölçülüb-biçilir və əgər bu əməllər ədalətli olarsa, o, İlahi Təyid nuru ilə işıqlanacaqdır, o zaman, sözsüz ki, o, ədalətli və obyektiv davranmağa başlayacaqdır. Görürsünüz ki, dövlət adamlarının dinlə maariflənməsi nə qədər vacibdir!

Eyni zamanda, din xadimləri siyasətlə məşğul olmamalıdır. Müasir dünyada dini problemləri siyasi məsələlərlə qarışdırmaq olmaz, çünki onlar müxtəlif maraqlara xidmət edirlər.

Din qəlb, ruh və mənəviyyat məsələlərinə toxunur.

Siyasət isə diqqəti həyatın maddi tərəfinə cəmləyir. Dini mürəbbilər siyasət sahəsinə qarışmamalıdır, onlar özlərini xalqların ruhani cəhətdən tərbiyələnməsinə həsr etməli, insanlara faydalı məsləhətlərlə kömək etməli, Allaha və bəşəriyyətə xidmət göstərməlidirlər. Onlar ruhani səyləri oyatmağa çalışmalı və bəşəriyyətin şüurunun zənginləşməsinə və biliklərinin dərinləşməsinə, onun mənəviyyatının təkmilləşməsinə və ədalət sevgisinin möhkəmlənməsinə səy göstərməlidirlər.

Bu, Həzrət Bəhaullahın Təliminə uyğundur. İncildə yazılmışdır: “Qeysərin qeysər işləri vardır, Allahın Allah işləri”.

İranda vacib dövlət nazirləri arasında elələri vardır ki, onlar nümunəvi inanandırlar, Allaha sitayiş edir və Onun qanunlarını pozmaqdan çəkinirlər, öz hökmlərində ədalətlidirlər və insanları qərəzsiz şəkildə idarə edirlər. Lakin elələri də vardır ki, Allah qarşısında heç bir qorxu hiss etmirlər, öz əməllərinin nəticələri barədə düşünmürlər və öz şəxsi arzularına müvafiq hərəkət edirlər, məhz belələri İranı böyük müsibət və çətinliklərə salmışdır.

Ey Allahın dostları, ədalətin canlı təcəssümü olun! Qoy Allah Mərhəməti ilə dünya sizin əməllərinizdə ədalət və mərhəmət təzahürləri görsün.

Ədalətin məhdudiyyətləri yoxdur, o, ümumbəşəri məziyyətdir. O, ən yüksəkdən tutmuş ən aşağıya qədər bütün siniflərdə təzahür etməlidir. Ədalət müqəddəs olmalı və bütün insanların haqları qorunmalıdır. Özünüzə arzulamadığınızı başqalarına arzulamayın. O zaman biz İlahi Üfüqdən şəfəq saçan Ədalət Günəşinə sevinəcəyik.

Hər insana tərk etməli olmadığı şərəfli yer ayrılmışdır. Ədalətsizliyə yol vermiş sadə işçi də qüdrətli müstəbid qədər tənəyə layiqdir. Ədalətlilik və ədalətsizlik arasında seçim həmişə bizim əlimizdədir.

Mən ümid edirəm ki, sizin hər biriniz ədalətli olacaq və öz fikirlərinizi bəşəriyyətin birliyi istiqamətinə yönəldəcəksiniz, heç zaman yaxınlarınıza yamanlıq etməyəcək və heç kimin barəsində pis danışmayacaqsınız. Mən inanıram ki, siz bütün insanların haqlarına hörmətlə yanaşacaq və başqalarının maraqlarının qeydinə öz maraqlarınızdan çox qalacaqsınız. O zaman siz İlahi ədalətin məşəlləri olacaq və öz həyatınız boyu İlahi dünyanın məziyyətlərini bəşər dünyasında ifadə etmək məqsədilə saysız-hesabsız sınaqlara və təqiblərə sinə gərmiş Həzrət Bəhaullahın Təliminə uyğun olaraq hərəkət edəcəksiniz.

Onun Mərhəməti sayəsində İlahi Təyid sizin üzərinizə yağacaqdır və mən bunun üçün dua edirəm!

- 50 -

**Onuncu prinsip – Qadın və kişi bərabərliyi**

4-cü Kamoens prospekti, Paris

14 noyabr

Həzrət Bəhaullahın Təliminin onuncu prinsipi qadın və kişi bərabərliyidir.

Allah bütün məxluqatları cüt yaratmışdır. İnsanlara, heyvanlara və ya bitkilərə – bu üç səltənətin bütün nümayəndələrinə öz aralarında tamamilə bərabər olan iki cins xasdır.

Bitkilər aləminə erkək və dişi fərdlər daxildir, onlar eyni hüquqlara sahibdir və öz növlərinə xas olan eyni gözəlliyə malikdir, hərçənd, düzünü desək, meyvələr olan ağac meyvəsiz ağacdan daha gözəl görünə bilər.

Bildiyimiz kimi, heyvanlar aləmində də erkək və dişi fərdlər bərabər hüquqlara malikdir və onların hər biri öz növünün üstünlüklərindən yararlanır.

Beləliklə, biz əmin olduq ki, təbiətin daha aşağı dərəcədə yerləşən səltənətlərinin heç birində bir cinsin digərindən üstünlüyü məsələsi meydana çıxmır. İnsan aləmində isə vəziyyət başqa cürdür: qadın cinsindən olan fərdlərə daha aşağı baxılır və digər cins üçün təbii hesab edilən bərabər hüquq və üstünlüklərə malik deyildirlər. Bu cür fərqlilik onların təbiəti ilə şərtlənməmişdir, o, tərbiyənin nəticəsidir. İlahi Yaradılışda bu cür fərqlər mövcud deyildir. Allah qarşısında cinslərdən heç biri digəri qarşısında üstünlüyə malik deyildir. O zaman əgər Allah bunu buyurmamışdırsa, bəs nəyə görə cinslərdən biri digərini öz qanuni hüquq və imtiyazlarından məhrum edərək onun üzərində hökmranlıq etməlidir? Əgər təhsil aldığı zaman qadınlar da kişilərin malik olduğu hüquqlardan yararlanardılarsa, aydın olardı ki, onlar da elmdə eyni qabiliyyətlərə malikdir.

Müəyyən münasibətdə qadın hətta kişidən üstündür. O, daha ürəyiyumşaq və daha həssas və daha inkişaf etmiş intuisiyaya malikdir.

Lakin inkar etmək olmaz ki, bu gün bir çox fəaliyyət sahələrində qadın kişidən çox-çox geridə qalır, hərçənd onun cəmiyyətdəki belə aşağı mövqeyi müvəqqətidir və bütünlükdə kişi ilə bərabər təhsil ala bilməmək imkanı ilə müəyyən edilir. Həyati əhəmiyyət kəsb edən məsələlərdə qadın kişidən daha böyük gücə malikdir, ən azından kişi öz mövcudluğuna görə ona borcludur.

Əgər ana təhsilli olarsa, onun uşaqları da yaxşı oxumuş olacaqlar. Müdrik ananın uşaqları müdriklik yolu ilə gedəcəklər. Əgər ana dinə inanan olarsa, o, öz övladlarına da Allahı sevməyi öyrədəcəkdir. Əgər ana yüksək mənəvi keyfiyyətlərə malikdirsə, o, övladlarını da düz yolla istiqamətləndirəcəkdir.

Buna görə də, aydındır ki, gələcək nəsillər bugünkü analardan asılıdır. Qadınların həyat əhəmiyyətli məsuliyyəti bu deyildirmi? Ona bu vəzifənin həllində hərtərəfli kömək göstərmək lazım deyildirmi?

Təbii ki, cəmiyyətin qadın kimi vacib bir üzvünün müvafiq təhsil ala bilməməsi və öz həyatının böyük işlərini həyata keçirmək üçün zəruri təkmilləşmə əldə edə bilməməsi Allaha xoş deyildir! İlahi Ədalət tələb edir ki, hər iki cinsin hüquqları eyni dərəcədə qorunsun, çünki Allahın nəzərində onlardan heç biri digərindən üstün deyildir. Allahın nəzərində insanın böyüklüyü onun cinsindən deyil, qəlbinin təmizliyindən və aydınlığından asılıdır. İnsan məziyyətləri hamıya eyni dərəcədə verilmişdir!

Buna görə də, qadınlar bütün münasibətlərdə kişilərlə bərabər olmaq üçün daha artıq mükəmməlliyə nail olmağa çalışmalıdırlar və o zaman kişi onun qabiliyyət və nailiyyətlərdəki bərabərliyini etiraf etməli olacaqdır.

Avropa qadınları öz inkişafında Şərq qadınlarına nisbətən daha nəzərəçarpan tərəqqiyə nail olmuşdular, lakin hələ daha çox işlər görülməlidir. Şagirdlər dərs ilini başa vuranda imtahanlar verir və bu imtahanların nəticələrinə görə onların bilik və qabiliyyətləri qiymətləndirilir. Qadınlarla da belə olacaqdır: onlar öz güclərini əməlləri ilə göstərəcəklər və o zaman bunu sözlərlə bəyan etməyə ehtiyac qalmayacaqdır.

Mən ümid edirəm ki, Şərq qadınları da özlərinin Qərbdəki bacıları kimi sürətlə inkişaf edəcəklər ki, bəşəriyyət kamilliyə çatsın.

Allah Təyidi hamı üçün nəzərdə tutulmuşdur və hamıya irəli getmək üçün güc verir. Qadın bərabərliyi bərqərar olduqda, onlara artıq öz hüquqları uğrunda mübarizə aparmaq lazım gəlməyəcəkdir! Buna görə də Həzrət Bəhaullahın əsas prinsiplərindən biri qadın və kişi bərabərliyidir.

Ruhani gücə nail olmaq yolunda qadınlar çoxlu səylər qoymalı, daha müdrik və uca olmalıdırlar ki, onların təhsilləri və məqsədyönlü səyləri bəşəriyyətin birliyinə gətirib çıxarsın. Onlar insanlar arasında Həzrət Bəhaullahın Təlimini yaymaq üçün coşqun şövqlə çalışmalıdırlar ki, İlahi Təyidin nurlu şüaları dünyadakı bütün insanların ruhlarını nurlandırsın!

- 51 -

**On birinci prinsip – Müqəddəs Ruhun gücü**

4-cü Kamoens prospekti, Paris

18 noyabr

Həzrət Bəhaullahın Təlimində deyilir: “İnsan ancaq Müqəddəs Ruhun Gücü sayəsində inkişaf edə bilər, zira insan gücü məhdud, Allahın gücü isə nəhayətsizdir”. Tarixi təhlil etməklə biz belə bir qənaətə gəlirik ki, həqiqi tərəqqiyə şərait yaratmış və insanları xeyiri sevib şərə nifrət etməyə səsləyən bütün əsl böyük insanlar, insan nəslinin xilaskarları olan Müqəddəs Ruhdan ilham almışdırlar.

Allahın peyğəmbərləri fəlsəfə məktəblərini bitirməmişdilər, çox vaxt bunlar aşağı təbəqəyə mənsub, tanınmamış və xarici cəhətdən əhəmiyyətsiz insanlar olmuşdular ki, bəzən hətta yazıb oxumağı da bilməmişdirlər.

Bu insanları digərlərindən uca edən onları Həqiqət mürəbbilərinə çevirən məhz Müəqddəs Ruhun gücü olmuşdur. Yalnız Onun qüdrətli ilhamı sayəsində Onlar bəşəriyyətə bu qədər dərin və güclü təsir göstərmişlər.

Geniş biliklərə və dərin alimliyə baxmayaraq İlahi Ruha malik olmayan bütün ən müdrik filosofların təsiri onlarla müqayisədə cüzi olmuşdur.

Belə ki, müstəsna təfəkkür gücünə malik Platon, Aristotel, Pliniy və Sokrat kimi filosoflar insanlara o qədər dərin təsir göstərməmişdilər ki, onlar bu filosofların təlimləri yolunda öz həyatlarını qurban vermək arzusu ilə alışıb yansınlar. Amma İlahi Ruhla nurlanmış bu adi insanların kəlmələri insanların ağıllarında və qəlblərində elə qüdrətli dəyişikliklər törətmişdir ki, onların minlərcə ardıcılı həqiqətin bərqərar olması yolunda şəhidliyi qəbul etməyə hazır olmuşdurlar. Yəhudi və İsrail peyğəmbərləri – İlyas, İrəmiya, İşaya və Yezekil, eləcə də Həzrət İsa Məsihin həvariləri sadə insanlar olmuşdular.

Həvarilərin ən böyüyü olan Pyotrun belə bir vərdişi varmış ki, o, balıq ovundan hasilatını yeddi hissəyə bölərmiş və hər gün bir hissəsini israf edərmiş, yeddinci hissəyə gəlib çatanda isə o, şənbənin çatdığını bilərmiş. Bu barədə düşünün. Sonra xatırlayın ki, o, nə qədər böyük mövqe və calala çatmışdır, zira Müqəddəs Ruh onun vasitəsilə böyük işlər görmüşdür.

Biz başa düşürük ki, Müqəddəs Ruh bəşəriyyətin həyatında hərəkətverici qüvvədir. Kim bu gücü alırsa, o, təmasda olduğu hər bir kəsə təsir etməyə qabil olur.

Bu Ruhdan məhrum böyük filosoflar gücsüzdürlər, onların ruhları cansız, qəlbləri isə ölüdür! Müqəddəs Ruh onlara həyat bəxş etməyənə qədər onlar heç bir faydalı iş görə bilmirlər. Fəlsəfi nəzəriyyələrdən heç biri hələ heç vax hər hansı bir xalqın qayda və adətlərini yaxşılığa doğru dəyişməyə qadir olmamışdır. Müqəddəs Ruhla nurlanmamış yüksək təhsilli filosoflar çox vaxt heç də yüksək əxlaq səviyyəsinə malik insanlar olmamış və öz gözəl çıxışlarının həqiqiliyini əməllə təsdiq etməmişdilər.

Ruhani filosoflarla adi filosoflar arasında fərq onların həyatında üzə çıxır. Ruhani Mürəbbi öz təliminə inamı onunla sübut edir ki, o, özü başqalarına məsləhət verdiyi kimi yaşayır.

Sadə, təhsilsiz, lakin Müqəddəs Ruhla dolu insan nəcib mənşəli və geniş məlumatlı, lakin İlahi ilhamdan məhrum insandan daha qüdrətlidir. Özü İlahi Ruhla nurlanmış insan öz zamanında başqalarına da həmin işığı qəbul etməyə kömək edə bilər.

Mən sizin üçün dua edirəm ki, İlahi Ruhun nəfəsi sizi ilhamlandırsın və siz başqalarının maariflənməsinə kömək edə biləsiniz. Ruhani yaşayan insanın həyat və əxlaqı artıq öz-özlüyündə ətrafdakıları maarifləndirir.

Öz çatışmazlıqlarınız barədə düşünməyin, yalnız Calal Səltənətinin köməyinə ümid bəsləyin. Həzrət İsa Məsihin Öz həvarilərinə təsirini yadınıza salın və onların bütün dünyaya nüfuzu barədə düşünün. Müqəddəs Ruhun gücü ilə bu adi insanlar xeyir xəbəri yaymaq imkanı qazanmışdılar.

Sizin hamınıza İlahi xeyir-dua nəsib olsun! Allahın Ruhu ilə yönləndirildikdə heç bir qabiliyyət məhdud deyildir.

Torpaq öz-özlüyündə həyat doğurmur, günəş və yağış onu məhsuldar edənə qədər o, zəif və quru olur, bununla belə torpaq öz məhdudluğuna görə qüssələnməməlidir.

Qoy sizə həyat verilsin! Qoy İlahi Mərhəmətin yağışı və Həqiqət Günəşinin istisi sizin bağlarınıza məhsuldarlıq bəxş etsin və orada gözəl, ecazkar ətir yayan sevgi gülləri calalla açsın. Öz şəxsi məhdud “mən”ininizdən üz döndərin və gözünüzü Əbədi Şəfəqdən çəkməyin. O zaman sizin ruhlarınız Ruhun İlahi Gücünü və Sonsuz Təyidin xeyir-duasını tam şəkildə alacaqdır.

Əgər siz buna hazır olsanız, Mərhəmət Günəşinin nuru və Xoş xəbərin sonsuz bəxşişləri sayəsində dünyanın zülmət və əziyyətlərini işıq və sevincə çevirməklə dünya üzərində parlayan məşəl, yol göstərən ulduz, bar verən ağac olacaqsınız.

Müqəddəs Ruhun gücünün mənası budur və mən Allaha dua edirəm ki, onu səxavətlə sizin üzərinizə yaysın.

- 52 -

**Bu böyük və şərəfli Əmr**

4-cü Kamoens prospekti, Paris

28 noyabr

Bizim toplandığımız və bir-birimizlə söhbətlər etdiyimiz görüşlərdə siz bu İlahi Təlimin prinsiplərini bildiniz və *faktların mahiyyəti* ilə tanış oldunuz. Sizə bir çox şeylər barədə bilmək imkanı verildi, lakin insanların böyük əksəriyyəti hələ də məlumatsız və mövhumatla doludurlar. Onlar bu böyük və şərəfli Əmr barədə çox az şey bilirlər, həm də onların bildikləri əksərən şayiələrə əsaslanıb. Təəssüf ki, bu məzlumların bilikləri həqiqətdən doğmamışdır, onların inamının əsası Həzrət Bəhaullahın Təlimi deyildir! Təbii ki, şayiələrdə də müəyyən həqiqət payı var, lakin əsasən onların məzmunu gerçəkliyi əks etdirmir.

Bəyənilən Allah Əmrinin həqiqi prinsipləri mənim sizə sadaladığım və bir-bir ətraflı izah etdiyim bu on bir prinsipdir.

Siz həmişə Həzrət Bəhaullahın nəsihətləri və qanunları ilə tam uyğunluqda yaşamağa və hərəkət etməyə çalışmalısınız ki, sizin İlahi Kamilliyə həm öz sözlərinizdə, həm də əməllərinizdə riayət etdiyinizə hamı əmin ola bilsin.

Var gücünüzlə çalışın ki, bu gözəl Təlim bütün yer kürəsini bürüsün və ruhani niyyətlər hər bir insanın qəlbinə daxil olsun.

Müqəddəs Ruhun nəfəsi sizə güc verəcəkdir və hətta çoxları sizə qarşı qalxsa belə, onlar sizə üstünlük gələ bilməyəcəkdir!

Həzrət İsa Məsihin başına tikanlı çələng qoyduqları zaman, O, bilirdi ki, dünyanın bütün tacları Onun ayaqları altındadır. Nə qədər cah-calallı, qüdrətli və parlaq olmasından asılı olmayaraq bütün yer kürəsi tacları onun tikanlı çələngi qarşısında baş əydi. Məhz bu qəti biliyə əminliklə O, deyirdi: “... Mənə Səmadakı və yerdəki hər bir hakimiyyət verilmişdir”1.

Bu gün mən sizin qarşınızda deyirəm, bunu öz qəlbinizdə və yaddaşınızda saxlayın. Həqiqətən də sizin nurunuz bütün yer üzünü işıqlandıracaqdır, sizin ruhani səyləriniz şeylərin daxili mahiyyətinə toxunacaqdır. Siz, şübhəsiz ki, yer kürəsi üzərində yanan məşəl olacaqsınız. Utanıb çəkinməyin, zira sizin nurunuz ən qatı zülmətləri yaracaqdır. Allahın adından mənim sizə verdiyim vəd budur. Ayağa qalxın və Allahın Əmrinə xidmət edin!

- 53 -

**Son görüş**

Qreez küç. 15, Paris

1 dekabr

Bir müddət bundan əvvəl Parisə ilk dəfə gəldiyim zaman mən bu gözəl şəhərə böyük maraqla baxır və onu böyük bir bağla müqayisə edirdim.

Bu bağın torpağını sevgi və diqqətlə gözdən keçirərək mən başa düşdüm ki, o, yaxşı torpaqdır və sarsılmaz inam və qəti etiqadın əkilməsi üçün yararlıdır, zira bu torpağa Allah Sevgisinin tumu səpilmişdir.

Səmavi Mərhəmət buludları onun üzərinə yağış yağdırmış və Həqiqət Günəşi cavan cücərtilərə isti bəxş etmişdir və bu gün, şübhəsiz ki, sizin aranızda inam rüşeymləri görmək mümkündür. Torpağa atılmış dən cücərəcək və gündən günə böyüyəcəkdir. Həzrət Bəhaullah Səltənətinin təyidləri, həqiqətən, möhtəşəm məhsul gətirəcəkdir.

Baxın! Mən sizə şad və sevincli xəbər verirəm! Paris qızılgüllərlə dolu bir bağa çevriləcəkdir! Bu bağda hər cür gözəl güllər açacaqdır və onların ətri və gözəlliyi barədə söhbətlər bütün ölkələrə yayılacaqdır. Gələcəyin Parisi barədə düşünəndə, mən onu Müqəddəs Ruhun nurlarının şəfəqində görürəm! Həqiqətən, biz o günün astanasındayıq ki, Paris nura bürünəcək və hər bir canlı məxluq Allahın Xeyirxahlığı və Mərhəmətini hiss edəcəkdir.

Öz diqqətinizi bu günə dikməyin, inam gözü ilə gələcəyə baxın, zira, həqiqətən, Allahın Ruhu sizlərin arasında çalışır.

Mənim gəlişimdən bir neçə həftə keçmişdir və mən artıq sizin ruhani cəhətdən böyüdüyünüzü görə bilirəm. Əvvəlcə Nur almaq arzusu ilə mənim yanıma yalnız bir neçə nəfər gəlirdi, lakin mənim burada olduğum qısa müddət ərzində onların sayı ikiqat artmışdır. Bu gələcək üçün də yaxşı əlamətdir.

Həzrət İsa Məsih çarmıxa çəkilib bu dünyanı tərk edəndə, onun cəmi on bir şagirdi və bir neçə tərəfdarı var idi. Lakin O, həqiqət Əmrinə xidmət edirdi və bu gün siz Onun həyatının nəticələrini görürsünüz. O, cansız bəşəriyyətə həyat verərək dünyanı canlandırdı. Onun göylərə çəkilməsindən sonra Onun Əmri tədricən böyüməyə başladı, Onun tərəfdarları getdikcə daha nurlu oldular və onların müqəddəs həyatlarının qeyri-adi rayihəsi hər yana yayıldı.

İndi bu gün, Allaha şükür olsun ki, bu cür vəziyyət Parisdə də başlamışdır. Allah Səltənətinə tərəf çevrilən, birlik, sevgi və həqiqətin cəzb etdiyi bir çox ruhlar vardır.

Var gücünüzlə işləməyə çalışın ki, Ən Ali Səltənətin rəhm və mərhəməti bütün Parisi sarsın. Müqəddəs Ruhun nəfəsi sizə kömək olacaqdır, İlahi Səltənətin Nuru sizin qəlblərinizi işıqlandıracaqdır, Allahın müqəddəs mələkləri isə Səmalardan sizə güc gətirəcək və kömək olacaqdır. Bütün qəlbinizlə Allaha təşəkkür edin ki, O, sizi ən böyük bəxşişlə mükafatlandırmışdır. Dünyanın böyük hissəsi hələ yuxudadır, siz isə oyanmısınız. Əksəriyyət hələ kordur, siz isə görürsünüz!

Siz Səma Səltənətinin çağırışına hay vermisiniz. Allaha şükür olsun ki, siz yenidən doğulub Allah Sevgisinin alovu ilə xaç suyuna çəkilmisiniz. Siz Həyat Dənizinə baş vurmusunuz və Sevgi Ruhu ilə canlanmısınız!

Bu cür mərhəmət aldığınıza görə Allaha şükür edin və Onun Rəhminə və Zərif Qayğısına heç vaxt şübhə etməyin və sarsılmaz şəkildə Səltənət Təyidinə inanın. Qardaş sevgisi ilə birləşin və bir-birinizə görə və təkcə sizə əziz olan kəslərə görə deyil, bütün bəşəriyyətə görə canınızdan keçməyə hazır olun. Bütün bəşər nəslinə bir ailənin üzvləri, hamıya Allahın övladları kimi baxın, bu cür yanaşmaqla siz onlar arasında heç bir fərq görməyəcəksiniz.

Bəşəriyyəti budaqları, yarpaqları, tumurcuqları və meyvələri olan bir ağaca bənzətmək olar. Təsəvvür edin ki, insanlar bu ağacın çiçəkləri, yarpaqları və ya tumurcuqlarıdır, Allahın Təyidlərini dərk etməkdə və buna sevinməkdə hamıya və ayrılıqda hər bir kəsə kömək etməyə çalışın. Allah heç kimi rədd etmir, O, hamını sevir.

İnsanlar arasında yeganə real fərq ondan ibarətdir ki, onlar müxtəlif inkişaf mərhələlərində yerləşirlər. Onların bəziləri qeyri-kamildir və kamilləşməyə ehtiyac duyurlar. Digərləri mürgüləyirlər – onları yuxudan oyatmaq lazımdır. Bir başqaları cahildirlər – onları tərbiyələndirmək lazımdır. Lakin onlar hamısı Allahın övladlarıdır. Onların hamısını ürəkdən sevin. Bir-birinə yad insanlar yoxdur, onlar hamısı dostdurlar. Bu gün mən sizinlə vidalaşmağa gəlmişəm. Mənim sizə dediyimi yaxşı yadda saxlayın: biz bir-birimizdən uzaq olsaq belə, ruhani cəhətdən həmişə bir yerdə olacağıq.

Mən sizin hər birinizi və hamınızı öz qəlbimdə saxlayacaq və sizin heç birinizi heç vaxt unutmayacağam və mən ümid edirəm ki, sizin də heç biriniz məni unutmayacaqsınız.

Mən Şərqdə, siz isə Qərbdə, var gücümüzlə və bütün qəlbimizlə çalışaq ki, yer üzündə birlik bərqərar olsun, bütün insanlar vahid xalq olsun və yer üzü bir ölkə kimi olsun, zira Həqiqət İşığı hamını eyni cür nurlandırır.

Allahın bütün Peyğəmbərləri bu böyük məqsəd naminə gəlmişdirlər.

Baxın görün Həzrət İbrahim insanlara inam və sevgi çatdırmaq üçün necə çalışmışdır, Həzrət Musa onları ağıllı qanunlarla birləşdirməyə necə səy göstərmişdir, Həzrət İsa Məsih öz ömrünün sonuna kimi zülmətə qərq olmuş dünyaya sevgi və birlik nuru gətirmək üçün necə əziyyət çəkmişdir, Həzrət Məhəmməd Onu əhatə edən vəhşi tayfalar arasında həmrəylik və əmin-amanlığın bərqərar olmasına necə can atmışdır. Onlardan sonuncusu, Həzrət Bəhaullah isə eyni əmrə görə – bəşər övladları arasında sevgini möhkəmlətmək üçün qırx il əziyyət çəkmişdir, dünyanın əmin-amanlığı və birliyi naminə Həzrət Bab Öz həyatını qurban vermişdir.

Buna görə də, bu İlahi Bəndələrin nümunəsi ilə getməyə çalışın, Onların çeşmələrindən su için və qoy Onların Nuru sizi işıqlandırsın. Bütün dünya üçün Allah Mərhəməti və Sevgisinin simvolları olun. Bəşəriyyət üçün mərhəmət buludu və yağışı, həqiqət günəşi olun; ilahi ordu olun və siz həqiqətən qəlblər şəhərini fəth edəcəksiniz.

Allah şükür edin ki, Həzrət Bəhaullah bizim üçün möhkəm və etibarlı təməl qoymuşdur. O, bizim qəlblərimizdə hüzn üçün yer saxlamamışdır və Onun müqəddəs qələmindən çıxan Yazılar bütün dünyaya təsəlli verir. O, həqiqət kəlamlarını bilirdi və Onun Təliminə zidd olan hər şey yanlışdır. Onun işlərinin başlıca məqsədi bəşəriyyəti parçalayan maneələrin aradan qaldırılması olmuşdur.

Həzrət Bəhaullahın vəsiyyəti – Rəhm Yağışı, Həqiqət Günəşi, Həyat Suyu, Müqəddəs Ruhdur. Buna görə də, Onun Gözəlliyindən tam həzz almaqla qəlblərinizi açın və mən sizin hamınız üçün dua edəcəyəm ki, siz bu sevincə şərik ola biləsiniz.

İndi isə mən sizə “Sağ olun” deyirəm.

Mən bunu sizin yalnız xarici “mən”inizə deyirəm. Mən bunu sizin ruhunuza demirəm, çünki bizim ruhlarımız daim birlikdə olacaqdır.

Rahat və əmin olun ki, mən gecə-gündüz öz dualarımla üzümü Ən Cəllalının Səltənətinə çevirəcəm ki, siz Allahın Sevgisinin nuru ilə daha da artıq nurlanaraq gündən günə daha da kamilləşə və Allaha daha da yaxın ola biləsiniz.

\*\*\*

**Üçüncü hissə**

- 54 -

**Dostların Londonun Seynt-Martin-Leyn küçəsindəki Dua Evində Həzrət Əbdül-Bəhanın çıxışı**

12 yanvar 1913-cü il, bazar günü

Təxminən min il bundan əvvəl İranda “Dostlar cəmiyyəti” adlı bir təşkilat yaranmışdır ki, bunun üzvləri Ən Qüdrətliyə səssiz dua etmək üçün bir yerə toplaşırdılar.

Onlar İlahi fəlsəfəni iki yerə ayırırdılar: bunlardan birincisi odur ki, burada biliklər mühazirələrdə iştirak etmək, məktəb və kolleclərdə təhsil almaqla əldə edilirdi. İkincisi isə Nurlanmışların, və ya daxili işıq ardıcıllarının fəlsəfəsi idi. Bu fəlsəfi məktəbin toplantıları səssizlikdə keçirdi. Bu insanların qəlblərində Səltənətin sirrləri onların meditasiya ilə üz tutduqları Mənbənin Şəfəqindən əks olunurdu. Bütün İlahi məsələlər bu nurlanmanın gücü ilə həll olunurdu.

Bu “Dostlar cəmiyyəti” İranda çox geniş vüsət almışdır və onun qrupları indiyə kimi də mövcuddur. Bu cəmiyyətin rəhbərləri tərəfindən bir çox kitab və nəsihətnamələr yazılmışdır. Onun üzvləri öz dua evlərində toplaşdıqda onlar dərin sükut içində düşüncəyə qərq olurlar, qrupun rəhbəri toplananlara “Meditasiyanın mövzusu filan məsələ olmalıdır” deyə elan edərək müəyyən bir təkliflə başlayır. Bunun ardınca öz fikirlərindən bütün kənar şeyləri çıxararaq onlar oturub meditasiya edirlər və tezliklə onlara cavab vaqe olur. Dərk edilmə üçün çətin olan bir çox İlahi məsələlər bu cür nurlanma ilə aydınlaşır.

Həqiqət Günəşi şüalarının insanlara cavab verdiyi bəzi böyük suallara bunlar aiddir: insan ruhunun təbiəti, ruhun doğulması, onun bu dünyada Allah dünyasına yenidən doğulması, ruhun daxili həyatı və onun cisimdən ayrılandan sonrakı taleyi.

Onların meditasiya mövzuları müasir elmi məsələlər də ola bilər ki, bunlara da eyni şəkildə cavab verilir.

“Daxili işığın ardıcılları” adlanan bu insanlar ruhun çox böyük gücünə nail olur və kor-koranə ehkam və təqliddən tam azad olurlar. İnsanlar onların hökmlərinə inanırlar: bu insanlar özləri, öz daxillərində bütün sirləri həll edirlər.

Əgər onlar daxili işığın köməyilə həll tapa bilirlərsə, onlar bu həlli qəbul edir və sonradan onu elan edirlər: əks halda onu boş təqlid sayardılar. Öz meditasiyalarında onlar hətta İlahilik təbiətinin, İlahi vəhyin, bu dünyada İlahi zühurun mahiyyəti barədə suallara da gəlib çıxırlar. Bütün ilahi və elmi məsələlər onlar tərəfindən ruhun gücü vasitəsilə həll olunur.

Həzrət Bəhaullah buyurur ki, hər bir təzahürdə [Allahdan] bir əlamət var: əqlin əlaməti təfəkkür etməkdir, təfəkkürün əlaməti sükutdur, zira insan üçün iki şeyi eyni zamanda etmək mümkün deyil – o həm danışa, həm də təfəkkür edə bilməz.

Bu aksiomatik bir faktdır ki, siz təfəkkür edəndə öz ruhunuzla danışırsınız. Ağlınızın o halətində siz ruhunuza müəyyən suallar verirsiniz, ruhunuz isə cavab verir: işıq düşür və gerçəklik üzə çıxır.

Təfəkkür qabiliyyəti olmayan heç bir varlığa siz “insan” adı qoya bilməzsiniz; bunsuz o sadəcə bir heyvan olardı, vəhşi heyvanlardan da aşağı olardı.

Təfəkkür qabiliyyəti ilə insan əbədi həyata yetişir; bunun vasitəsilə o Müqəddəs Ruhun nəfəsini alır – Ruhun bəxşişi düşüncə və təfəkkürdə verilir.

İnsanın ruhu təfəkkür zamanı aydınlanır və möhkəmlənir; bunun vasitəsilə insanın heç nə bilmədiyi işlər onun gözləri qarşısında açılır. Onun vasitəsilə o, İlahi ilham alır, onun vasitəsilə o səmavi qida alır.

Təfəkkür sirlərin qapısını açmağın bir açarıdır. İnsan o halətdə özünü təcrid edir: o halətdə insan özünü bütün Zahiri predmetlərdən ayırır; o subyektiv halda insan ruhani həyat dəryasına qərq olur və “özündə şeylərin” mahiyyətindəki sirləri aça bilər. Bunu izah etmək üçün iki cür gözə malik olan insan təsəvvür edin; batini gözün gücü istifadə ediləndə zahiri göz görə bilmir.

Bu təfəkkür qabiliyyəti insanı heyvan aləmindən ayırır, şeylərin mahiyyətinə varır, insanla Allah arasında rabitə yaradır.

Bu qabiliyyət görünməz aləmdən elm və sənətləri üzə çıxarır. Təfəkkür qabiliyyəti ilə ixtiralar mümkün olur, nəhəng təşəbbüslər həyata keçirilir; bununla hökumətlər rəvan işləyir. Bu qabiliyyətin vasitəsilə insan Allahın Mələkutunun özünə belə daxil olur.

Bununla belə, bəzi fikirlərin insana faydası yoxdur; onlar dənizdə boşuna döyən dalğalar kimidir. Lakin təfəkkür qabiliyyəti daxili nura batırsa və ilahi sifətlərlə səciyyələnirsə, nəticə təsdiqlənəcək.

Təfəkkür qabiliyyəti güzgüyə bənzəyir; əgər siz onu dünyəvi şeylərin qarşısında qoysanız, o onları əks etdirəcək. Ona görə də əgər insan ruhu yer üzü şeylərini düşünürsə, onda elə bunlar barədə də fikirlər gələcəkdir.

Lakin əgər siz ruhunuzun güzgüsünü səmaya döndərsəniz, səmavi ulduzlar və Həqiqət Günəşinin şüaları sizin ürəyinizdə əks olunacaq və Mələkutun məziyyətlərini əldə edəcəksiniz.

Ona görə də gəlin bu qabiliyyəti düzgün istiqamətləndirək – onu yer üzündəki şeylərə tərəf deyil, səmavi Günəşə tərəf tutaq – ki, biz Mələkutun sirlərini aça bilək və Bibliyanın məcazlarını və ruhun sirlərini dərk edək.

Qoy biz, həqiqətən, səmavi gerçəklikləri əks etdirən güzgülərə çevrilək və biz elə pak olaq ki, səmanın ulduzlarını əks etdirə bilək.

- 55 -

**Dua**

Kadoqan Qardens, 97, London

26 dekabr 1912-ci il

*“Dua əməl forması almalıdırmı?”*

*Həzrət Əbdül-Bəha:* “Bəhai Əmrində incəsənət, elm və bütün sənətlər ibadətdir (ibadətə bərabərdir). Özünün bütün qabiliyyətini qoymaqla yazı kağızı vərəqləri istehsal edən və öz əməyinin nəticəsinin təkmilləşdirilməsinə şüurlu surətdə bütün səylərini qoyan insan Allaha dua edir. Qısa desək, insan tərəfindən səmimi qəlbdən təzahür edən bütün səy və cəhdlər əgər bəşəriyyətə xidmət kimi ali motiv və arzudan doğmuşdursa, bu, Allaha ibadətdir. Bəşəriyyətə xidmət və insanların ehtiyaclarının təmin edilməsi elə Allaha itaətdir. Xidmət – duadır. Xəstələrə diqqət və qayğı ilə qulluq göstərən, təəssübdən azad və insan irqinin birliyinə inanan həkim Allahı mədh edir”.

*“Bizim həyatımızın mənası nədir?”*

*Həzrət Əbdül-Bəha:* “Məziyyətlər əldə etmək. Biz yer üzünün övladlarıyıq; nəyə görə biz minerallar səltənətindən bitkilər aləminə, bitkilər səltənətindən isə heyvanlar aləminə keçmişik? Ona görə ki, biz bu səltənətlərin hər birində kamilliyə nail ola bilək, ona görə ki, mineralların ən yaxşı keyfiyyətlərinə malik olaq, ona görə ki, bitkilərin böyümə gücünü əldə edək, ona görə ki, bizi heyvanların instinktləri bəzəsin və biz görmə, eşitmə, iybilmə, hissetmə və dadbilmə xüsusiyyətlərinə malik olaq; nəhayət hevanlar səltənətindən biz insan aləminə daxil oluruq və burada bizə şüur, ixtiralar qabiliyyəti və ruhun gücü bəxş edilir”.

- 56 -

**Pislik**

*“Pislik nədir?”*

*Həzrət Əbdül-Bəha:* “Pislik qeyri-kamillikdir. Günah insanın daha aşağı təbiət dünyasındakı halıdır, zira təbiətdə ədalətsizlik, istibdad, nifrət, düşmənçilik, ixtilaf kimi çatışmazlıqlar mövcuddur; bunlar təbiətin daha aşağı dərəcəsinin xüsusiyyətləridir. Bunlar dünyanın günahları, Adəmin daddığı ağacın meyvələridir. Təhsil vasitəsilə biz bu qeyri-kamilliklərdən azad olmalıyıq. İnsanı azad etmək üçün Allahın Peyğəmbərləri göndərilmiş, Müqəddəs Kitablar yazılmışdır. İnsan bu qeyri-kamillik dünyasına dünyəvi anasının bətnindən doğulduğu kimi ruh dünyasına da o, ruhani təlim vasitəsilə doğulur. İnsan hadisələr dünyasına gələn zaman o, kainatı aşkar edir, bu dünyadan ruh dünyasına doğulduqda isə o, Səltənəti aşkar edir”.

- 57 -

**Ruhun tərəqqisi**

*“Bu dünyada ruhun inkişafına daha çox nə kömək edir – kədər yoxsa sevinc?”*

*Həzrət Əbdül-Bəha:* “İnsan əziyyət çəkəndə onun şüuru və ruhu inkişaf edir. Torpaq nə qədər dərin qazılarsa, toxum bir o qədər yaxşı bitəcək, məhsul daha yaxşı olacaqdır. Torpaqda dərin şırımlar qoyan və onu alaq və tikanlardan təmizləyən kotan kimi, əziyyət və sarsıntılar da insanı tam uzaqlaşma halına gələnə qədər gündəlik həyatın xırda qayğılarından azad edir. O zaman bu dünyada onun nəsibi ilahi sevinc olacaqdır. Əgər belə demək mümkündürsə, insan kifayət qədər kamil deyildir və o, əziyyətlərin qızğın atəşində bərkiyir. Keçmişə boylanın və görərsiniz ki, ən böyük insanlar hamıdan çox əziyyət çəkmişdilər”.

*“Əziyyətlər yolu ilə inkişafa çatmış insan xoşbəxtlikdən qorxmalıdırmı?”*

*Həzrət Əbdül-Bəha:* “Əziyyətlər vasitəsilə o, əbədi səadət əldə edəcəkdir ki, bunu da heç kim ondan ala bilməyəcəkdir. Həzrət İsa Məsihin həvariləri əziyyətlər çəkmiş, lakin əbədi səadətə nail olmuşdular”.

*“Demək, xoşbəxtliyə nail olmaq əziyyətsiz mümkün deyildirmi?”*

*Həzrət Əbdül-Bəha:* “Əbədi səadət əldə etmək üçün insan əziyyətlərə dözməlidir. Fədakarlıq halına çatmış insan əsl sevincə malik olur. Müvəqqəti sevinc keçicidir”.

*“Rəhmətə getmiş insanın ruhu bu dünyada yaşayan kimləsə ünsiyyətə girə bilərmi?”*

*Həzrət Əbdül-Bəha:* “Ünsiyyət mümkündür, lakin bizim üçün adi olan ünsiyyət formasında yox. Şübhəsiz ki, ali dünyaların gücləri bu dünyanın qüvvələri ilə qarşılıqlı təsirdədir. İnsan qəlbi ilhamlanmağa açıqdır; bu, elə ruhani ünsiyyətdir. Biz yuxuda heç bir səs çıxarmadan insanla söhbət etdiyimiz kimi, ruhla da belə danışırıq. İnsan “Mənə bunu etmək olarmı? Bu işi görmək mənə məsləhətdirmi?” kimi suallarla öz daxili “mən”inə müraciət edə bilər. Ali “mən”lə söhbət bu cürdür”.

- 58 -

**Sevginin dörd növü**

Kadoqan Qardens, 97, London

4 yanvar 1913-cü il

Sevgi necə də bir gücdür! Bu, bütün mövcud olan güclərin ən gözəli və böyüyüdür.

Sevgi cansız materiyaya həyat verir. Sevgi buz ürəkdə atəş qalayır. Sevgi ümidsizlərə ümid gətirir, məyusların ürəyinə təskinlik verir.

Mövcudluq dünyasında, doğrudan da, sevgi gücündən böyük güc yoxdur. İnsan qəlbi sevgi atəşi ilə alovlananda, insan hər şeyi, hətta öz həyatını belə qurban verməyə hazır olur. İncildə deyilir ki, Allah sevgidir.

Sevginin dörd növü vardır. Onlardan birincisi Allahdan insana axan sevgidir, o, sonsuz mərhəmətdən, İlahi şəfəqdən və səmavi nurdan ibarətdir. Bu sevgi sayəsində varlıq dünyası həyat alır. Bu sevgi ilə insan fiziki mövcudluğunu qazanır, o zamana kimi ki, Müqəddəs Ruhun – elə həmin sevginin nəfəsi ilə o, əbədi həyat əldə edir və Canlı Allahın surətinə çevrilir. Bu sevgi məxluqat aləmində bütün sevgilərin mənbəyidir.

Sevginin ikinci növü insandan Allaha axan sevgidir. Bu inam, İlahi olana cazibə, inkişaf, alovlanma, Allah Səltənətinin qapıları, Allah Təyidlərini qəbul etmə, Səltənətin işığı ilə nurlanmadır. Bu sevgi insanlara sevginin mənbəyidir, o, insanların qəlblərini Geçəklik Günəşinin şüalarını əks etdirməyə vadar edir.

Üçüncü növ – Allahın Özünə və ya İlahi Mahiyyətə olan sevgisidir. Bu Onun Gözəlliyinin şəklini dəyişməsi, Onun Öz Özünün Onun Məxluqatı güzgüsündə əksidir. Bu sevginin əsl mahiyyəti, Əbədi Sevgi, Sonsuz sevgidir. Bu Sevginin bir şüasından bütün digər sevgilər mövcud olur.

Dördüncü növ – insanın insana sevgisidir. İnananların qəlbində mövcud olan sevgi ruhların birliyi idealı ilə doğur. Bu sevgiyə Allah haqqında biliklər vasitəsilə nail olunur ki, bunun da sayəsində insanlar İlahi Gözəlliyin insan qəlbində əksini görürlər. Hər kəs başqalarında ruhlarda əks olunan Allah Gözəlliyini görür və bu ümumiliyi aşkara çıxararaq insanlar bir-birinə sevgi ilə yaxınlaşırlar. Bu sevgi insanları bir okeanın dalğaları kimi, bir səmanın ulduzları kimi və bir ağacın meyvələri kimi edir. Bu sevgi əsl həmrəyliyi həyata keçirməyə səsləyir və əsl birliyin əsasıdır.

Bəzən insanlar arasında mövcud olan sevgi əsl sevgi deyildir, çünki o, dəyişiliklərə məruz qalmışdır və yalnız vurğunluqdur. Nazik ağaclar küləyin əsməsindən silkələnir. Əgər şərq küləyi əsərsə, ağac qərbə tərəf əyilir, qərb küləyi əsdikdə isə ağac şərqə tərəf əyilir. Bu sevgi növü həyatın təsadüfləri iilə yaranır – bu sevgi deyil, sadəcə səthi tanışlıqdır, o, dəyişikliklərə məhkumdur.

Bu gün iki qəlb sıx dostluq bağları ilə bağlanmış kimi görünür, sabah isə hər şey dəyişə bilər. Hələ dünən onlar bir-birinə görə ölməyə hazır idilər, bu gün isə bir-birindən kənar qaçırlar. Bu sevgi deyildir, bu qəlbin həyatın təsadüfi şərtlərinə cavabıdır. Bir vaxt bu “sevgini” həyata gətirən şey yoxa çıxanda, sevginin özü də keçib gedir; həqiqətdə bu sevgi deyildir.

Sevgi ancaq mənim danışdığım həmin dörd növdə olur: a) Allahın İlahi Mahiyyətə olan sevgisi. Həzrət İsa Məsih demişdir: “Allah Sevgidir”; b) Allahın Öz övladlarına, Öz bəndələrinə sevgisi; c) İnsanın Allaha sevgisi; ç) İnsanın insana sevgisi. Bu dörd sevgi növü öz mənbəyini Allahdan alır. Bu, Gerçəklik Günəşinin şüaları, bu, Müqəddəs Ruhun Nəfəsləri, bu, Gerçəkliyin Əlamətləridir.

- 59 -

**Həzrət Əbdül-Bəha tərəfindən nazil edilmiş Lövh**

28 avqust 1913-cü il

Ey mənim sevimli kənizim!

Sənin fəsahətli və səlis dildə ifadə olunmuş məktubunu bağda, zərif küləklə bürünən ağacların sərin kölgəsində diqqətlə oxudum. Mənim nəzərlərim ətrafdan fiziki zövq alırdı, sənin məktubun isə ruhani zövq mənbəyi oldu. Mən həqiqətən deyirəm, bu məktub yox, bir bağ idi, sünbülçiçəyi və digər güllərlə bəzənmiş bir bağ.

Bu məktub cənnətin zərif ətri ilə bürünmüşdür və onun nurlu sözlərindən İlahi Sevgi nəsimi əsirdi.

Vaxtım o qədər də çox olmadığından Mən burada qısa, əsaslı və aydın cavab verəcəyəm. O, aşağıdakıdan ibarətdir:

Bu Həzrət Bəhaullahın Vəhyi dövründə qadınlar kişilərlə əl-ələ və çiyin-çiyinə addımlayırlar. Onlar heç bir mənada geri qalmayacaqlar. Onlar kişilərlə bərabər hüquqlara malikdirlər. Onlar bütün inzibati və siyasi idarələrə girəcəklər. Onlar hər şeydə elə mövqeyə çatacaqlar ki, bu, insanlar arasında ən yüksək hesab edilir, onlar həyatın bütün sferalarında iştirak edəcəklər. Buna əmin olun. Mövcud şərtlərə baxmayın; yaxın gələcəkdə qadınlar aləmi bütün gözəlliyi və calalı ilə qarşımızda duracaqdır, zira *Mübarək Həzrət Bəhaullah belə istəmişdir!* Seçkilər zamanı səsvermə hüququ qadınların ayrılmaz haqqıdır və qadınların ictimai həyatın bütün strukturlarına daxil olması labüd və mütləqdir. Heç kim bu prosesin qarşısını almaq və ya ona mane olmaq gücündə deyildir.

Lakin, elə müəyyən məsələlər var ki, burada iştirak qadına layiq deyildir. Məsələn, cəmiyyət düşmənlərin hücumundan müdafiə üçün qəti tədbirlər qəbul edən zaman qadınlar hərbi hazırlıqlardan kənar edilirlər. Elə ola bilər ki, bir zaman hərbi və qəddar tayfalar hər hansı bir insan icmasını məhv etmək niyyətilə onun üzərinə azğınlıqla hücum çəkə bilər; bu cür hallarda müdafiə vacibdir, lakin zəruri tədbirləri təşkil etmək və həyata keçirmək qadınların deyil, kişilərin üzərinə düşür, çünki qadınların qəlbi yumşaqdır, onlar hətta müdafiə xatirinə olsa da, dəhşətli qırğın səhnələrinə dözə bilməzlər. Qadınlar bu və buna bənzər əməllərdən azad edilirlər.

Ədalət Evinin konstitusiyasından danışarkən, Həzrət Bəhaullah kişilərə müraciət edərək deyir: “Ey Ədalət Evinin kişiləri!”

Lakin onun üzvlərinin seçimi zamanı qadınların səsvermə və öz iradələrini ifadə etmə hüququ şəksizdir. Qadınlar ən yüksək inkişaf dərəcəsinə çatdıqda, zamanın və yerin tələblərindən və onların artan qabiliyyətlərindən asılı olaraq, onlar qeyri-adi imtiyazlar əldə edəcəklər. Buna əmin olun! Mübarək Həzrət Bəhaullah qadınların işini ölçüyə gəlməz dərəcədə gücləndirmişdir; qadınların hüquq və imtiyazları Əbdül-Bəhanın ən böyük prinsiplərindən biridir. Heç şübhə etməyin! Tezliklə elə bir günlər gələcək ki, kişilər qadınlara müraciətlə deyəcəklər: *“Xeyir-dua almışlarsınız! Siz xeyir-dua almışlarsınız! Həqiqətən siz bütün bəxşişlərə layiqsiniz. Həqiqətən sizin başınıza əbədi calal çələngi ilə tac qoymaq lazımdır, zira elmdə və incəsənətdə, məziyyətlərdə və kamilliklərdə siz kişilərə bərabər olmusunuz, qəlb incəliyində, mərhəmət və şəfqətin dərinliyində isə siz onları keçirsiniz”*.

• • •

Bu nəşrdəki qeydlər və istinadlar

Birinci hissə

5. Allah hər şeydən agahdır; O, Özü isə dərkolunmazdır.

1. İncil, Yəhya, 14:11.

12. Həqiqət Günəşinin qarşısını kəsən buludlar

1. İncil, Matta, 24:30, 16:27.

2. İncil, Yəhya, 3:13.

13. Dini mövhumat

1. İncil, Yəhya, 18:11.

17. Müqəddəs Ruh, Allahla insan arasında vasitəçi qüvvə

1. Allahın Məzhəri.

22. İşığın iki növ müxtəlifliyi

1. Tövrat, Çıxış kitabı, 3:2.

25. Həzrət Bəhaullah

1. Bədiyə Şaha Risaləni çatdırmalı olduğu deyiləndə orada olan müəyyən bir şəxs onun dəyişdiyini gördü; o nurlanmışdı.

27. Su və odla vəftizin əsl mənası

1. İncil, Yəhya, 3:5.

2. İncil, Matta, 3:11.

29. Ruhun təkamülü

1. Yəni bütün yaxşı əməllər öz mükafatını gətirir.

31. Bədən, qəlb və ruh haqqında

1. Yaxınlıqdakı stulun üstündəki kiçik portağal ağacı.

33. Böhtan haqqında  
1. Yəni İlahi Məzhərlər.

İkinci hissə

46. Altıncı prinsip – Yaşama vasitələri

1. “Məni nə yoxsul, nə də zəngin et” – Süleymanın Məsəlləri, 30:8.

52. Bu böyük və şərəfli Əmr

1. İncil, Matta, 18:18.